ބޭވަފާތެރި ނުވަމޭ ޔާރާއޭ..(ފަހު ބައި..) – Esfiya\nއެރޭގައި ފަހުން އުނޫޝް ނާޝްއާއި ދިމާލަށް ބަލައިވެސް ނުލައެވެ. ނާޝް ގެޔަށް ލައިދީފައި އޭނާ ދިޔައީއެވެ. ނާޝްގެ ހިތުގައި ކިތަންމެ ވަރަކަށް ޖެހުނު ނަމަވެސް ކެތްތެރިވީ ދުވަސް ކޮޅަކުން އޭނާ އެހެން މީހެއްގެ މީހަކަށް ވާނެއޭ ހިތަށް އަރުވާލަމުންނެވެ.\nއެރޭގައި ނާޝް ނިދިން މަހުރޫމްވިއެވެ. އުނޫޝްގެ ހަނދާންތައް ކޮންމެ ދިމާލަކަށް ބަލައިލިޔަސް ފެންނަން ފެށިއެވެ. ނާޝްގެ ހިތުގައި ކުރު ކުރު ލަވައެއްގެ ރާގު ކޮޅެއް ކުޅެލިއެވެ.\nހިއްސުތައް ހެކި ދޭ އަސަރެއްވެޔޭ ފޮރުވިފާ\nހިތި ރަހައެއް އެކުލެވޭ ފޮނި ފޮނި އިހުސާސަކުން\nލޭކަރުނައިން ރޮއްވާލީ ދީފާ އަނިޔާ\nއެހިޔާލުތަށް ބަލަން ކެތް ނުވުމުން އޭނާ ދެލޯ މަރާލައެވެ. އެހެނަސް އެހިނދުވެސް އޭނާގެ ލޮލުގެ ކުރިމަތީގައި ހުއްޓިލަނީ އުނޫޝްގެ މޫނެވެ.\nލޭކަރުނައިން ރޮއްވާލީ ދީފާ ތުރާ\nވާފާތެރި ކެހިވެރިޔާ ވަފާތެރި ކެހިވެރިޔާ\nވަފާތެރި ކެހިވެރިޔާ ……………….\nއެމޫނު ކިތަންމެ ވަރަކަށްވެސް ހަނދާނުން ފޮހެލަން އޭނާ ބޭނުމެވެ. ނަމަވެސް އެއީ އެއަށްވުރެ މާ ޖާދުވީ މޫނެކެވެ. މިހާރު އެމޫނު އޭނާގެ ހިތުން ނުފިލައިގެން އުޅޭތާ އެތައް އަހަރެއް ވެއްޖެއެވެ. ފަހުމާވެސް އޮތީ އެފަދަ ހާލެއްގައެވެ. ލާމިއު އޭނާއަށް އެހެން ހަދަނީ ކީއްވެ ހެއްޔެވެ؟ އޭނާގެ ކުށަކީ ކޮބާ ހެއްޔެވެ؟ ލާމިއުގެ ވަފާތެރިކަން ކެހިވެރިކަމަށް ބަދަލް ވީ ކީއްވެ ހެއްޔެވެ؟\nފާޅުގާ ވީ ލޯބި އަދު ކެތް ނުވާ އަނިޔާއަކަށް\nކުރި އެތައް އިތުބާރަކާ ދީ އުފާ ދިލަ ހޫނަކަށް\nދެއްކި ކުލަ ހުވަފެންތަކެއް ވީ ބަދަލް ފުން ވޭނަކަށް\nވަފާތެރި ކެހިވެރިޔާ.. ވަފާތެރި ކެހިވެރިޔާ…..\nނެތް ގަދަރް ޖަޒްބާތަކަށް ނެތް ފިކުރް އިހްސާސަކަށް\nތިފަދަ އަނިޔާވެރި ހިތެއް ވޭހެ ލިބި އިންސާނަކަށް\nގަދަ މީހަކު ދިރި ހުރުން ވާނެހޭ އިންސާފަކަށް\nނޫރް ހިތުގެ ނިއްވާލީ. ދީފާ އަނިޔާ\nވަފާތެރި ކެހިވެރިޔާ ވަފާތެރި ކެހިވެރިޔާ\nކިތަންމެ ހިތްވަރު ކޮށްފައި ކިޔާންއަށް އޭނާގެ ދިރިއުޅުމުން ޖާގަ ދިނަސް އޭނާގެ ހިތުގެ ހަމައެކަނި ރާޖާއަކީ ލާމިއުއެވެ. އެހިތަކުން އެހެން މީހަކަށް ކުޑަ ޖާގައެއްވެސް ނުދެވޭނެއެވެ.\nއެރޭގައި ފަހުން ކިޔާން ގެންގޮސް އަނެއްކާވެސް ލާމިއު ކުރިންވެސް ބަނދެފައި ބައިންދާ ތާގައި ބޭންދިއެވެ. ލާމިއު އެކަމަށް ކުޑަކޮށްވެސް ދެކޮޅެއް ނުވެއެވެ. އޭނާއަށް ފަހުމާ ގެއްލުނީއެވެ. ދެން ފަހުމާއެއް ނުލިބޭނެއެވެ. އެހެން އެއްވެސް އިންސާނެއްގެ ލޯއްބެއް އޭނާ ބޭނުމެއް ނޫނެވެ. އޭނާ ބޭނުން ވަނީ އެ ކޮޓަރި ގަނޑު ތެރޭގައި އިނދެގެން މަރުވާންށެވެ. ފަހުމާއަކީ އޭނާގެ ހަޔާތަށް އައި ހަމަ އެންމެ އިންސާނެކެވެ. ދެން ފަހުމާ ވަކިވެއްޖެނަމަ އޭނާއަށް ދިރި ހުރެވޭނެ ހެއްޔެވެ؟\n14 ފެބްރުއަރީ 1990\n” ދެން އާމިރު. ހަމަ އަހަރެމެން ދެމީހުންގެ ވާހަކަ މަންމަމެން ކައިރީގަ ނުބުނާނީތަ؟ ” ގޭގެ ފޯނުން ޖަމީލާ ވާހަކަ ދައްކަމުން ދިޔައީ އޭނާގެ2އަހަރުވީ ލޯބިވެރިޔާއާއިއެވެ.\n” ނޫނޭ. ބުނަން ވާނެއްނު. އަހަރެންނަށް ނުދެވިގެން މިއުޅެނީ އަދި މާލެ. އެނގެއެއްނު ޖަމީލާއަށްވެސް އަހަރެން އުޅެންޖެހޭ ގޮތް.” އެކޮޅުން އާމިރުވެސް ވާހަކަ ދެއްކީ ފޯނު ބޫތެއްގެ ތެރޭގައި ހުރެއެވެ.\n” ކޮން ދުވަހަކުން ބުނަންތަ ތިމަޑު ކުރަނީ؟ އަވަސް ކޮށް ބުނެބަލަ. ތިހެން މަޑުކުރަން ހުއްޓާ ހުރިހާ ކަމެއް ވާނީ ގޯހުން ގޯހަށް. މިހާރުވެސް ނޭނގެ…” ޖަމީލާއަށް ޖުމްލަ ފުރިހަމަ ނުކުރެވެނީސް އާމިރު ވާހަކަ ދައްކަން ފެށިއެވެ.\n” ހެޔޮނުވާނެ ޖަމީ. އެވާހަކަ ނުދައްކަބަލަ. އަބަދު ގޯސްކޮށް ނުވިސްނަބަލަ. ކޮންމެސް ކަމެއް ރަނގަޅަށް ވޭތޯ ދުއާ ކޮށްބަލަ. އަބަދު ގޯސް ކޮށް އަބަދު ގޯސްކޮށް.” އާމިރު ހިތްހަމަ ނުޖެހޭ ގޮތްވިއެވެ. އެއީ އޭނާ އަބަދުވެސް އެންމެ އަޑު އަހަން ބޭނުން ނުވާ ޖުމްލަތަކެވެ.\n” ދެން އެވާހަކަ ނުދައްކާ ކޮން ކަމެއްތަ ކުރަންވީ؟ އެއްވެސް މީހަކަށް އަހަރެންގެ އިހްސާސްތަކެއް ދެނެއެއް ނުގަނެވޭ. އަހަރެން ހީކުރީ އެންމެ ކުޑަމިނުން އާމިރުއަށް ވިސްނޭނެކަމަށް. އެކަމް އާމިރުއަށް ވިސްނޭނީ އަހަރެން އެހެން މީހަކާ ދެވީމަ ކަންނޭނގެ. މާލޭ މީހުންނޭ މަންމަމެން އެއީ. މިޒަމާނުގަ މުއްސަންޖަކާ ނޫނީ މާލޭ މީހެއް ދެވާނެތަ؟ އާމިރު. ގަބޫލް ކޮށްބަލަ. ތީ ރާއްޖެ ތެރޭ މީހެކޭ. ބައްޕަމެން އަހަރެން އެހެން މީހަކާ ހަވާލު ނުކުރަނީސް އާދެބަލަ. އާދޭސް ކޮށްފަބުނަން އަހަރެންނަށްޓަކައި.” ޖަމީލާއަށް އިތުރަކަށް ކެތެއް ނުވިއެވެ. ކަރުނަތަށް އޭނާގެ ލޮލުން ހުއްޓުމެއް ނެތި ވެރެން ފެށިއެވެ.\n” ދެން. ތިހެން ނުރޮއެ ބަލަ. އެއްވެސް ކަމެއް ގޯހެއް ނުވާނެ. އަންނަ ހޯމަ ދުވަހު އަހަރެން ފުރާނަން މާލެ ދާން. މިހާރު މިހުރީ ތައްޔާރަށް. ނުރޮއްޗޭ ދެން. އަހަރެން ދާނަމޭ ހުވާ ކޮށްފަ ބުނަން.” މިހެން ބުނެ ޖަމީލާގެ ހިތަށް ހަމަ ޖެހުމެއް ލިބުމުން އާމިރު ފޯނު ކަނޑާލިއެވެ.\nޖަމީލާއަކީ މާލޭގެ ބޮޑު ވިޔަފާރި ވެރިއެއްގެ ހުރި އެންމެ ކުއްޖެކެވެ. ނަމަވެސް އާމިރުއަކީ ރާއްޖެ ތެރޭގައި އާދައިގެ ދިރިއުޅުމެއް އުޅެމުންދާ ޒުވާނެކެވެ. ދެމީހުންގެ އާއިލާގެ ދެމެދުގައި އުޑާއި ބިމާއި ހައި ފަރަގް ހުއްޓަސް އެކަކު އަނެކަކަށް ވަރަށް ލޯބިވެއެވެ. ދެމީހުން ދިމާވީ މީގެ2އަހަރު ކުރިން ޖަމީލާ ރާއްޖެ ތެރޭ ރަށަކަށް ޗުއްޓީގައި ގޮސް އުޅެނިކޮށްށެވެ. އެދުވަހުން ފެށިގެން އެދެމީހުން ދިޔައީ ސިއްރުން އެކަކު އަނެކަކާ ވާހަކަ ދައްކަމުންނެވެ. މައިންބަފައިންނަށް އެނގެއްޖިނަމަ ވާނެ ގޮތެއް އެކަކަށްވެސް ނޭނގެއެވެ. ނަމަވެސް މިހާރު އެދެމީހުން ބޭނުމީ އަވަހަށް ކައިވެނި ކުރާންށެވެ. އެކަމަށްޓަކައި އާމިރުއަށް މާލެ ނާދެވުމަކީ އެންމެ ބޮޑު އެއްހުރަހެވެ.\nޖަމީލާ ވިސްނީ މިރޭގައި ބައްޕަމެން ކައިރީގައި އާމިރުގެ ވާހަކަ ދައްކަންށެވެ. އޭރުން އާމިރު މާލެ އައުމުގައި ބައްޕަމެންވެސް އެހީ ވެދީފާނެއެވެ. ބައްޕަމެން އެހެން ކުއްޖެއް ހޯދާކަށް ވެސް ނޫޅޭނެ އެއް ނޫން ހެއްޔެވެ؟ މިހާރުވެސް އެތައް ފަހަރަކު ކައިވެންޏާ ބެހޭ ގޮތުން ބައްޕަމެން ސުވާލު ކޮށްފިއެވެ. ނަމަވެސް ޖަމީލާއަށް ޖަވާބެއް ދޭން ނޭނގެ ނީއެވެ. ހިތަށް އަރަނީއެވެ. ބައްޕަމެން ގަބޫލް ނުކޮށްފިއްޔާ ވާނީ ކިހިނެއް ހެއްޔެވެ؟\nއެރޭގެ ރޭގަނޑު ކެއުން ތައްޔާރު ކުރުމުގައި މަންމަ އާއިއެކު ޖަމީލާ އުޅުނީ ވަރަށްވެސް ބުރަކޮށްށެވެ. މިރޭގައި އޭނާ ބޭނުންވަނީ ހުރިހާ ހަގީގަތެއް ބައްޕަމެންގެ ކުރިމަތީގައި ހާމަ ކުރާންށެވެ. އާމިރުއާއި އޭނާގެ ދެމެދުގައި އުފެދިފައިވާ ހުރިހާ އެއްޗެއް ކިޔައިދޭންށެވެ.\nސުފުރާ މަތީގައި ކާ އެއްޗެހި އަތުރާލުމާއިއެކު ޖަމީލާގެ ބައްޕަ ވަދެގެން އައެވެ. ބައްޕަ މުހައްމަދު ފުޅާއިއެކު އިތުރު ދެމީހަކު ހުރުމުން ޖަމީލާ އާއި އޭނާގެ މަންމަ ކުޑަކޮށް ސިހުނެވެ. މުހައްމަދު ފުޅަކީ ދުވަހަކުވެސް އޭނާގެ ރައްޓެއްސެއްވެސް ގެޔަށް ކެއުމަށް ގެންނަ މީހެއް ނޫނެވެ. އޭނާ ރައްޓެހިންނާއި ބައްދަލުވެ އުޅެނީ ހޮޓަލު ހޮޓަލު ތެރެއިންނެވެ.\n” އަހަނ. ބައްޕާ. ތީ ކޮން ދެ ބޭފުޅުންނެއްތޯ؟ މިހެން މިބުނީ ކުރިން ބައްޕަ ދުވަހަކުވެސް..” އަދަބު އިހްތިރާމާއިއެކު ޖަމީލާ ބުނަން އުޅުނު ޖުމްލަ ފުރިހަމަ ނުވީ މުހައްމަދުފުޅު ވާހަކަ ދައްކަން ފެށުމުންނެވެ. ” އައްދެ ދަރިފުޅާ. މިއަދު މިގެނައީ އެޔަށް ވުރެ މާ ހާއްސަ ދެފަރާތޭ. ފުރަތަމަ މިއިންނެވީ ސުވޭދާ. ދެން މީނީ އޭނާގެ ފިރި ހުސެން. އަދި އެކަކު އިތުރަށް އަންނާނެ އިރުކޮޅަކުން. ” މުހައްމަދުފުޅު އެހެން ބުނެލުމާއިއެކު ޖަމީލާ އެދެމީހުންނަށް ލުއި ހިނިތުންވުމެއް ދެމުން ބަދިގެއަށް ވަނީ ފެން ޖަގު ބަލައެވެ.\n” އެއީތަ މުހައްމަދު ފުޅުގެ ކުއްޖަކީ.. ހަމަ ބަރާބަރު. އަހަރެމެން ބޭނުމީ ވީހާވެސް އަވަހަކަށް މިކަން ކުރަން. އަހަރެމެންގެ ސޮރަށް ރަނގަޅުވާނެ އަހަރެމެން ބުނި ކޮންމެ ކުއްޖެއްވެސް. ދެން އޮތީ ތިކޮޅުގެ ބަހެއް.” ތައްޓަށް ރޮށި ކޮށަމުން ހުސެން ބުންޏެވެ. މުހައްމަދު ފުޅުގެ ދަތްޕިލަވެސް ސޭލު އެޅުވިގެން ދިޔައެވެ. އެމީހުންނަށް ނޭނގޭ ކަމަކީ ޖަމީލާ އެހުރިހާ ވާހަކައެއް އަޑުއަހަން ހުރި ކަމެވެ. ” އަހަރެމެންގެ ޖަމީލާޔަކީ މީހުންނާ ރައްޓެހިވެ ގޯސްކޮށް އުޅޭ ކުއްޖެއް ނޫން. އޭނާއަށްވެސް ރަނގަޅުވާނެ އަހަރެމެން ދެއްކި ކޮންމެ މީހެއް. އަވަހަށް މިކަން ނިންމަން އަހަންނަށް ފެންނަނީ.” މުހައްމަދުފުޅު ބުންޏެވެ. އެވާހަކަ މެދު ކެނޑިގެން ދިޔައީ ކާގޭތެރެއަށް ވަދެގެން އައި ޒުވާނާގެ ސަބަބުންނެވެ. އެޒުވާނާ މުޅި ތަނުގެ ހަމަ ހިމޭންކަން ނަގާލީއެވެ.\n” މީ އަހަރެމެންގެ ޒާހިދަކީ. ” އެޒުވާނާ ސުވައިދާގެ ކައިރީގައި ހުއްޓިލުމުން ސުވައިދާ ކިޔައިދިނެވެ. ޒާހިދު މުހައްމަދުފަޅުގެ ދެމަފިރިންނަށް އޯގާތެރި ހިނިތުންވުމެއް ހަދިޔާ ކުރަމުން ގޮނޑިއެއްގައި އިށީނދެލިއެވެ. އޭރު ޖަމީލާގެ ހިތުގައި ބޮޑު ސުވާލު މާކެއް އުފެދިއްޖެއެވެ. އަނެއްކާ ބައްޕަމެން އެއުޅެނީ އޭނާގެ ކައިވެނި………. ނޫނެކެވެ. އެހެނެއް ނުވާނެއެވެ. ބައްޕަމެން އެދައްކަނީ ވިޔަފާރިއާއި ބެހޭ ވާހަކައެވެ. މިހެން ހިތަށް އަރުވާލައި ލޮލުން ވެއްޓެން ދިޔަ ކަރުނަ ފޮހެލަމުން ޖަމީލާ ކާގެއަށް ވަނެވެ. އަދި އިސްޖަހާލައިގެން ހުރެ މަންމަ ކައިރީގައި އިށީނދެލިއެވެ.\n“ދެން ދަރިފުޅުމެން ރަނގަޅުވާނީ މަންމަމެންނާ ގިނައިން ވާހަކަ ދެއްކީމަ. އެހެންނޫނަސް ދުވަސް ކޮޅެއް ފަހުން ދަރިފުޅު އަންނަން އޮތީ މަންމަމެން ގެޔަށްށޭ.” މަންމައޭ ކިޔައި ޖަމީލާގެ ކޮނޑުގައި ފިރުމާލަމުން ސުވޭދާ ވާހަކަ ދެއްކުމުން ޖަމީލާ އިތުރަށް ހައިރާން ވިއެވެ. އޭނާ ބަލައިލީ އޭނާގެ ބައްޕަގެ މޫނަށްށެވެ. އެހިނދު ބޯ ހަލުވާލަމުން ބައްޕަ އާނއެކޭ ބުނުމުން ޖަމީލާގެ ސިކުނޑިގައި ބޮމެއް ގޮވި ކަހަލައެވެ. އެލިބުނީ ކޮންކަހަލަ ހިތި ހަބަރެއް ހެއްޔެވެ؟ މިއޮއް ހުރިހާ ދުވަހު އޭނާގެ ހިތުގައި އުފެދިފައިވާ ޝައްކު ޔަގީނަށް ބަދަލު ވީއެވެ.\nޖަމީލާއަކަށް ފަހުން ހުސެންމެންގެ ކުރިމަތީގައި ވަކި އެއްޗެއް ބުނާކަށް ނުކެރުނެވެ. އޭނާ ނިންމީ ހުސެންމެން ދިއުމުން މިކަމާ ބެހޭ މަޝްވަރާ ކުރާންށެވެ. އެހެން ފަހަރު ފަހަރެކޭވެސް އެއްފަދައިން މިފަހަރުވެސް ބައްޕަމެން އޭނާގެ އެދުމަށް ދެކޮޅު ނަހަދާނެ ކަމުގެ ޔަގީންކަން އޭނާގެ އޮތެވެ.\nއެތައް އިރަކު ވާހަކައިގައި ތިބުމަށްފަހު އަހުމަދުފުޅުމެން ނިކުމެގެން ދިޔައީ ހުރިހާ ތައްޔާރީއެއް ވެފައެވެ. ހުރިހާ ނިންމުމެއް ނިންމާފައެވެ. އަދި ނުވިތާކަށް ދެފަރާތުން އެތައް އެއްބަސްވުމެއް ނިންމާފައެވެ. ” ބައްޕާ. އަޅުގަނޑު ވަރަށް ބޮޑު ވާހަކައެއް ބުނަން ވެފަ އެބަ އޮތް.” ކާ ނިންމާލައިގެން ސިންކު ކައިރީގައި ހުރި މުހައްމަދުފުޅާއި މުހާތަބް ކޮށް ޖަމީލާ ބުންޏެވެ. މުހައްމަދުފުޅު ކޮން ވާހަކައެއްހޭ އަހާލުމުން ފުން ނޭވާއެއް ލާފައި ޖަމީލާ ބުންޏެވެ. ” ބައްޕާ. ބައްޕަޔަށް ވުރެ ކުރިން އަޅުގަނޑުގެ ހަޔާތުގެ ބައިވެރިޔާ އަޅުގަނޑު ހޯދައިފިން.”\n” ކީކޭ؟ ޖަމީލާ. ދަރިފުޅު… ތިހެން އުޅޭނެ ކަމަކަށް ބައްޕަ ހިތުވެސް ނުލަން. އަނެއްކާ ކާގެ ކޮން ދަރިއެއް؟” ލިބުނު ކުއްލި ސިހުމާއިއެކު މުހައްމަދުފުޅު ބުންޏެވެ.\nޖަމީލާއަށް ހުރެވުނީއެވެ. އާމިރަކީ ކާކުކަން އެނގެއްޖިނަމަ ބައްޕަ ގަބޫލް ވާނެ ހެއްޔެވެ؟ ” ބައްޕާ. އޭނައަކީ… ރާއްޖެ ތެރޭ އާދައިގެ ކުއްޖެއް.” ވަރަށް ހިތްވަރުކޮށްފައި ޖަމީލާ ބުންޏެވެ.\n” ދަރިފުޅު މޮޔަވީތަ؟ ދަރިފުޅާ ރާއްޖެ ތެރޭ ކުއްޖަކާ.. ކިހިނެއް ގަބޫލް ވެވޭނީ؟ ނުވާނެ ތިކަމެއް. އަވަހަށް ތިކުޅި ހުއްޓާލާ.” މުހައްމަދުފުޅު އިތުރަށް ރުޅި ގަދަވިއެވެ.\n” ބައްޕާ އަޅުގަނޑު ވަރަށް ލޯބިވެޔޭ އޭނަ ދެކެ. ” ޖަމީލާ އާދޭސް ކުރަން ފެށިއެވެ.\n” ލޯއްބޭ؟ ދަރިފުޅަށް ތިއުޅެނީ ލޯބި ނޭނގިގެން. މިހާރު މިރާއްޖޭގަ އާއްމު ވެއްޖޭ ލޯބީގެ ސިލްސިލާގަނޑު. ވާހަކައެއް ލިޔުނަސް ލޯއްބަކީ މިވަނި އެއްޗެކޭ މިވަނި އެއްޗެކޭ. ފިލްމެއް ކުޅުނަސް ލޯބި. ލޯބި. ލޯބި.. މީ ރާއްޖެ ތެރޭ މީހުން އަހަރެމެންގެ ދަރިން ހައްލަން ކުލޭ މޮޅު ގޭމެކޭ. ލޯއްބަކީ އެއީ ކޮންމެ މީހެއް ދެކެވެސް ވެވޭނެ އެއްޗެއް. ތިޔަ މީހެއްދެކެ ލޯބިވި ގޮތަށް ޒާހިދުދެކެވެސް ލޯބި ވާން ޖެހޭނީ. ދަރިފުޅަކަށް ދުވަހަކުވެސް ރާއްޖެ ތެރޭ ކުއްޖަކާ ރައްޓެހިވެގެން ނޫޅެވޭނެ. ހަމަ މިހާރު މިކުޅި ހުއްޓާލާ.” އިންޒާރެއް ދެމުން މުހައްމަދުފުޅު ބުންޏެވެ. ޖަމީލާއަށް ރޮވުނީއެވެ. އޭނާގެ ބައްޕަ މިހާ އަޅާލުން ކުޑަވާނެ ކަމަކަށް އޭނާ ހީވެސް ނުކުރެއެވެ. ހުރިހާ ކަމެއްވެސް މިވަނީ ގޯސް ކޮށްށެވެ. ޖަމީލާއަށް އަވަހަށް ގޮސް ކޮޓަރިއަށް ވަދެ ލައިން ފޯނު ނަގައި ޖަހައިލެވުނީ އާމިރުމެން ރަށުގެ ބޫތަށްށެވެ. އަދި މީހަކު ފޯނު ނެގުމުން ވަރަށް އަވަހަށް އާމިރު އަތަށް ފޯނު ދިނުމަށް އެދުނެވެ. ނަމަވެސް އެމީހާ ފޯނު ބޭއްވީ އާމިރު ރަށު ނެތޭ ބުނަމުންނެވެ. ޖަމީލާގެ ހިތުގައި އިތުރަށް ރިއްސަން ފެށިއެވެ. މިވަގުތުގައި އާމިރު އޭނަޔާއި ދުރަށް ދާނެ ކަމަށް އޭނާ ހީވެސް ނުކުރެއެވެ.\n2 ދުވަސް ފާއިތުވެގެން ދިޔައީ އެފަދަ ގޮތަކަށްށެވެ. ޖަމީލާ އިރު އިރު ކޮޅާ އާމިރުއާއި ވާހަކަ ދެއްކޭތޯ މަސައްކަތް ކުރެއެވެ. ނަމަވެސް ކޮންމެ ފަހަރަކުވެސް މީހެއް ފޯނު ނަގާފައި ބުނަނީ އާމިރު ރަށުގައި ނެތް ވާހަކައެވެ. ކަންތައް މިހާ ހިސާބަށް ދިއުމުން ޖަމީލާގެ ހިތްވަރު އެލެން ފެށުނެވެ. ބައްޕަމެން އެބުނަނީ ތެދު ކަމަށް ގަބޫލް ކުރެވެން ފެށުނެވެ. ރާއްޖެ ތެރޭ ކުދިން ނުލާހިކު މަކަރުގަދަ އެވެ. އެމީހުން ވިސްނަނީ އަމިއްލަ ފައިދާއަށްށެވެ. ޖަމީލާ ނިންމީ މަންމަމެން ބުނި ބަސް ގަބޫލްކުރާށެވެ. އޭނާއަށް ފައިދާއެއް ލިބުންވަނީ އޭރުންނެވެ.\nމަންމަ ބުނެގެން ފިހާރަޔަކަށް ދާން ޖަމީލާ ނިކުތީ ގޭގައި ގެންގުޅޭ ސޮރު ބަލިވެގެން ނާންނަތާ އެއް ހަފްތާ ވުމުންނެވެ. އޭރު ގަޑިން ގާތްގަނޑަކަށް ރޭގަނޑު 10 ޖަހާފާނެއެވެ. އެއްވެސް ވަރަކަށް އެމޫނު މަތިން ހިނިތުންވުން ނުދައްކާ ޖަމީލާއަށް ފިހާރަ ހުންނަ ގޯޅި ގަނޑު ހުރަސް ނުކުރެވުނީ މީހަކު އޭނާގެ އަތުގައި ހިފާ ގަޔާއި ދިމާލަށް ދަމައިލުމުންނެވެ. ޖަމީލާ ހަޅޭއްލަވައިގަންނަން އުޅެނިކޮށް އޭނާގެ އަނގަ މަތީގައި އެމީހަކު އަތް އަޅާ ލިއެވެ. ޖަމީލާއަށް އެއީ ކާކުތޯ ބަލާލަން ހުރެވުނީއެވެ. އެއީ ދެވަނަ އެހެން މީހެއް ނޫނެވެ. އޭނާގެ އާމިރެވެ. އެއީ އާމިރުކަން އެނގުނު ހިނދު އޭނާގެ އަނގަ މަތިން އަތް ނެގުމަށް ޖަމީލާ އެދުނީ އަތުގެ އިޝާރާތުންނެވެ.\n” ކޮބާ ކިހިނެއް އަހަރެންގެ ހަދިޔާ؟ ބުނީމެއްނު3ދުވަސް ތެރޭގަ އަންނާނަމޭ. އަދި ވީ އެންމެ2ދުވަސް އަހަރެން މިއައީ. ” ޖަމީލާއާއި ދިމާލަށް ބުމަ އަރުވަމުން އާމިރު ބުންޏެވެ. ޖަމީލާއަށް ހީލެވުނީ އާމިރު ވޭތުވެ ދިޔަ2ދުވަހުގައި ކަނޑު މަތީގައި ދަތުރު ކުރަން ޖެހުމުން އޭނާއާއި ވާހަކަ ދެއްކޭ ގޮތް ނުވީ ކަން އެނގުނީމައެވެ.\n” ދެން ހޭނެ ކަމެއް ނެތޭ. ހިނގާބަލަ އަވަހަށް އަހަރެންގެ ބަފައިބެ ކައިރިން ވަލީ ހޯދަން. ބަފައިބެ އެބަ އުޅޭތަ ގޭގަ؟” ޖަމީލާމެން ގެޔާއި ދިމާލަށް ހިނގައިގަންނަމުން އާމިރު މިހެން ބުނުމާއިއެކު ޖަމީލާއަށް އާމިރުގެ އަތުގައި ހިފާލެވުނީއެވެ. އަދި ބޯ ހޫރާލެވުނީ ނޫނެކޭ ބުނަމުންނެވެ. އޭރު އޭނާގެ ލޮލުގައި ފާއްދާލި ކަރުނަތަށް އާމިރުއަށް އެންމެ ސާފު ކޮށްވެސް ފެނެއްޖިއެވެ. އަދި ޖަމީލާގެ ކަރުނަތަށް ފޮހެލަމުން ވެގެން އުޅޭ ގޮތް ކިޔައި ދިނުމަށް އެދުނެވެ. ޖަމީލާ ވޭތުވެ ދިޔަ2ދުވަސް ތެރޭގައި ދިމާވި ހުރިހާ ކަމެއް އާމިރުއާއި ހިއްސާ ކުރިއެވެ.\n” ހިނގާ އާމިރު. ހިނގާ. އަހަރެން ގޮވައިގެން ތި ރަށަށް ހިނގާ. އަހަރެން ބޭނުމެއް ނޫން މިރަށުގަ އެންމެ ހިނދު ކޮޅަކުވެސް ކެތް ކުރާކަށް. އަހަރެންނަށް އެހީވާ ލޯބި ދޭނެ އެކަކުވެސް މިހާރަކު ނެތް. ހިނގާ އަވަހަށް ދާން. އަހަރެމެން ދެމީހުންނަށް އުފަލުގަ ދިރިއުޅެވެން އޮތީ އޭރުން. ހިނގާ އަވަހަށް.” އާމިރުގެ އަތުގައި ހިފާ ދަމަމުން ޖަމީލާ އާދޭސް ކުރަން ފެށިއެވެ. އާމިރުއަށް ހުރެވުނީއެވެ. އޭނާއަށް ރަނގަޅު ގޮތާއި ނުބައި ގޮތްވެސް ދެނެ ގަންނަން އުނދަގޫވިއެވެ. އޭނާއަށް އަބަދުވެސް ފައިދާއާއި މަންފާ ލިބެނީ ޖަމީލާ ބުނި ގޮތަށް ކަންތައް ކުރުމުންނެވެ. މިފަހަރުވެސް ވާނީ ހަމަ އެހެންނެވެ.\nހިރިގަލުން ރާނާފައިވާ ގެއެކެވެ. އެއްވެސް އަލިކަމެއް ނެތަސް ފުޅި ބައްތީގެ އަލިން ފުދެއެވެ. ކިތަންމެ ބާ ގެޔަކަސް މުޅި ގެވަނީ އުފާވެރިކަމުން ފުރާލެވިފައެވެ. ކުޑަ ކުޑަ ދެ ތުއްތު ފުރާނައިގެ ހެއުމުގެ އަޑުންނެވެ. އެދެކުދިން ކުޅެލައި މަޖާކޮށް އުޅެމުން ދިޔައެވެ. މަންޒަރު ބަލަން ހެވިފައި ޖަމީލާއާއި އާމިރުގެ ދެމަފިރިން ތިއްބެވެ. ކުރިމަތީގައި ސަކަރާތް ޖަހައި އުޅުނީ އެމީހުންގެ އެއްމާ ބަނޑު ދެކުދިން ކަމުގައިވާ ލާމިއު އާއި އީލާމްއެވެ. އިންސާނުން ދުނިޔޭގައި ހުރުމުގެ އުފަލަކީ ފައިސާއާއި މުދާ ނޫންކަން ޖަމީލާ މިއަދު ކިތަންމެ ރަނގަޅަކަށްވެސް ހާމަ ކޮށްދީފިއެވެ. ބައްޕަމެންނާއި އެމީހުންގެ ފައިސާތައް ދޫކޮށްފައި މިއަދު އޭނާ އެއުޅެނީ ކިހާ އުފަލަކު ހެއްޔެވެ؟\nހެވިފައި ހުރެ އާމިރުގެ ކޮނޑު މަތީގައި ބޯ އަޅާލި ޖަމީލާ ސިހިގެން ދިޔައީ އެގޭގެ ދޮރު ފުނޑާލަމުން އިތުރު ބައެއް ވަނުމުންނެވެ. މައުސޫމް އީލާމްއާއި ލާމިއުގެ ހެއުމުގެ އަޑު ރުއިމުގެ އަޑަށް ބަދަލް ވާން ފެށީ ނުދަންނަ ބައެއް ބަޑިތަކެއް ހިފައިގެން އައުމުންނެވެ. ލާމިއުމެންނަށް އެއީ ކޮން ބައެއް ކަން ނޭނގުނަސް ޖަމީލާއަށް ކިތަންމެ ރަނގަޅަކަށްވެސް އެއީ ކޮން ބައެއްކަން އެނގެއެވެ. އެއީ މުހައްމަދުފުޅާއި އޭނާގެ ބައި ގަނޑެވެ.\nއިސާހިތަކު އީލާމް ޖަމީލާގެ ފުރަގަހަށް އަދި ލާމިއު އާމިރުގެ ފުރަގަހަށް ވަދެ ނިވާވެލިއެވެ. އާމިރާއި ޖަމީލާ އެކުދިންގެ ބޮލުގައި ފިރުމައިލާ އެއްވެސް ކަމެއް ނުވާނޭ ނުރޯށޭ ބުނެ ހިތްވަރު ދޭން ފެށިއެވެ. އަދި އޮޅުލައި ބައްދައި ހަދަން ފެށީ އެކަކުވެސް ވަކި ނުވާނެކަމުގައި އަޒުމް ކަނޑަ އަޅަމުންނެވެ. ނަމަވެސް ސުކުންތަކަށް ވުރެ ސިކުންތެއް އެމައުސޫމް ކުދިންގެ ރުއިމުގެ އަޑު ބާރުވާން ފެށިއެވެ.\n“ބައްޕާ. ކޯއްޗެއް ބޭނުން ވެގެންތަ ތިއުޅެނީ؟ އަހަރެން އުފަލުގަ އުޅޭތަން ބައްޕަމެންނަށް ބަރުދާސްތު ކުރަން އުނދަގޫ ވަނީތަ؟ އަހަރެން މަރުވެސް ވެދާނަން. އެކަމް މިތިބަ ދެމައުސޫމް ކުދިންނާ އަހަރެންގެ ފިރިމީހާއާ ބެހެން ނޫޅޭ. އެމީހުން އުފަލުގަ އުޅުނަ ދީ. ކުށްވެރިޔަކީ އަހަރެން. އެހެންމާ ސަޒާވެސް ލިބެން ވާނީ އަހަރެންނަށް.” ރުޅި އައިސް ރަތްވެ ހުރެ ޖަމީލާ ބުންޏެވެ.\n” ބުނަން ވާހަކައެއް. ޖަމީލާއަކަށް މަރުވާކަށް ނުޖެހޭނެ. އެމީހުން އުފަލުގަ ބައި ތިއްބަން ބޭނުމިއްޔާ އާމިރުއާ ދެކުދިން ދޫކޮށްފަ ޒާހިދުއާ ކައިވެނި ކުރަން އާދޭ.” މުހައްމަދުފުޅު ބުންޏެވެ.\n” ނޫން. ބުނަން ވާހަކައެއް. ކިތަންމެ މަސައްކަތެއް ކުރިޔަސް އަހަރެންނާ އަހަރެންގެ އާއިލާ ކަލޭއަކަށް ނުރޫޅޭނެ. ބޭނުމިއްޔާ އަހަރެމެން އެންމެންގެ ގަޔަށް ބަޑި ޖަހާ މަރާލާ. ސުވަރު ގޭގަ ހަމަ ގައިމުވެސް އަހަރެމެން އުޅޭނީ.” އާމިރު މިހެން ބުނީ ޖަމީލާއާއި ދެކޮޅަށްށެވެ.\n” ކަލޭމެން މާ މޮޅު ވާން ނޫޅޭ. އަދި ބުނެފިއެއްނު ސުވަރުގޭގަ ބައްދަލް ވާންށޭ. އާއިލާ ނުރޫޅާ ލެވޭނޭ. ބަލައްޗޭ އަހަރެން މިފަހަރު ހަދާ ގޮތް. ތި އާއިލާއިން ދެ މީހުން ސުވަރު ގެއަށް. އަނެއް ދެމީހުން ދުނިޔޭގަ. ” މިހެން ބުނެ މުހައްމަދުފުޅު ބަޑި ހެޔޮވަރު ކޮށްލީ ލާމިއުއާއި އާމިރުގެ ތެރެއިން ކޮންމެސް އެކަކާއި ދިމާލަށްށެވެ. ޖަމީލާއަށް ދެލޯ މަރައިލެވުނީ އެވަގުތުގައެވެ. އަދި ވަލު ދޮރާށިން ނިކުންނަން ދުއްވައިގެނެވުނީ އިލާމް އުރާލަމުންނެވެ. ކޮންމެހެނެއް ވިޔަސް ދިރިހުންނަން އޭނާ ބޭނުމެވެ. އޭނާއަށް ބާރަކަށް ދުވެފައި ދެވުނީ ބަނދަރާއި ހަމައަށްށެވެ. އެވަގުތުގައި ނައްޓާލަން ތައްޔާރުވެފައި އޮތް ދޯންޏެއް ފެނި ޖަމީލާ އީލާމް ގޮވައިގެން އެޔަށް އެރީއެވެ.\n” ލާމިއު. އާމިރު.. ލާމިއު.. އާމިރު..” އެތައް ދުވަހެއް ވަންދެން ނިދީގައި އޮތް ޖަމީލާއަށް ހޭލެވުނީ މިހެން ބުނަމުންނެވެ. އޭރު އޭނާގެ ގާތުގައި ހުރި ޑޮކްޓަރަށްވެސް ޖަމީލާގެ ބޮލުގައި ފިރުމާލެވުނީ “ދައްތާ” އޭ ގޮވަމުންނެވެ. ކުޑަކޮށް ދެލޯ ހަނި ކޮށްލެވުމާއިއެކު ޖަމީލާއަށް ކުރިމަތީގައި ހިނގާ ހުރިހާ މަންޒަރެއްވެސް ފެންނަން ފެށިއެވެ.\n” ދައްތަ؟؟ ރަނގަޅު.. ވީ އެއްވެސް… ފަރުވާޔަކާ ނުލާ؟؟؟ މިއޮއްފަދަ ހެނދުނު އިރު އެރީ އެހެން ކޮޅަކުންތަ؟؟؟؟” ސުވާލު އުފެދިފައި ހުރެ ޑޮކްޓަރގެ ހިތަށް އެރިއެވެ.\n” ދައްތާ. ދައްތަ ރަނގަޅު ވިއްޔޭ. އީލާމް ކިހާ އުފާވާނެ ދައްތަ ރަނގަޅުވި ހަބަރު ލިބިއްޖިއްޔާ. ” އުފާވެފައި ހުރެ ޑޮކްޓަރ ބުންޏެވެ. ޖަމީލާއަށް ވަރަށް އުނދަގުލުން ހީ ލެވުނެވެ.\n” ކޮބްބަބާ އަހަރެންގެ އިއީލާމް؟” ހަމަ އެހައި އުނދަގުލުން ޖަމީލާ އަހައިލީ އީލާމް ފެންނަން ނެތުމުންނެވެ. ޑޮކްޓަރަށް ބަސް ހުއްޓިފައި ހުރެވުނީއެވެ. އޭނާ އީލާމް ކުރަމުން އެދާ ގޯސް އަމަލުތަކުގެ ވާހަކަ ޖަމީލާ ކައިރީ ބުނެފިނަމަ ދެން ވާނީ ކިހިނެއް ހެއްޔެވެ؟\n” ކޮބާ އީލާމް؟ ” އަނެއްކާވެސް ޖަމީލާ ތަކުރާރު ކޮށްލިއެވެ.\n” ބަލަ. މިއޮތީ ލާރި ބޮނޑި ބޮނޑި. އެކަމް މިލިބޭނީ މިއަދު މަށާ ފަހުމާގެ ރަން ކިއުމަށް ފަހުގަ. އަދި ކަލޭ ތިހެން ހުރެގެނެއް ލާރިއެއް ނުވެސް ލިބޭނެޔޭ އިނގޭ. ކަލޭ ޖެހޭނީ މި ހޯދުމަށްޓަކާ މިއަދުގަ ލާމިއުގެ ހިތަށް ލިބެމުންދާ އަނިޔާގެ ނިޝާން ދައްކަން.” ފޮއްޓެއްގެ ތެރޭގައި ރައްކާކުރެވިފައިވާ އެތައް ފައިސާއެއް ދައްކަމުން ކިޔާން ބުނަމުން ދިޔައެވެ.\n” ނިޝާން ދައްކަންށޭ؟ ތިބުނީ؟ ” އަޑު އިވޭ އެއްޗެހި ނޭނގޭ ހާލު އީލާމް ސުވާލު ކޮށްލިއެވެ. ” މިބުނީ ކަލޭ ޖެހޭނެޔޭ ލާމިއުއަށް އަނިޔާ ކުރަން؟ އޭނާގެ ގައިގަ ލަކުނު ލައްވަން. އޭނާގެ ހިތުގެ ޒަހަމްތައް ހަށިގަނޑުގަވެސް ހިއްޕަން.” ކިޔާން ކިޔައި ދިނެވެ.\n” ވަޓް؟ ސީ. އަހަރެން ކަލޭއަށްޓަކައި ވަރަށް ގިނަ ކަންތައްތައް ކޮށްދިނިން. ބަޓް މީހުންނަށް އަނިޔާ ދިނުމަކީ އަހަރެންނަށް ވަރަށް އުނދަގޫ ކަމެއް. އެއީ އަހަރެންގެ މަންމަ އަހަންނަށް ދިން ތަރުބިއްޔަތެއް ނޫން. ” އީލާމް ފާޅުގައި އިންކާރު ކުރިއެވެ.\n” އޯ މަމާސް ބޯއީ. އަހަރެން ނޫޅެން ކަލޭގެ ހާސަރު ގަނޑު އަހާކަށް. ކަލޭ ލާރި ބޭނުމިއްޔާ ބުނޭ. ” ކިޔާން ގާތަށް ރުޅި އައެވެ. އީލާމް އޯކޭޔޭ ބުނެ ލާމިއު އައްސާފައިވާ ގެޔަށް ވަނީ ހިތާއި ދެކޮޅަށްށެވެ. މިހުރިހާ ކަމެއް ކުރަން ހަގީގަތުގައިވެސް އޭނާ ބޭނުމެއް ނޫނެވެ.\n” ކީކޭ؟ އީލާމްއާ އެއް ސިފައެއްގަ ހުންނަ ކުއްޖެކޭ؟ އެކުއްޖާގެ ދިރިއުޅުމަށް އީލާމް ވަނިއްޔޭ؟ އަނެއްކާ ލާމިއު…” ކުއްލިއަކަށް ޖަމީލާއަށް އަހައިލެވުނެވެ. ” އާން ދައްތާ. އޭނަޔަށް ކިޔަނީ ލާމިއު.” ޑޮކްޓަރ ބުނި އެއްޗަކުން ޖަމީލާގެ ހިތް ކުޑަ ހިނދު ކޮޅަކަށް ހުއްޓުނު ކަހަލައެވެ.\n” ހިނގާބަލަ އަހަރެން ގޮވައިގެން އަވަހަށް ދާން އެތަނަކަށް.” ހިތް އަވަސްވެފައި ހުރެ ޖަމީލާ ޑޮކްޓަރ ކުރެން އެހިއެވެ. ޑޮކްޓަރަށް ” މިހާރު؟” ހޭ އަހާލެވުނެވެ.\n” އާން. ހަމަ އެންމެ ސުކުންތެއްވެސް މަޑު ނުކޮށް. އަހަރެން ބޭނުމެއް ނޫން އަހަރެންގެ ކުދިންތައް ނޭނގުމެއްގެ ތެރޭގައި ބައިތިއްބާކަށް.” ޖަމީލާ ބުނި އެއްޗެއް މާ ބޮޑަކަށް ނުވިސްނުނަސް ކޮންމެސް ކަމެއް ގޯސް ވެއްޖެކަން އެނގެ ހުރެ ޑޮކްޓަރ ފޯނު ނަގާ ނަމްބަރަކަށް ޑައިލް ކޮށްލިއެވެ.\n” ނޮންނޫ. ތެދުވެބަލަ. 10 ގަ ފަހޫ ތިއްތަޔާ ނަޝާ ދޮންތަގެ ކޮންމެސް ރަނަކަށް އަންނާށޯ ކިޔާފަ މަންމަ އެދިޔައީ. ނޮންނުގެ ރަންވެސް އޮވެޔޯ މަންމަ ބުނީ ޓުޑޭ4ގަ.” އީނާޝްއަށް ހޭލެވުނީ އާޔަން މިހެން ކިޔައި ގޮވައިލުމުންނެވެ. އާޔަން ބުނި ގޮތުން ކުޑަކޮށް ހިނި އައެއް ކަމަކު މިއަދަކީ ކޮން ދުވަހެއް ކަން އެނގުމުން އެދޮން މޫނު މިލައި މޯޅިވިއެވެ. ނަމަވެސް މިއީ މާޒީ ހަނދާން ނައްތާލާފައި ދިރިއުޅުމާއިގެން ކުރިއަށް ދާންވީ ވަގުތުކަން ވިސްނުމުން އަވަހަށް ތެދުވެލީއެވެ.\nއީނާޝްއަށް ތެދުވެލުމާއިއެކު އަނެއްކާވެސް އޮށޯއްވެލެވުނީ އުނޫޝްއާއި ނަޝާޔާ އެކީގައި އުޅޭ މަންޒަރު ބަލަން އޭނާއަށް ހުރެވޭނެތޯ ސުވާލު އުފެދިފައި ހުރެއެވެ.\n” ޔާން. މަންމި ގާތު ބުނޭ ނޮންނު ވަރަށް ނިދި އައިއްސަޔޭ އޮތީ. އިރުކޮޅަކުންނޭ ދެވޭނީ.” އީނާޝް ކުޑަ ބަހަނާއެއް ދައްކާލަމުން އަނެއްކާވެސް އޮށޯއްވެލީ ނިދި އައިސް ގެނެއް ނޫނެވެ. ނަޝަޔާއާއި އުނޫޝް އެކުގައި އުޅޭ މަންޒަރު ބަލަން ނުކުޅަދާނަ ވީމައެވެ.\n” ކަލޯ. މިއަދު ރަނގަޅަށް ނިޝާން ލައްވަ ދޭނަން އިނގޭ.” ބައި ގަޑި އިރު ފަހުން ހިކި ފަންވަތް ކޮޅެއް ހިފައިގެން އައިސް ލާމިއުއާއި ދިމާލަށް ބަލައިލަމުން އީލާމް ބުންޏެވެ. އީލާމް އިޝާރާތުން ކިހިނެއްވީހޭ އަހައިލިއެވެ. ” ތިޔެއް އެނގޭނީ ހަމަ ކަލޭއަށް. ކަލޭ ކުށް ނުކުރިޔަސް މިހާރު އަދަބު ހައްގީ ކަލޭއަށް.” އީލާމް ބުންޏެވެ. އަދި ވަރަށް މަސައްކަތުން ލާމިއު އާއި ދިމާލަށް ޖަހައިލުމުގެ ނިޔަތުގައި ފަންވަތް ދިއްކޮއްލިއެވެ. ނަމަވެސް މަޑުޖެހިލެވުނީ އޭނާއަށް މިކުރެވެނީ ހަމަ ރަނގަޅު ކަމެއް ބާއޭ ހިތަށް އެރުމުންނެވެ.\nނޫނެކެވެ. އޭނާއެއް ގޯސްކަމެއް ނުކުރެއެވެ. އޭނާ އެކުރާ ކަމެއް އެކުރަނީ މަންމަގެ ހައްގުގައެވެ. މަންމައަށްޓަކައި ކުރާ ކަންތައްތައް ފާފައަކަށް ނުވާނެއެވެ. މީހަކަށް ކިތަންމެ އަނިޔާއެއް ދެވުނަސް އެއީ ކުށެއް ނޫނެވެ. އީލާމްގެ ހިތް ބުންޏެވެ. އަދި ލާމިއުގެ ގައިގާ އިލޮށިން ތަޅަން ފެށިއެވެ. ލާމިއުއަށް ކިތަންމެ ތަދެއް ވިޔަސް ކެތްތެރިވީއެވެ. އޭނާއަކީ ފިރިހެނެއް ކަން ހަނދުމަ ކުރާ ހާލުގައެވެ. އަދި މިއޮއް ހުރިހާ ދުވަހު ގެއެއްގެ ތެރޭގައި ބަންދުވެގެން އޭނާ ހުރި ގޮތަށް މިއަނިޔާތަކަށްވެސް ކެތްކުރަން އަޒުމް ކަނޑައަޅައިގެންނެވެ. ލާމިއުގެ ގައިގާ އިލޮށިން ތަޅަމުން ދިޔައިރު އީލާމްގެ ހިތަށް ފިނިކަން ލިބޭހެން ހީވެއެވެ. މިއޮއް ހުރިހާ ދުވަހު މަންމައަށްޓަކައި ކުރެވުނު ކަންތައްތައް އެސިކުނޑިގައި ހަރުލަން ފެށުމުންނެވެ. އެއިން އޭނާގެ ހިތަށް ފިނިކަން ގެނެސް ދެއެވެ. ލާމިއު ކިތަންމެ ކެތެއް ކުރި ނަމަވެސް ވަމުން ދިޔަ ތަދަށް އިތުރަސް ކެތްކުރަން އޭނާއަށް ނުކުޅަދާނަ ވީއެވެ. އޭނާއަށް އެއްވެސް އަޑެއް ބޭރު ނުކޮށް ރޮވެން ފެށުނެވެ.\n” އީލާމް.” އީލާމްއަށް މަޑު ޖެހިލެވުނީ ދޮރުން ވަދެގެން އައި މީހެއް އޭނާގެ ނަމުން ގޮވައިލުމުންނެވެ. އެއަޑުންވެސް އެއީ ކާކުކަން އީލާމްއަށް ދޭހަވިއެވެ. ލާމިއުއަށްވެސް އެއަޑުން އެހެން ކަހަލަ ގޮތެއް ފާހަގަ ކުރެވެން ފެށިއެވެ. ކީއްވެކަން ދެނެވޮޑިގެންވަނީ ހަމަ އެކަނި ﷲއެވެ. އެއީ ޖަމީލާގެ އަޑެވެ.\nއީލާމްއަށް ފުރަގަހަށް އެނބުރިލެވުނީއެވެ. އޭރު އޭނާގެ އަތުން ފަންވަތްވެސް ދޫވެއްޖެވެ. އޭނާގެ ލޮލުން ކަރުނައިގެ މުތީތައް ނިރެން ފެށިއެވެ. ” މަންމާ” އީލާމްގެ ދުލުން ބޭރުވީ ހަމަ އެންމެ ލަފްޒެކެވެ. ލާމިއުއަށް ޖަމީލާއާއި ދިމާލަށް ބެލެން ފެށުނީ އެހެން ކަހަލަ ނަޒަރަކުންނެވެ. ތަންކޮޅެއް ކުރިންވެސް އެމޫނު ދެކުނުހެން ހީވާން ފެށިއެވެ. ނަމަވެސް ކޮން ތާކުން ހެއްޔެވެ؟\nއީލާމްއަށް ހުރި ތާގައި ހުރެ ދެއަތް ފުޅާ ކޮށްލެވުނީ މަންމަ އަންނާނެ ކަމުގެ އުންމީދުގައެވެ. އާނއެކެވެ. ޖަމީލާ އެދަނީ އީލާމްއާއި ދިމާއިންނެވެ. ނަމަވެސް ޖަމީލާ އީލާމް ފަހަނާ އަޅާ ގޮސް ލާމިއުގެ ކުރިމަތީގައި ހުއްޓިލުމުން އީލާމްއަށް ހުރެވުނީ ހުއްޓުން އަރާފައެވެ. ޖަމީލާ އީލާމް ދޫކޮށްލާފައި ލާމިއު ކައިރިއަށް ދިއުމުގެ ބޭނުމަކީ ކޮބާ ހެއްޔެވެ؟\nޖަމީލާ އަވަސް އަވަހަށް ގޮސް ލާމިއުގެ ގައިގާ އައްސާފައިވާ ވާތައް މޮހެން ފެށިއެވެ. ލާމިއުއަށް އަދިވެސް ވާނުވާއެއް ދޭހައެއް ނުވެއެވެ. ދެން ޖަމީލާ ކޮށްލީ ހަމަ އެންމެ ސުވާލެކެވެ. ” ލާމިއު؟” މިސުވާލު ކުރުމާއިއެކު ލާމިއު އާނއެކޭ ބުނުމުގެ ގޮތުން ބޯ ޖަހައިލުމާއިއެކު ޖަމީލާ ލާމިއުގެ ގައިގާ ބާރަކަށް އޮޅުލައިގަތެވެ.\nލާމިއުއަށް ހުއްޓުން އަރާފައި ހުރެވުނު ގޮތެއްވެސް ނޭނގެއެވެ. ވާނީވެސް އެހެން ނޫން ހެއްޔެވެ؟ އޭނާގެ ގައިގާ އެބައްދައިގަތީ ނުވެސް ދަންނަ މީހެކެވެ. އީލާމްއަށްވެސް ހައިރާން ވެފައި ހުރެވުނީ ހެއްޔެވެ؟ އަނެއްކާ އޭނާގެ މަންމައަށް އޮޅެގެން ލާމިއުގެ ގައިގާ ބައްދާގަނެ ވުނީ ހެއްޔެވެ؟\n” މަންމާ. މިހިރިއްޔޭ އީލާމް. ” އީލާމްއަށް ކެތް ނުވެގެން ބުނެވުނެވެ. ” އަނގަ މަޑުން ލައިގެން ހުރޭ. ތީ އަހަރެންގެ ކުއްޖެއް ނޫން. އަޑު އިވިއްޖެތަ؟ އަހަރެންގެ ކުއްޖާ މިހުރީ ކުރިމަތީގަ.” ލާމިއު އާއި ދުރު ވެލަމުން ޖަމީލާ ހަރުކަށި ކަމާއިއެކު ބުންޏެވެ. ލާމިއުއާއި އީލާމަށް ސިހިފައި ތިބެ ބަލަން ފެށުނީ ޖަމީލާގެ މޫނަށްށެވެ. އޭރު ބޭރުގައި އެއްވެސް އެއްޗެއް ނޭނގޭ ހާލު ޑޮކްޓަރވެސް ހުއްޓެވެ.\n” މަންމާ..” އަޑު ދަމާލަމުން އީލާމްއަށް އަނެއްކާވެސް ބުނެވުނެވެ. ” ކިތައް ފަހަރުތަ ބުނާނީ މަށަށް މަންމަ ނުކިޔާށޭ. މަގޭ ކުއްޖާ މިހުރީ ކުރިމަތީގައޭ. އީއްކޮ.. އުހުން އީލާމްއަކަށް އަޑެއް ނީވޭތަ؟ ” އަނެއްކާވެސް ޖަމީލާ ބުންޏެވެ. ޖަމީލާ އައިސް ލާމިއުއަށް ޒަހަމް ލިބިފައިވާ ތަންތާގައި ފިރުމަން ފެށުނެވެ. އޭރުވެސް އެދެލޮލުން ކަރުނަ ހުއްޓުމެއް ނެތި ފައިބަމުން ދިޔައެވެ.\n” ދައްތާ..” މިފަހަރު އެއްޗެއް ބުނަން މަސައްކަތް ކުރީ ލާމިއުއެވެ. ” ނޫން. ދަރިފުޅާ. މީ މަންމަ. ދައްތަ އެއް ނޫން. ” ޖަމީލާ ބުންޏެވެ. ” އެކަމް ތީ އީލާމްގެ މަންމައެއްނު. ” ސުވާލު އުފެދިފައި ހުރެ ލާމިއު މިހެން ބުނީ ވަރަށްވެސް މަޑުންނެވެ.\n” ނޫން. އީލާމް އެއީ އަހަރެންގެ ކުއްޖެއް ތަންކޮޅެއް ކުރިން. އެކަމް މިހާރު ޒަމާން ބަދަލު ވެއްޖެ. ދަރިފުޅާ. ދަރިފުޅަށް ހަމަ އެއްގޮތަކަށްވެސް މަންމަ ނޭނގޭތަ؟ މަންމަ ދަރިފުޅުމެންނަށް ފުފޫ ކަނދި ބޯންދޭ ހަނދާނެއް ނުވޭތަ؟ މަންމަ ދަރިފުޅަށް ކާންދީ ނިންދައްވާ ހަނދާނެއް ނުވޭތަ؟ މަންމަ ކޮންމެ ދުވަހަކު ހަވީރު ދަރިފުޅު ގޮވައިގެން ބޭރަށް ގޮސް އުޅޭ ހަނދާނެއް ނުހުރޭތަ؟ އަދި.. ދަރިފުޅުގެ ބައްޕަ… ދަރިފުޅުގެ ބައްޕަ ދަރިފުޅު ކޮނޑަށްލާ ހަނދާނެއް ނުވޭތަ؟” ލާމިއުގެ ކޮނޑުގައި ހިފާ ތަޅުވަމުން ޖަމީލާ އަހައިލިއެވެ. ލާމިއުގެ ސިކުނޑީގައި އެތައް ފުސް ހިޔާލުތަކެއް ވެރިކުރަމުން ދިޔައެވެ. ހަމަ ޖަމީލާ އެބުނި ފަދައިން ބައެއް ފަހަރު ކަނދި ބޯނދޭ ތަނެވެ. ނިންދައްވާ ފެންވަރުވާ ކާންދީ ހަދާތަނެވެ. އުފަލުން ގޮސް ހީލާ ތަނެވެ. ނަމަވެސް އެހުރިހާ ކަންތައްތަކެއްގެ ތެރެއިން ފެނިގެން ދިޔައީ ކުރީ ދުވަހު ފެނުނު ހުވަފެން ކުލަ ވެގެން ދިޔަ ތަނެވެ. އެދުވަހުގައި އޭނާ ސަލާމަތްވި ގޮތެވެ.\n” މަންމާ.” ލާމިއުއަށް ބުނެވުނެވެ. ފެންކަޅި ވެފައި ހުރެ ޖަމީލާ ބޯ ޖަހައިލީ ލާމިއުއަށް ކޮންމެސް އެއްޗެއް ހަނދާން ވިކަން ދޭހަވުމުންނެވެ. ” ދަރިފުޅާ ހަނދާން ކުރޭ. ފަހުން ދަރިފުޅަށް ކިހިނެއްވީ؟ ދަރިފުޅު ކޮންތާކަށް ދިޔައީ ؟ ކިހިނެއް އެ ނުލަފާ އިންސާނާގެ ކިބައިން ސަލާމަތް ވީ؟ ލާމިއުއަށް އިތުރު އެއްޗެއް ހަނދާން ކޮށްދިނުމުގެ ނިޔަތުގައި ޖަމީލާ ބުންޏެވެ.\n” އަހަރެން…. އަހަރެން.. ބައްޕަގެ ގަޔަށް ބަޑި ޖެހި ގަޑީގަ ބައްޕަ އަހަރެން ތަންކޮޅެއް ދުރަށް ހޫރުވާލީ… ވެއްޓުނު ގޮތުން އަހަރެންގެ ބޯވެސް ފަޅައިގެން ދިޔަ.. އެކަމްވެސް ވަރަށް ހިތްވަރު ކޮށްފަ ދުއްވައިގަތީ. އެތަނުން ބޭރަށް ނިކުތް ފަހުން ދިމާވީ ހަފްޒައްތަޔާ.” ލާމިއު އޭނާގެ ސިކުނޑިގައި ސިފަވަމުން ދިޔަ ހުރިހާ މަންޒަރެއް ސިފަ ކޮށްދިނެވެ. ” މަންމާ. އެހުރިހާ ކަމެއް ދިމާވީ ކިހިނެއް؟ އެމީހުން ބައްޕަ މަރާލީ ކީއްވެ؟ ހަފްޒައްތަ އެއީ ކާކު؟” ލާމިއު އޭނާގެ ސިކުނޑިގައި އުފެދިފައިވާ ސުވާލުތައް ކޮށްލިއެވެ. އީލާމްވެސް ޖަމީލާއާއި ދިމާލަށް ބަލައިލީ އެއީ އޭނާވެސް ޖަވާބު ބޭނުންވާ ސުވާލުތައް ކަމުންނެވެ. ޖަމީލާ ކުރު ކޮށް އަދި ފޮނި ކޮށް އެސުވާލުތަކުގެ ޖަވާބު ދިނެވެ. އޭނާ ބުނި ގޮތުގައި ހަފްޒާއަކީ އާމިރުގެ އެއްބަނޑު އެއްބަފާ ކޮއްކޮއެވެ.\n” ހިނގަ ދާން ދަރިފުޅާ. މިހާރުވެސް މާ ލަސްވެއްޖެ. ދަރިފުޅު ހުރިހާ ހަގީގަތެއް މިހާރު ކިޔައިދޭންވީ ވަގުތު އައިސް ޖެހިއްޖެ. ހިނގަ ދާން.” ލާމިއުގެ އަތުގައި ހިފައި ނިކުންނަމުން ޖަމީލާ ބުންޏެވެ. ” މަންމާ. އަހަންނަށް މާފް ކުރޭ.” ޖަމީލާގެ ފިޔަވަޅު މަޑު ޖެހުނީ އީލާމް މާފަށް އެދުނީމައެވެ.\n” ދަރިފުޅާ ލާމީ. އާދޭ އަވަހަށް ދާން. މިގޭގައެއް ދަރިފުޅު ފިޔަވައި މާފް ކުރުން ހައްގު އެކަކުވެސް ނެތް.” މިހެން ބުނެ އީލާމްއަށް ފުރަގަސް ދެމުން ޖަމީލާ ނިކުމެގެން ދިޔައީއެވެ.\nއީލާމަށް ހުރިތާ ބިން މަތީގައި އިށީނދެލެވުނީއެވެ. އޭނާގެ ހިތަށް މިއަދު ވަރަށް އަސަރު ކޮށްފިއެވެ. އޭނާއަށް ކުރެވުނު ކުށް ގަބޫލް ކުރެވިއްޖެވެ. އޭނާ އެކުށް ކުރީ މަންމަގެ ހައްގުގައި ނަމަވެސް މިއަދު މަންމަވެސް އޭނާ އެކަނި ކޮށްލީއެވެ. ރޮއްވާލީއެވެ. އަނެއްކޮޅުން އޭނާއަށް މިއޮއް ހުރިހާ ދުވަހު އަނިޔާ ކުރެވުނީ އޭނާގެ އެއްބަނޑު އެއްބަފާ ބޭބެއާއިއެވެ. ތަގްދީރު އޭނާ ލައްވާ މިކުޅުނީ ކޮންފަދަ ކުޅި ވަރެއް ހެއްޔެވެ؟\nނަޝީދުގެ ގެ މިއަދު އެވަނީ ނުލާހިކު ފުރިހަމަ ކޮށް ތައްޔާރު ކުރެވިފައެވެ. ވާނީވެސް އެހެން ނޫން ހެއްޔެވެ؟ މިއަދަކީ އޭނާގެ ދެކުދިންގެ ދިރިއުޅުން އާ ފެށުމަކުން ފެށޭ ދުވަހެވެ. އޭނާ ދެކޭ ގޮތުގައި އޭނާގެ ދެކުދިންގެ ތުންފަތް މަތިން ނުފިލާ ހިނިތުންވުމެއް ކުރެހިގެންދާ ދުވަހެވެ. ނަމަވެސް އެދެކުދިންނަށްޓަކާ މިއަދަކީ ކިހާ ބަނަ ދުވަހެއް ކަމެއް އޭނާއަކަށް ނޭނގެއެވެ.\nބޭރުގައި ހުރިހާ ކަމެއް ތައްޔާރުވުމުން ކޮޓަރީގައި ހުރި ފަހުމާ ގެނެސް ދިނުމަށް އެދި ފަހީމާ ކުރެން ނަޝީދު އެދުނެވެ.\nފަހީމާ ކޮޓަރިއަށް ވަތް އިރު ނަޝާޔާ އުޅެނީ ފަހުމާ ތައްޔާރު ކުރާންށެވެ. ފަހުމާގެ މޫނު ކިތަންމެ މޯޅި ވެފައި ވިޔަސް ނަޝާޔާ ހީވަނީ އުފަލުން ގޮސް ފޮޅިފައި އިން މަލެއް ހެންނެވެ. ނަޝާޔާ އެހުރީ ހަމަ ޔަގީނުންވެސް އެހާ އުފާވެފައި ހެއްޔެވެ؟ އެހިނިތުންވުމަކީ ފޭކެއް ހެއްޔެވެ؟ ނަޝާޔާ އުފާވާންވީ ކީއްވެ ހެއްޔެވެ؟ އޭނާއަށް އުނޫޝް ލިބޭތީ ހެއްޔެވެ؟ ސާއިމްއާއި އޭނާ އެހައި ދުރަށް ދާން އުޅޭއިރު ނަޝާޔާ ދެރައެއްވެސް ނުވޭ ހެއްޔެވެ؟\nއުނޫޝްއާއިއެކު ކިޔާން އާއި ދިމާކޮށް އުޅުނު ސާއިމްގެ މޫނު މަތިން ފެންނަން ހުރީ ހިތާމައެވެ. އޭނާގެ ހިތުގެ އުދާސްތަކެވެ. ނާޝް އޭނާއަށް ލިބެން އުޅޭއިރުވެސް އޭނަ އުފާ ނުވާންވީ ކީއްވެ ހެއްޔެވެ؟ އަނެއްކާ ނާޝްއަށް އޭނާގެ ލޯބި ނުލިބޭތީވެ ސާއިމް އެހުރީ ދެރަވެފާ ހެއްޔެވެ؟ ނޫނެކެވެ. ކޮންމެސް ގޯހެއް އެބަ އުޅެއެވެ.\nދެން ހުރީ އުނޫޝްއެވެ. އުނޫޝްގެ ހިތުގައި އޮތް އެއްޗެއް އޭނާގެ މޫނުމަތިން ހޯދުމަކީ ވަރަށް އުނދަގޫ ކަމެކެވެ. އޭނާގެ ހިތުގައި އޮތް އެއްޗެއް އެނގޭނީ ހަމަ އޭނާއަށްށެވެ. އިނގޭހާވެސް އެއްޗަކީ އޭނާ އެހުރީ ވަރަށް އުފަލުން ކަމެވެ. ކީއްވެ ހެއްޔެވެ؟ އޭނާގެ އަތުން އޭނާގެ ލޯބި ބީވެގެން މުޅި އުމުރަށްވެސް ދާތީ ހެއްޔެވެ؟ އޭނާއަށް ނަޝާޔާއި އެކު އާ ހަޔާތެއް ފަށާން ޖެހޭތީ ހެއްޔެވެ؟ ނާޝް އެހެން މީހަކާއިއެކު ހަޔާތެއް ފަށަން އުޅޭއިރު އޭނާ އެހައި އުފާވާން ވީ ކީއްވެ ހެއްޔެވެ؟\nދެން ކިޔާންގެ ގޮތް އެންމެނަށްވެސް އެނގޭނެއެވެ. އޭނާގެ ނުލަފާ މަކަރުވެރި “ޕްލޭން”އާއި އެއްގޮތަށް ހުރިހާ ކަމެއް ވާއިރު އޭނާ އުފާ ނުވެ ހުންނާނެ ހެއްޔެވެ؟ ނޫނެކެވެ. އޭނާ އުފަލެއް ނުވާނެއެވެ. އެކަހަލަ މީހުންނަކަށް އުފާވާކަށް ނުވެސް އެނގޭނެއެވެ. އޭނާއަށް އެނގޭނީ ނުލަފާ ވާންށެވެ.\nފަހުމާގެ އަތުގައި ހިފައިގެން ގެންގޮސް މޭޒެއްގެ ދޮށުގައި އިން ގޮނޑިއެއްގަިއ ބައިންދަމުން ފަހީމާ ތަންކޮޅެއް ދުރުގައި މަޑު ޖެހިލިއެވެ. އޭރު ކިޔާންގެ ނަޒަރު އެންމެ ހިނދު ކޮޅަކަށްވެސް އެހެން ދިމާލަކަށް ދަތުރު ނުކުރެއެވެ. ފަހުމާގެ އެރީތިކަން އޭނާއަށް ލިބެން އުޅެނީއެވެ. ނަމަވެސް ފަހުމާގެ ހިތަށް ވާވަރު އެނގޭ މީހަކު އެތާގައި އެބަ ހުރި ހެއްޔެވެ؟\n” މަޑުކުރޭ.” ހުރިހާ އެންމެންނަށް ބޭރު ދޮރާއި ދިމާލަށް ބަލައިލެވުނީ މީހެއްގެ އަޑު އިވިގެންނެވެ. އެއީ ކާކުކަން ސާއިމްމެންނަށް ނޭނގުނަސް އަމީނާމެންނާއި ފަހީމާމެންނަށް އެއީ ޖަމީލާކަން ކިތަންމެ ރަނގަޅަކަށްވެސް އެނގެއެވެ. ނަމަވެސް ޖަމީލާގެ ކައިރީގައި ޝާން ހުރުމުން އެމީހުންގެ މެދުގައި އިތުރަށް ސުވާލު އުފެދުނެވެ.\n” ޖަމީ؟” ނަޝީދުމެންގެ ދެމަފިރިންނާއި މިފްޒަލްގެ ދެމަފިރިންނަށް އެއްފަހަރާ ބުނެވުނެވެ.” ޝާންގެ މަންމަ ދޯ.” ނަޝާޔާއަށް އެހެން ބުނެވުނީ ކައިރީގައި ލާމިއު ހުރުމުންނެވެ.” ނޫނޭ. އެހެނެއް ނުވާނެ. އެއީ ލާމިއުގެ މަންމަ.” މިފްޒަލްއަށް ބުނެވުނެވެ. މިފްޒަލް ބުނި އެއްޗަކުން ކިޔާންއަށް ހިނދިރުވާލެވުނީއެވެ. މިއަދުގައި ކަންތައްތައް ވާން މިއުޅެނީ ކިހިނެއް ހެއްޔެވެ؟\n” ހޫންންން.. ރަނގަޅަށް ތިބުނީ. އެކަމް ތީގެ އެކަކަށްވެސް އެނގޭތަ ޝާންއަކީ ކާކުކަން؟ ލާމީއަކީ ކާކުކަން؟” ޖަމީލާ ކޮށްލި ސުވާލަކުން އެންމެންނަށް ސުވާލު އުފެދިފައިތިބެ އެކަކު އަނެކަކަށް ބެލެން ފެށުނީއެވެ. ” އާންންން.. ކައިރީގަ ތިހުރީނު ޝާން. ދެން ޖަމީލާގެ ލާމިއުގެ ވާހަކަ ރަނގަޅު ވާނީ ނުދެއްކިއްޔާ. ޖަމީލާ ކޮން ތާކުން ތިއައީ؟ ކުއްލިއަކަށް ގެއްލުނު ގޮތެއްވެސް ނޭނގެ ވިއްޔަ. އަހަރެމެން މިތިބީ ޖަމީ މަރުވީ ކަމަށް.” ނަޝީދު ބުންޏެވެ.\n” ޝާން ރަނގަޅުތަ؟ ” ނަޝީދު ކުރި އެއްވެސް ސުވާލަކަށް ޖަވާބު ނުދީ އަނެއްކާވެސް ޖަމީލާ ކުރީ ސުވާލެކެވެ. ޖަމީލާ މިހެން ބުނުމާއިއެކު ފަހުމާ އޭނާގެ ގައިގާ ބައްދައިގަތެވެ. ލާމިއުގެ މަންމަ ދެކިލަން އޭނާ ކިތަންމެ ބޭނުމެވެ. ” މަންމާ. އެނގޭތަ؟ ލާމީ.. ލާމީ… އަހަންނަކީ ލާމީގެ އަނބި.. ކުރީގެ އަނބި މީހާ. ލާމީ. މިހާރު ވަރަށް ގޯސް. ނޭނގެ ވީ ގޮތެއްވެސް ކުއްލިއަކަށް. އެންޑް ބަލާބަ. އަހަރެން ބަނޑުބޮޑު. ލާމީގެ ބޭބީއެއް މިއޮތީ. ” ރޮވިފައި ހުރެ ފަހުމާ ބުންޏެވެ.\nޖަމީލާ މަޑުމަޑުން ލާމިއުގެ އަތަށް ފަހުމާގެ އަތް ލިއެވެ. ފަހުމާއަށް ހަިއރާންވެ ހުރެ ބަލައިލެވުނީ ޖަމީލާއާއި ލާމިއުގެ މޫނަށްށެވެ. ޝާން…ލާމިއު..؟؟؟ އަނެއްކާވެސް އޭނާގެ ހިތުގައި ސުވާލު އުފެދެން ފެށިއެވެ.\n” ނޫނޭ ޖަމީލާ. އަހަރެމެންގެ ކުއްޖާޔާ ކައިވެނި ކުރެވެން އުޅޭ ކުއްޖާ މިހުރިއްޔޭ ކައިރީގަ.ތީ އޭނާގެ ރައްޓެއްސެކޭ.” ނަޝީދު ކިޔައި ދިނުމުގެ ނިޔަތުގައި ބުންޏެވެ.\n“އަހަރެން ބުނީ ޝާން ގޯސްހޭ؟” އަނެއްކާވެސް އެސުވާލު ޖަމީލާ ތަކުރާރު ކޮށްލިއެވެ.\n” ނޫނޭ. ޝާން ހަމަ ވަރަށް ބަރާބަރު މީހެއް އެއީ. އެކަމް ޖަމީލާ. އަހަރެމެންގެ ކުއްޖާ ކައިވެނި ކުރަން ހަމަ ޖެހިފަ ހުރީ އެހެން މީހަކާއޭ. ވަރަށް ރަނގަޅު ހިތްހެޔޮ ކުއްޖަކާ. ކިޔާން.” އަނެއްކާވެސް ވާހަކަ ދެއްކީ ނަޝީދުއެވެ.\n” އެހެންތަ؟ ނަޝީދުމެން ތިހާ ހަރުދަނާ މީހުން މިކަހަލަ ބޯ ގަޅި ކަންތައް ކުރާނެ ކަމަކަށް އަހަރެން ހީވެސް ނުކުރަން. ކިޔާން؟ ރަނގަޅު ކުއްޖެއް؟ ޕިސް. ޕިސް ނަޝީދު. އަމިއްލަ ދަރި މީހަކާ ކައިވެނި ކުރުވާއިރު ކޮންކަހަލަ މީހެއްތޯ ބަލާވެސް ނުލަންތަ؟ ހަމަ ތަނަކުން ރަނގަޅުހެން ހީވާ މީހަކާ ދެވަނީ ދޯ؟” މާ ބޮޑަށް ސާފު ނުވާނެހެން ޖަމީލާ ވާހަކަ ދައްކަމުން ދިޔައެވެ.\n” ދައްތަތަ.. ކިކީކެކޭ ތި ކިޔަނީ؟” އަޑުގައި ތުރުތުރު ލުމެއް އުފެދިފައިވާ ހާލު ކިޔާން ބުންޏެވެ. ” އެބުނާހެން ތިއުޅެނީ ކިހިނެއް ވެގެންތަ؟” ނަޝީދުވެސް އަހައިލިއެވެ.\n” ކިހިނެއްވެގެންހޭ ކޮއްކޮތަ ތިއަހަނީ ކޮއްކޯ؟ މިހުރިހާ ކަމެއް ހިނގާ ދިޔައިރުވެސް ކިހިނެއްވީހޭ ތިއަހަނީ ކީއްވެތަ؟ މި ހުރިހާ ކަމެއްގެ ޒިންމާއަކަށްވެ ހުރެ ދައްތަ ކައިރީ ތިއަހަނީ؟ ” އަދިވެސް ޖަމީލާ ވާހަކަ ދެއްކީ މާ ބޮޑަށް ސާފު ވާ ގޮތަކަށް ނޫނެވެ.\n” ޕްލީޒް. ތިބުނަން އުޅޭ އެއްޗެއް ސާފު ކޮށް ބުނެބަލަ.” ނަޝީދު އެދުނެވެ.\n” މިބުނަން އުޅޭ އެއްޗަކީ ކަލޭމެންގެ މިތާގަ މިހުރި މައުސޫމް ކިޔާންގެ ފަހަތުގަ ވަނީ އެތައް މަކަރު ތަކެއް. އޭނަ އެހެރީ ފަހުމާ ހާސިލް ކުރަން ވެގެން ލާމިއު ކިޑްނެޕް ކޮށްފަ. އަހަރެންގެ ދެކުދިންގެ ދެމެދުގަ ނަފްރަތު އުފަންކޮށްފަ. ”\n” އާން. ދެކުދިން. އަހަރެންގެ ހުންނާނެ ދެ ކުދިން. އެއްމާބަނޑު. ވަރަށް ވައްތަރު ވާނެ. ތިކުދިންނަށް މިއޮއް ހުރިހާ ދުވަހު ލާމިއުގެ ސިފައިގަ އެފެނުނީ އަހަރެންގެ ދެވަނަ ކުއްޖާ. އީލާމް. ލާމިއު މިހުރީ އަހަރެންގެ ކުރިމަތީގަ. މީލާމިއުއަކީ. ޝާން އެއް ނޫން. އަހަރެންގެ އެއްމާ ބަނޑު ދެކުދިން ތިބޭތީ އެކަމުގެ ފައިދާ އެހެން މީހެއް ނެގީ. މިހިރަ ސޯލިހު ކަމަށް ހެދިގެން އުޅޭ ކިޔާން. ” ޖަމީލާ ކިޔައިދިނެވެ.\n” ޖަމީލާ މޮޔަ ވީތަ؟ ތިއުޅެނީ ހުވަފެނެއް ފެނިގެންތަ؟” ނަޝީދު ގަބޫލެއް ނުކުރިއެވެ.\n” މިއޮތީ ހެކި. ” ގެޔަށް ވަދެގެން އަންނަމުން އީލާމް ބުންޏެވެ. ހުރިހާ އެންމެންނަށް އެއްފަހަރާ އީލާމްއާއި ދިމާލަށް ބަލަން ފެށުނެވެ. އީލާމް އައި ގޮތަށް އައިސް ދިއްކޮށްލީ އޭނާގެ އައިޑީ ކާރޑެވެ. ކިޔާންއަށް ފުރަގަހަށް ފިޔަވަޅު އެޅެން ފެށުނީ ހުރިހާ ކަމެއް ފަޅާ އެރީކަން އެނގުނީމައެވެ. ނަމަވެސް އޭގެ ކުރިން ލާމިއު އައިސް ކިޔާންގެ ގަމީހުގެ ގިރުވާނުގައި ހިފަހައްޓާލިއެވެ. އަދި އަނެއްއަތުން ފޯނު ނަގާ ޕޮލިހަށް ފޯނު ކޮށްލިއެވެ.\nގަޑިން 1 ޖަހައިފިއެވެ. ނާޝް ތެދުވަން ހިތަށްވެސް އެރީ ދެނެވެ. މިހާރު ވަރަށް ލަސް ވެއްޖެއެވެ. އަދިވެސް މަންމަމެން ނާދެއެވެ. އަނެއްކާ ހުރިހާ ކަމެއް ރަނގަޅު ހެއްޔެވެ؟ މަންމަމެން އެހާ ލަސްވީ ކީއްވެ ހެއްޔެވެ؟ ނާޝްއަކަށް އިތުރަކަށް ކެތެއް ނުކެރެވުނެވެ.މިއަދު މަންމަމެން ކޮބާ ތޯ އޭނާ ހޯދާނެއެވެ.\nރީތި ވެލައި ބޮލަށް ބުރުގާ މަހައިލަމުން ނާޝް ނިކުތީ ފަހުމާމެން ގެއަށް ދާން ށެވެ. އޭނާއާއި ސާއިމްގެ ރަން ކިޔުން4ޖަހާއިރު އޮންނައިރު އެހައި ލަސްވާތީ ކޮންމެސް ކަމެއް ގޯސްކަން އޭނާއަށް އެނގެއެވެ.\nއެގޭގެ ކުރިމަތީގައި ހުއްޓިލުމާއިއެކު ނާޝް ހައިރާންވިއެވެ. ރަން ކިޔާތީއޭ ކިޔާފައި އެގޭގައި އެއްވެސް ކަމެއް ކޮށްފައެއް ނެތެވެ. ނުވިތާކަށް ބޭރު މަގު މަތިން މީހަކުވެސް ފެންނަން ނެތެވެ. މިއީ އަޖައިބެކެވެ. އީނާޝް އެގޭގެ ދޮރު މަތީގައި ހުއްޓިލުމަށްފަހު ބެލް ޖަހައިލިއެވެ. އެތެރެއިން މީހަކު ހުޅުވައިލީ ނަޝާޔާއެވެ. ނަޝާޔާގެ އަތުގައި ހިފާލައިގެން ސާއިމް ހުރުމުން ނާޝްގެ ހިތުގައި އިތުރަށް ޖެހުނެވެ. ކުރިން އުނޫޝް އޭނަ ދޫ ކޮށްފަ ދިޔައީއެވެ. މިފަހަރު ސާއިމް… ހެއްޔެވެ؟ އޭނާއަށް މިވަނީ ކީއް ހެއްޔެވެ؟\nނާޝް އެއްވެސް އެއްޗެކޭ ނުބުނެ އެތެރެއަށް ދެމި ގަތީއެވެ. އޭރު ސޯފާގައި އިށީނދެލައިގެން އުނޫޝް އިނެވެ. އިތުރު މީހަކު ފެންނަ ހިސާބުވެސް ނެތެވެ. ” ކޮބާ އެހެން މީހުން؟” އިސްޖަހައިގެން ހުރެ ނާޝް މިހެން އަހައިލީ ނަޝާޔާ ކުރެންނެވެ. ” ނޭނގެ.” ނަޝާޔާގެ ފިނި ޖަވާބުން ނާޝްއަށް ބުމަ އަރުވާލެވުނީއެވެ.\nނާޝް މުޅި މާހައުލަށް ނަޒަރު ހިނގަމުން ދިޔައީ އިތުރު މީހަކު ނެތީހޭ ހިތަށް އަރައިގެންނެވެ. މިއަދުގައި މިވަނީ ކޮންކަހަލަ ކަންތައްތަކެއް ހެއްޔެވެ؟ ހުރިހާ ކަމެއް ހާދަ ތަފާތެވެ. ނާޝް ސިހިގެން ދިޔައީ ފުރަގަހުން އައިސް މީހަކު އޭނާގެ އަތުގައި ހިފާލުމުންނެވެ. ފުރަގަހަށް އެނބުރެލި ބަލައިލިއިރު އުނޫޝް ހުރިތަން ފެނިފައި ނާޝްއަށް ހުއްޓުން އަރާފައި ހުރެވުނީއެވެ. އެއީ ހަމަ އުނޫޝް ހެއްޔެވެ؟ ކުރިން އޭނާ ފެންނަ އިރަށް މޫނު އަނބުރާލާ އުނޫޝް މިއަދު އެހުރީ ހިނިތުން ވެގެންނެވެ. ހީވާ ކަހަލައެވެ. މީގެ 8 އަހަރު ކުރީގެ އުނޫޝް އަނބުރާ އައީއެވެ. މިއީ ހުވަފެނެއް ހެއްޔެވެ؟\n” ނާޝް.” އުނޫޝްގެ ދުލުން ބޭރުވީ އޭނަ އެންމެ އަޑު އަހަން ބޭނުންވި ބަހެވެ. ” އުނޫތަ ހަމަ؟” ނާޝްއަށްވެސް ސުވާލު ކުރެވުނީ ގަބޫލް ކުރަން ދަތިވީމައެވެ. ” ނާޝް. އަމް ސޮރީ. އަހަންނަށް ނާޝްގެ އެއްވެސް ވާހަކައެއް އަޑު ނޭހުނީމަ.” އަނެއްކާވެސް އުނޫޝް ވާހަކަ ދެއްކިއެވެ. އުނޫޝްއަށް މިހައި ބޮޑު ބަދަލެއް އެއައީ ކިހިނެއް ހެއްޔެވެ؟ އުނޫޝް އެދައްކަނީ ކޮން ކަހަލަ ވާހަކައެއް ހެއްޔެވެ؟\n” ކީކޭތަ ތިކިޔަނީ؟ ކިހިނެއްތަ މިވަނީ؟ އުނޫ. ބުނެދީބަ ޕްލީޒް. ” ނާޝް އާދޭސް ކުރަން ފެށިއެވެ. ” މިވާ ގޮތް ކިޔައި ދޭންވީ ދޯ. އާދޭ.” ނާޝްގެ އަތުގައި ހިފާ ސޯފާ ކައިރީގައި ހުއްޓިލަމުން އުނޫޝް ބުންޏެވެ. އަދި ނާޝް ސޯފާއެއްގައި ބައިންދާ ނާޝްގެ ކައިރީގައި ބިންމަތީގައި އިށީނެވެ.\n“ވީ ގޮތަކީ އިއްޔަ ރޭގަ ނާޝް ގެޔަށް ލާފަ….\nނާޝް ގެޔަށް ލާފައި އުނޫޝް އޭނާގެ އަމިއްލަ ގެޔަށް ދާހިތެއް ނުވިއެވެ. ދިޔަޔަސް އަބަދު އިވޭނީ ހަޅޭއްލަވާ އަޑެވެ. އޭނާ ނަޝާޔާއާއި ރައްޓެހިވިފަހުން އަބަދުގެ އާދައަކި އެއީއެވެ. އުނޫޝް ނަޝާޔާމެންގެޔަށް ވަތް އިރު ދޮރު ހުރީ ހުޅުވާފައެވެ. އެހެންކަމުން އެއްވެސް ހުއްދަޔަކާއި ނުލާ އޭނާއަށް އެތެރެއަށް ވަދެވުނެވެ. އުނޫޝް އެތެރެއަށް ވަތް ވަގުތު އެގޭގެ ގެސްޓް ކޮޓަރިން ކޮންމެސް ބައެއް ވާހަކަ ދައްކާ އަޑު އިވެއެވެ. އޭނާ އެއީ ކޮން ބައެއްތޯ ބަލައިލަން ޝައުގުވެރިވެ ހުރެ ކުޑަކޮށް ހުޅުވިފައިވާ ދޮރުން އެތެރެ ބަލަން ފެށިއެވެ.\n” ޕްލީޒް. ސާމް. ނުދޭބަ. އަހަރެންނަށް މާފް ކޮށްދީބަލަ.” ސާއިމްގެ އަތުގައި ހިފާ އާދޭސް ކުރަމުން ނަޝާޔާ ދިޔައެވެ. ” ނަޝާޔާ އަހަރެންވެސް ބުނާނީ ހަމަ ޕްލީޒް އޭ. އަހަރެން ދޫކޮށްލާށޭ. މީހަކަށް ފެނެއްޖިއްޔާޔޯ. ތީ ރަނގަޅު ގޮތެއް ނޫން. އަހަރެން މާދަން އެހެން މީހަކަށް ރަން ކިޔަމޭ.” ސާއިމް ބުނަމުން ދިޔައެވެ. އޭނާ ބޭރަށް ދާން ވަރަށްމަސައްކަތް ކުރިއެވެ. ނަމަވެސް ނުދެވިގެން އެއުޅެނީ އޭނާގެ އަތުގައި ނަޝާޔާ ހިފަހައްޓައިގެން ހުރީމައެވެ. ގަދަކަމުން އަތް ނައްޓުވަން ހަދައިގެން ނަޝާޔާއަށް އަނިޔާއެއް ދޭކަށް އޭނާ ބޭނުމެއް ނޫނެވެ. އަންހެން ކުދިންނަށް ގަދަރު ކުރަން އޭނާ ދަނެއެވެ.\n” ސާމް. އަހަރެން ދެކެ ލޯބި ނުވަންޏާ ކީއްކުރަން މިގެޔަށް ތިއައީ؟ އަޅެ ސާމް ޕްލީޒް. ” ނަޝާޔާގެ އަޑުގައި ވަނީ އެތައް އާދޭހެކެވެ. ” ބުނަންތަ ނަޝާޔާ އަހަރެން ވާހަކައެއް. އަހަރެން ލޯބިވަނީ ހަމަ އެކަނި އީނޫދެކެ. މާދަމާ ރަން ކިޔައޭ. ދެން އަނެއްކޮޅުން ތިހެން ކަންތައް ކުރީމަ ހާދަ ގިނަ ބައެއްގެ ދިރިއުޅުމެކޭ ހަރާބުވަނީ.” ސާއިމް ބެލީ ނަޝާޔާއަށް ވިސްނައިދެވޭތޯއެވެ.\n” އެހެންތަ؟ އަހަރެން ބުނާ ގޮތަށް ކަންތައް ކުރީމަތަ ދިރިއުޅުން ހަރާބުވާނީ. ނޫނީ ސާމް ބުނި ގޮތަށް ހެދީމަތަ؟ ސާމް. އައި ނޯ އަހަންނަށް ދިރިއުޅުމުގަ ވަރަށް ބައިވަރު ކުށް ކުރެވިއްޖެ. އީނޫއަށް އޭނާގެ ލޯބި ނުލިބުނީ އަހަންނާ ހެދި. އަހަރެން އީނޫ ކައިރީ ދޮގު ވާހަކަ ދެއްކީ. ޕްލަސް އައި ނޯ އީނޫގެ ލައިފްގަ ވަރަށް ގިނަ ކަންތައްތައް ހިނގި. އެކަމް އެއި އެޒަމާން. އެއީ ކުށް ކުރެވުނު ޒަމާން. ދެން ސާމް ތިދައްކަނީ މިހާރު އަހަރެން މިނިންމުމުގެ ސަބަބުން ދިރިއުޅުން ހަރާބު ވާ ވާހަކަ. އެ ކިހިނެއް؟ ސާމްއަށް އެނގޭނެ އީނޫ(ނާޝް) އުނޫދެކެ ލޯބިވާވަރު. އެންޑް އަހަންނަށް އެނގޭ އުނޫ އޭނާގެ ނާޝްދެކެ ލޯބިވާވަރު. އަދި އަހަރެންވެސް ސާމް ދެކެ… އުހުން ލީވް ދެޓް. އަހަންނާ ދޭތެރެ ނުވިސްނާ. ވިސްނަބަލަ އީނޫމެން ދެމީހުންނާ މެދު. އަހަންނަށް އެނގޭ ސާމް އީނޫއަސް ވައުދު ވިކަން އޭނާގެ ލޯބީ ހޯދައިދޭނެ ކަމަށް. ދެން ކީއްވެތަ އިންކާރު ތިކުރަނީ؟” މިފަހަރު ނަޝާޔާ އެބުނި އެއްޗަކާއިމެދު ވިސްނަން ސާއިމްއަށް މަޖްބޫރު ވެއްޖެއެވެ. ތެދެކެވެ. އޭނާ ނަޝާޔާއާއި ގުޅެއްޖިނަމަ ނާޝްއަށް އޭނާގެ ލޯބި ލިބޭނެއެވެ. ސާއިމް އެދޭގޮތަކީ އެއީއެވެ. ނާޝް އުފަލުގަ ހުރިއްޔާ އޭނަވެސް ހުންނާނީ އުފަލުގައެވެ.\n” ކޮން ހަގީގަތެއް؟ ކޯއްޗެއް ނަޝާ އަހަންނަށް އޮޅުވާލީ؟ ކޮން ދޮގެއް؟ ނާޝް..” ސާއިމްއާއި ނަޝާޔާއަށް އެއްފަހަރާ ބަލައިލެވުނީ އުނޫޝްގެ އަޑަށްށެވެ. އަދި ހުރިހާ ވާހަކައެއް ކިޔަދިނިއިރު ނަޝާޔާ ހުރީ އިސްޖަހައިލައިގެންނެވެ.\n” ވަޓް؟ މިހުރިހާ ކަމެއްވީއިރުވެސް އަހަންނަށް އެނގިވެސް ނުލާ؟ ކީއްވެތަ އަހަރެން ކައިރީ ނުބުނީ؟ ކީއްވެތަ އެކަކަށްވެސް އަހަރެން ކައިރީ ނުބުނީ؟ އަހަރެން ބޭނުން ހަމަ މިހާރު ނާޝް ކައިރިއަށް ދާން. ދެން ނޭނގެ ނާޝް ގަބޫލް ކުރާނެ ކަމެއްވެސް.. އޯ ޝިޓް. ކީއްވެތަ އަހަންނަށް ނާޝްގެ ވާހަތައް އަޑު ނޭހުނީ..” އުނޫޝް ހާސްވާން ފެށިއެވެ. ދެން ނާޝް އޭނާގެ ވާހަކަތައް ގަބޫލް ނުކުރާނެއޭ ހިތަށް އެރުމުންނެވެ.\n” ނޫނޭ އުނޫ. އޭނަ ވަރަށް ލޯބިވޭ އުނޫދެކެ. ކޮންމެ ދުވަހަކު އުނޫ އަޔަސް އޭނަ ހުންނާނީ ހަމަ ތައްޔާރަށް.” ސާއިމް ބުންޏެވެ. ” އެކަމް ދެން ކިހިނެއް ނާޝް ބައްޕަމެން އޯކޭ ކުރާނީ. މާދަން ރަން ކިއުން.” އުނޫޝްއަށް އަނެއްކާވެސް އަހައިލެވުނެވެ. ” ތިކަމާ ނުވިސްނާ. ތިދެމީހުންގެ ކައިވެނި ނުކުރެވެނީސް އަހަރެން ބަލި ގަބޫލެއް ނުކުރާނަން.” ސާއިމް ޔަގީންކަން ދިނެވެ.\nއުނޫޝް ނާޝްއަށް އެރޭގެ ކަންތައް ކިޔައިދިނެވެ. އަދި ލާމިއުގެ ހަގީގަތާއި އެ ހަގީގަތަށް ފަހު ވީ ކަންތައްވެސް ކިޔައިދިނެވެ. ” އެނގޭތަ؟ ލާމީގެ ސީކްރެޓް އެނގޫނީމަ ކިޔާން ޖަލަށް ލުމަށްފަހުގަ ސާއިމް ކިޔައިދިނީ ހުރިހާ އެންމެންގެ ކުރިމަތީގަ އަހަރެމެން ދެމީހުންގެ ވާހަކަ. އޭނަ ހުރިހާ ކަމެއްވެސް ކޮށްދިނީ.” އުނޫޝް މިހާ ހިސާބަށް ކިޔައިދިން އިރު މަތީ ކޮޓަރިން ނިކުމެގެން ހުރިހާ އެންމެން އާދެއެވެ. ހުރިހާ އެންމެންވެސް ތިބީ ހިނިތުން ވެލައިގެންނެވެ. ނާޝް ކުޑަކޮށް ލަދު ގަތެއް ކަމަކު ހަމަ އެހާ އުފާވެސް ވިއެވެ. އުނޫޝްއަށް ނާޝްގެ އެކުޑަކުޑަ ހަރަކާތްވެސް ވަރަށް ކަމުދިޔައެވެ.\n” ވިލް ޔޫ މެރީ މީ؟” ހުރިހާ އެންމެންގެ ތެރެއިން އުނޫޝް ބުނެލި އެއްޗަކުން ނާޝް އިތުރަށް ލަދު ގަތެވެ. އޭނާއަށް ބުނާނެ އެއްވެސް އެއްޗެއް ނޭނގުނެވެ. ބެލެން ފެށީ ހުރިހާ އެންމެންގެ ނަޒަރު އޭނާއަށް ހުއްޓިފައި ވާތީއެވެ. ” ދެން އޯކޭޔޭ މިހާރު ނުބުންޏަސް. ބައްޕާ.. އައި މީން ވާން އުޅޭ ބައްޕާ. އޯކޭތަ އަހަރެން ނާޝް ގޮވައިގެން އަތުގަ ހިފާލައިގެން ބޭރަށް ދިޔަޔަސް.” މިފްޒަލް ކުރެން އުނޫޝް އަހައިލިއެވެ. މިފްޒަލް ބޯ ޖަހައިލަމުން ދާށޭ ބުނީ ނާޝް ވެފައިވާ އުފާ އިހްސާސް ކޮސްލެވުމުންނެވެ. އުނޫޝް ނާޝްގެ މަޑުމަޑު އަތުގައި ހިފާލައިގެން ހިނގައިގަތީ ފުރަތަމަ ފަހަރަށް ނާޝްއާއިއެކު މިކަހަލަ ގޮތަކަށް ދާތީ ނާޝް ހުރީ ލަދުން ކަން ދެނެ ހުރެއެވެ.\nގޭގެ ދޮރާއި ހަމައަށް އަރާފައި ނާޝްގެ ހިޔާލަށް އައީ ސާއިމްއެވެ. ސާއިމް ހުރީ އުފަލުން ހެއްޔެވެ؟ ނާޝް ފަހަތަށް އެނބުރެލާ ސާއިމްއާއި ދިމާލަށް ބަލައިލުމުގެ ނިޔަތުގައެވެ. އެވަގުތު ސާއިމް ނަޝާޔާގެ އަތުގައި ހިފާލައި ނާޝްއަށް ދައްކާލީ ގަދަކަމުން ހިނިތުންވަމުންނެވެ. މިއަދު އޭނާ ރޯންވީ ކަމެއް ނުވަތަ ހޭންވީ ކަމެއް އޭނާއަކަށްވެސް ނޭނގެއެވެ. ނާޝްއަށް ސާއިމް ހުރީ އުފަލުގައި ކަން އެނގުމުން އަނެއް ފުށަށް އެނބުރުނެވެ. އެވަގުތު ސާއިމްގެ ލޮލުން ވެއްޓުނު ކަރުނަ ތިއްކެއް އޭނާއަކަށް ނެފެނެއެވެ. އެކަރުނަ ތިކި ވެއްޓުނީ ސާއިމްގެ އަތުގައި ހިފާލައިގެން ހުރި ނަޝާޔާގެ އަތަށްށެވެ. ހީވީ އެކަރުނަ ތިކި ދެމީހުންނަށް އެއްވަރަކަށް ބަހާލީހެންނެވެ.\nއަނެއްކާވެސް އުނޫޝްއާއި ދިމާލަށް ބަލައިލަމުން ނާޝްއަށް ހިނިތުން ވެވުނީއެވެ. ދެން އެޖާދުވީ ލޮލަށް ކިތަންމެ ފަހަރަކު އޭނާއަށް ބެލޭނެއެވެ. އޭނާގެ ކޮންމެ ވިންދަކީ އުނޫޝްއެވެ. އޭނާގެ ހިތުގެ ވެރިޔާއަކީ އެއީއެވެ. އޭނާގެ ކުދިކުދި ވެފައިވާ ހިތް ގުޅުނީއެވެ. އޭނާގެ ލޯބި އޭނާއަށް ލިބުނީއެވެ. ނާޝްއަށް ހިތާހިތުން ވައުދު ވެވުނެވެ.” ބޭވަފާތެރިއެއް ދުވަހަކުވެސް ނުވަން އަދި ދުވަހަކުވެސް ނުވެސް ވާނަން..”\nAssalam alaikum.. Alhamdhulillah.. Finally my 1st stwrii nimunyy… Swrii las v ma.. I myn itx vvv lat at nyt dw… Bt aslu kulli wakah ushaa bxy v.. U guyx knw tht ushaayakyyy kiyavaa kujjakah v ma bxy vedhaane hama knme vaguthakuvx… BTW hwp u enjoyed thix whole stwrii… C yahh withanw 1.. Enjoy readin..\nNd EID MUBAARAK hurihaa kudhinnahvx..\nheiii burunee kujjaaaa…lol… awesomeee??? stwri nimunyma frdakah dheravi??????? alheyy saaim dhw.. ekm saaim vx kudakh nashaayaa r lyk ve ehnu… btw stwri hama varaaaaaaaaaaah salhi… neynge bunrne ehchh vx.. hama vrh rythi.. keep it up ushaa.. u r da bst hama????? ushaa ge ithuru stwries fennrne kamah hykuran.. all da bst?????tvgc\nyayyy me 1st…??hehe eid mubarak???\nHeheheh.. Thnkxxxalot Burunee kujja… Dntbsad In sha allah vrh avahah nxt stwrii eh.. Ya.. DhnSaaim nd Nashaavx gwheh noon.. Aslu ushaa liyan handhaan nethunyy he lyks ey… ill c yuhh with nw 1… Tvvvvvgc… Nd haan. Congrats.. Ur 1st.. EID MUBAARAK nd Thnkyw ones mr…\nAlheyy…..vvvvv reethi nimmun wes….egkm saaim dww…but he will be happy dhww hereafter….. ge new story eh dhen kiyeynyy kohdhuhukunbaa???……vvv umeedhukuran new story eh kiyaalan libeyne ??????\nThnkxxxalot.. Ya.. Saaim illbhappuly dw cox he got sumone luv him vvvvv much.. Ushaage new stwrii ehvx vrh avahah in sha allah.. C yahh withanw stwrii..\nKyve tha comment nukureveny ……v salhi enme beynun vi gothah couples thahelibuny\nYa appy login nuve vrh undhagoo vaane cmmnt kuran.. BT login v ma ushaayah heevanyy vrh faseyhain cmmnt kureveyhen.. Btw thankxxalot..\nits awesome ushaa! finally the end dhw.ahappily ever after\nThnkxxalot.. Ya happy endin eh..\nWoww….stry varah reethi…at last unoosh and naash gulhuny dhw…and happy ending eh dhww…stry hama habeys…ushee ia the best…dhe kon dhuvahakun usheege vaahaka eh kiyaaleveyny..cant wait to read ur stories…??????❤??❤???\nThnkxalot.. Ya.. at Lst edhemyyhunvx gulhunyy.. withahappy ending. .Insha allah vrh avahah nxt stwrii ehvx libeyne..\nWowwwww ushaaaaaa ths stry is fab. Varaaaaaaaaaaaah nyc each n evry prt of ths stry..itx jst lykaff hehe…. 😉 hwp adhi usha ge stry eh kiyrln libeyne kmh..\nThnkxxalot.. Ushaage new stwrii ehvx vrh avahah insha allah.. C yahh withanw stwrii.. thnkx ina..\nHey USHAA buneemennu eenash n unoosh ,mi name thah eggoi vumuge sirreh innaaney..noontha?then wats the secret behind that’???btw vv nice story\nYa maash.. E sirrakyy match name groupey… Thnkxx alot..\nWaiting for the next story of the lovely ushee\nThnkxxalot..\nKyp waitin4lovely ushaa..\nMulhi story ga ves imla kushaai ibaaraih kurumuge kuhtah v gina. Story ge idea reethi. ..but you need to work very hard to improve.\nYa sur.. Ushaave 1st stwrii v ma it ill happen sumtyms.. Bt i ill wrk vvvv hrd nd try2reduce them in nxt stwrii. Thankkxxalot..\nushee i missed yu sorry midhuvas kolhu comment nukurevuneema .but hama baraabarah kiyan . waiting for yur next story ingey. avahah start kurahchey .heekuran mustagubal gai ushee akee ves mashaamen laaramen kahala molhu writer akah vaane kamah ingey.mihaaruves varah molhu.adives thi gothuga kuri ah dhey. maldhau aai maashy ge heyo dua abadhuves ushee aai eku vaane\nAlhe maddy aa maashyy kon thaaku thr thi ulhenyy.. Ushee hrdhr miss veyey2kudhin dhekevx.. Miss yuh so so much.. Nd ya.. In sha allah i illba great writr 1day.. If u guyxagivin me dis much hwp it ixnt impossible.. Vvvvv bodah thankxxxx Maddy nd Maashy.. C yah withanw stwrii soon..\nhaha ushee i will always be there for yu ingey. keep the gud work up gurl dheyanah story ah gud luck. tc. haveagud day\nHehehe.. Ya insha allah Maddy.. thnkxx4de luk nd ur supprt.. tvvvvgc.. havanyc day..\nmiss MADDY ☺ .. ushee story hama fab ingey.. Awesome.. ???\nEID MUBARIK AFF\nThnkxxalot aff nd Maddy..Eid mubaarak2both of yuh..\nsalhi different idea eh!<3 <3\nAlhey.. Fahoo thrr?? Wish yuhahappily lyf 4evr.. Thnkxxxalot mi stwrii kiyaalyyma..\nUshaa! Hama varah reethi mi story 🙂 Busy kamun nukiyuny kurin… Loved it <3 Heekuran varah avahah ehen story eh liyan fashaane kamah .. Wish yw all the best !!\nYa i knw tht nd same here. Ushaavx miulhenyy kuda suspendegga jehigen.. Ehnve evvx stwri eh nukiyenyy bt ill ryd vvvvv soon insha allah.. Thankxxxalot..\nތާޝާ (ފުރަތަމަ ބައި)\nހިތާމަ ލޯބި April 1, 2019\nCopyright ©esfiya [email protected]a.com


Beyrah Hingai, Hodulun Ithuruvehjje. Samaaluvey! - Vaguthu\nބޭރަށް ހިންގައި، ހޮޑުލުން އިތުރުވެއްޖެ. ސަމާލުވޭ!\nޖުލައި މަހުން ފެށިގެން ރާއްޖޭގައި ބޭރަށް ހިންގުމާއި ހޮޑުލުން އިތުރުވަމުންދާ ކަމަށް އެޗްޕީއޭއިން ވިދާޅުވެއްޖެއެވެ.\nއެޗްޕީއޭއިން މިއަދު ވިދާޅުވީ، ބޭރަށް ހިނގައި ހޮޑުލެވޭތީ ވޭތުވެދިޔަ ޖުލައި މަސް ތެރޭގައި 3808 މީހަކު ޑޮކްޓަރަށް ދައްކާފައިވާކަަމަށެވެ. އަދި މިއީ މިދިޔަ އަހަރާއި އަޅާ ބަލާއިރު، އިތުރު އަދަދެއްކަމަށް އެޗްޕީއޭ އިން ވިދާޅުވިއެވެ.\nބޭރަށް ހިންގުމާއި ހޮޑުލުން ފެތުރެން އާންމުކޮށް މެދުވެރިވަނީ ކާބޯތަކެތީގެ ޒަރީއާއިން ނުވަތަ ބަލިޖެހިފައިވާ މީހެއްގެ ފަރާތުންނެވެ. މިއީ ކާބޯތަކެއްޗާއި ފެނުގެ ޒަރީއާ އިން ފެތުރޭ ބައްޔެކެވެ.\nއަދި މި ބަލިން ރައްކާތެރިވުމަށް ފާހަނަ ބޭނުން ކުރުމަށްފަހުގައި އާއި، ނެޕީ ބަދަލު ކުރުމަށްފަހު ސައިބޯނި ލައިގެން ރަނގަޅަށް އަތްދޮވުމަށް އެޗްޕީއޭއިން އިލްތިމާސްކުރެއެވެ. އަދި ކާބޯކެތީގެ ރައްކާތެރިކަމަށް ހާއްސަ ސަމާލުކަމެއް ދިނުމަށް އެ އޭޖެންސީން އިލްތިމާސްކުރެއެވެ.\nކޮވިޑާ ގުޅިގެން މެދުކަނޑާލި ”ސްޓެޕް ސާވޭ“ އަލުން ފަށަނީ\nއިނގިރޭސިވިލާތުގެ ރަތް ލިސްޓުގައި ރާއްޖެއޮތީ ޓެސްޓެއް ނަހަދާތީ-އެޗްޕީއޭ\nއޮގަސްޓް 17, 2019 02:25\nބުނަންތަ.. ރާއްޖޭގައި ކާބޯތަކެތީގެ ރައްކާތެރިކަން އޮތީ ދިވެހީންގެ އަތްމައްޗަކުއެއްނޫން. އެކަން އޮތީ މިތާއުޅޭ ބަނގުލާދޭޝް މީހުންގެ އަތްމަތީގަ. މިތާ އުޅޭ ގިނަ ދިވެހީން ކަނީ އެމީހުން ތައްޔާރުކޮއްދޭ ކާތަކެތި.. އެއީ ބަތް ގަނޑެއްވިޔަސް ހެދިކާއެއްވުިޔަސް ކަޅުސައިތައްޓެއް ނުވަތަ ބަނަހަކަސް ހަމަ ބަނގާޅު މީހާގެ ހުރި ހިތްވަރަކުން ކައްކާފަ ދިނީމަ ދިވެހީން ތިބެނީ ކާލައިގެންނެވެ. ވީމާ ތިޔަ ސަމާލުކަމުގެ ވާހަކަތައްވެސް ބަނގުލާދޭޝް ބަހުރުވައިން ލިޔެފައި ނޫސްތަކުގައި ޖަހައިދީގެން މެނުވީ ތިކަމަކައް އެކަށީގެންވާ ފިޔަވަޅެއް ނޭޅޭނެއެވެ.\nއޮގަސްޓް 17, 2019 12:45\nވައްތަރީ އީދު ދުވަހު ޕާޓީ ކޮށްގެން ހޭންގ އޯވާރ ވެގެން އުޅޭހެން. ޖަޒީރާ ބައްޔާ ވައްތަރީ.


SunOnline: Lanka ge faisaage agu dhavve thaketheege agu ufulijje\nމުޙައްމަދު ނާއިލް ހަފީޒް 25 Nov 2021, 15:00\nލަންކާގެ ބާޒާރުމަތީ މަގެއް --\nއަވަށްޓެރި ސްރީލަންކާގެ ފައިސާގެ އަގު ވަރަށް ބޮޑަށް ވެއްޓި އެ ގައުމުގެ އިންފްލޭޝަން ރޭޓް މަތިވެއްޖެއެވެ.\nލަންކާގައި ޑޮލަރުގެ އަގުތަކަށް ބަލާއިރު މިވަގުތު އެ ގައުމުގަ އެއް ޑޮލަރުގެ އަގު އުޅެނީ 202.83 ރުޕީސްގައެވެ.\nއެ ގައުމުގެ އިގްތިސާދީ ހާލަތު ދިރާސާކުރާ ފަރާތްތަކުން ރިޕޯޓު ކުރާ ގޮތުގައި އެ ގައުމުގެ ފައިސާގެ އަގު ދަށްވެފައިވަނީ އަންނަ އަހަރުގެ ބަޖެޓަށް ބޭނުންވާ ފައިސާގެ އަދަދު ފޫބެއްދުމުގެ ގޮތުން ގިނަ އަދަދަކަށް ފައިސާ ޗާޕުކުރުމުގެ ސަބަބުންނެވެ.\nއެ ގައުމުގެ އިންފްލޭޝަން ރޭޓް މި ވަގުތު ހުރީ 7.6 ޕަސެންޓުގައެވެ. އެއާއެކު އެ ގައުމުގައި ކާބޯތަކެތިން ފެށިގެން ގިނަ ހިދުމަތްތަކެއްގެ އަގުވަނީ އިންތިހާއަށް އުފުލިފައެވެ. ކޮންމެ ދުވަހެއްގެ ދިރިއުޅުމުގައި ބޭނުންކުރާ ކިރާއި މަހުގެ ބާވަތްތަކުގެ އިތުުރުން ހަކުރު ފުށް އަދި ހަނޑޫގެ އަގު ވަނީ ދެ ގުނައަށް ބޮޑުވެފައެވެ.\nއެގޮތުން އެއް ކިލޯގެ މަސް މިހާރު ވިއްކަނީ 800 ރުޕީސްއާއި 1200 ރުޕީސްއާ ދެމެދުގެ އަގެއްގައެވެ. ކުކުޅުގެ އަގުވަނީ 400 ރުޕީސްއިން 800 ރުޕީސްއަށް ބޮޑުވެފައެވެ.\nމިދިޔަ ސެޕްޓެމްބަރު މަހުގެ ތެރޭ ވެސް ލަންކާގައިވަނީ އިންފްލޭޝަން ރޭޓް މަތިވެ ކާބޯތަކެތީގެ އަގުތައް އުފުލިފައެވެ. އަދި އެ ގައުމުގެ ސަރުކާރުން ވަނީ ހަނޑޫ ހަކުރު ފުށް ފަދަ ޒަރޫރީ ކާބޯތަކެތި ކޮންމެ މީހަކަށް ވިއްކޭނެ ވަކި މިންވަރެއް ކަނޑައަޅައި ވަކި އަގުތަކެއްގައި ވިއްކުމަށް ވެސް އަންގާފައެެވެ. އެއާއެކު ކާބޯތަކެތީގެ ދަތިކަން ތަހައްމަލުކުރަން ޖެހި ކާބޯތެކެތި ވިއްކުމުގެ ކަޅު ބާޒާރެއް ވެސް އުފެދިފައިވެއެވެ.\nލަންކާއަކީ ގިނަ އަދަދެއްގެ ދިވެހިން ވެސް ދިރިއުޅެމުން އަންނަ ގައުމެކެވެ. ތައުލީމު ހާސިލްކުރުމަށާއި ސިއްހީ ކަންކަމުގައި ގިނަ އަދަދެއްގެ ދިވެހިން އެ ގައުމަށް ދަތުރުކުރެއެވެ.\nޗައިނާއަށްފަހު އިންޑިއާ އެފްރިކާއަށް އިތުރުވެކްސިން ދެނީ


އެޑްމިން – Page 59 – Liyuntheringe Gulhun\nVisitors online  132:users  0guests  87bots  45The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n2 އޭޕްރިލް 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2165\nޢައްބާސް އިބްރާހީމް ރީތިކަން ފަޚުރާއެކީގައި ޤުދްރަތާ ކުރިއޭ ސުވާލް\nރީތިކަން ހަމަ އަޞްލުގައި ވޭހޭ ޙަޤީޤަތަކަށް ކަމާލް\nޤުދްރަތުން ލިބުނޭ ޖަވާބެއް ރީތިކަން ޙައިރާންކުރާ\nޤުދްރަތޭ ފުރިހަމަ ޙަޤީޤަތަކީ އެއަށް ނުމެވާ ޒަވާލް\nދޮގު މަޢުލޫމާތު ފަތުރައި، މީހުންގެ ބޮލުގައި ދޮގު ތުހުމަތު އެޅުވުމުގެ ނުރައްކާތެރިކަން\n1 އޭޕްރިލް 2015އަޚްލާޤު, ދީނާއި ދުނިޔެއެޑްމިން\nކިޔާފައިވާ ޢަދަދު: 2885\nޢަބްދުލްޢަޒީޒު ޖަމާލު އަބޫބަކުރުއެއްވެސް އަޞްލެއް އަސާސެއް ނެތް ވާހަކަތައް ދައްކައި އަމިއްލަ ބޭނުމަށްޓަކައި މީހުން ބަދުނާމުކުރުމަކީ ޑިމޮކްރެސީގެ ނަމުގައި ބައެއް މީހުން ކުރާ ކަމެކެވެ. އެއީ ވަރަށް ނުރައްކާތެރި ޢަމަލެކެވެ. މަޢުލޫމާތު ހޯދުމާއި، ލިބޭ މަޢުލޫމާތަކީ ޞައްޙަ މަޢުލޫމާތެއްކަން ކަށަވަރު ކުރުމަށް އިސްލާމް ދީނުގައި ބާރުއަޅައިފައިވަނީ ދޮގު މަޢުލޫމާތު ފެތުރުމުގެ ނުބައިކަމުގެ ބޮޑުކަމުންނެވެ.\n1 އޭޕްރިލް 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2067\nއާދަމް ނަޞީރު އިބްރާހީމް ނަމުރޫދުގެ ދަރުފުނި ހިތުގައި ރޯ ނުކުރާށޭ ހަމަ ކޮންމެ ގޮތެއްގައި ވެސް ނެރެ ބޭރު ކުރާށޭ!\nޤާރޫނުގެ ބިޔަ ތަޅުދަނޑިފަތި ލިބުނު ހިނދެއްގައި ޢުޘްމާނުގެ މާތް އަތްތިލައިން ގޮސް އެ ނަގާށޭ !\n31 މާޗް 2015އިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 2203\nލޯބިވާ ދަރިންނޭ! މިއީ މަޔެއްހިތުގައި ވާ ލޯތްބާއި ކުލުނުވެރިކަމުގެ ސަބަބުން އުފަންވި ޝޫއޫރުތަކެކެވެ. ހިތަށް އޮބިނޯވެގެން ބުނެދެނީއެވެ. ހިތަށް ކެތްނުވެގެން ބަންޑުންވީއެވެ. މި މަންމަގެ އުނގު، އަބަދުވެސް ތިޔަކުދިންނަށްޓަކައި ވަނީ ހުޅުވައިލެވިފައެވެ. އޯގާތެރިކަމާއެކުގައެވެ. ޙަމްދަރުދީއާއެކުގައެވެ. ކުލުނާއި ލޯތްބާ އެކުގައެވެ. މި ހިތުން ތިޔަ ކުދިންނަށް ތަފާތު ކޮށްފައެއް ނޯންނާނެއެވެ. ތަފާތެއް ފެންނާކަށްވެސް ނޯންނާއެވެ. އަދި ތަފާތެއް ނުވެސް ކުރާނަމެވެ. އެއީ މި މަންމަގެ މާޒީގައި ވެސް ކޮށްފައިވާނެ ކަމެއް ނޫނެވެ. ތަފާތު މިޒާޖުގެ ދަރިން ބަލައިބޮޑުކޮށްފީމެވެ. އެކަމަކު އެއިން ކުއްޖަކާމެދު ދުވަހަކު ވެސް ދެގޮތެއްވެފައެއް ނުވާނެއެވެ! އަޅެ ބުނެބަލާށެވެ. އެފަދަ ތަފާތެއް އަހަރެންގެ ފުށުން ފެނިފައި ވޭހެއްޔެވެ؟ އަދި ނުވޭ\n30 މާޗް 20151 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1738\nއަދިނުވޭ އުންމީދު ކެނޑި މާޔޫސްވެ ހިތް މަރުވާކަށެއް\tއަނދިރިވެވި ދާނޭ މަގެއް ދުނިޔޭގެނެތި އޮންނާކަށެއް\tމީރު ފެންފޮދުވެސް އަރުން ނުދިރޭނެހިތް ދަތި ޙާލުގައި\tތީރު ޢިސްޤީ ހެރި އެކީ މުޅި ހިތް ޒަޚަމް ކޮށްލާކަށެއް\tވެވުނު ޤުރުބާނީގެ އަގުވެސް ނުލިބުނީތީ ދުނިޔެއިން\tވެވުނު އާދޭހާއެކީ ނިކަމެތިވެ ގޮތް ހުސްވާކަށެއް\nމަޢުލޫމާތު ހޯދައި ލިބިގަތުމާއި މަޢުލޫމާތު ފެތުރުން\n29 މާޗް 2015ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 3017\nޢަބްދުލްޢަޒީޒު ޖަމާލު އަބޫބަކުރުޚަބަރަކީ މަޢުލޫމާތުގެ ތެރޭގައި ހިމެނޭ ބާވަތެކެވެ. ބައެއް ފަހަރު ދޮގު ޚަބަރާއި ޞައްޙަ ނޫން މަޢުލޫމާތު މުޖުތަމަޢުގައި ފެތުރޭގޮތް ވެއެވެ. މިއީ ވަރަށް ނުރައްކާތެރި ކަމެކެވެ. އެކަމުގެ ސަބަބުން މުޖުތަމަޢުގައި ނުތަނަވަސްކަން އިތުރުވެ، ޞުލްޙަ މަސަލަސްކަމަށް ބުރޫއަރާ ގޮތްވެއެވެ. މި ސަބަބަށްޓަކައި ލިބޭ ކޮންމެ މަޢުލޫމާތަކަށް ބުރަނުވެ، އެ މަޢުލޫމާތެއްގެ ތެދު ދޮގު ބަލައިފައި ނޫނީ އެފަދަ މަޢުލޫމާތަކަށް ބަރޯސާ ނުވުމަށް އިސްލާމްދީން ވަނީ އަމުރުކުރައްވައިފައެވެ. މިނިވަން ފަންސާހުގެ ޢަޒުމު\n28 މާޗް 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2458\nމިނިވަންކަމަށް ފަންސާސް ފުރުން ހިނިތުންވެ ތިބެ ގެންނާނަމޭ\nމިނިވަން ރަމުޒު ފެއްސާ ރަތާ ހުދު އަތުކޮޅަށް އުފުލާނަމޭ\nފަސްދީ އެދާ ޢިބްރަތްތަކާ ވިސްނައި ބަލައި މާޒީ އެކީ\nމުސްތަޤްބަލަށް ޢަޒުމާއެކީ ގޮސްލަން ދަތުރު ފަށްޓާނަމޭ\nއައުދާނަކަން ދެމެހެއްޓުމަށް ޤައުމަށްޓަކައި ކުޅަ ޚިދްމަތެއް\nތާރީޚުގައި ފެވިފައި ނެތަސް ތާރީފުގައި ހިމަނާނަމޭ\n28 މާޗް 2015އެހެނިހެންއެޑްމިން\nކިޔާފައިވާ ޢަދަދު: 321\nއެމްބީސީގެ ޓެލެވިޜަން މޯލްޑިވްސްއަށް 37 އަހަރު ފުރުމުގެ މުނާސަބަތުގައި އެ މުއައްސަސާގެ ޚިދުމަތްތެރީންނަށާއި އެ ދާއިރާގައި މަސައްކަތްކުރެއްވި ހުރިހާ ބޭފުޅުންނަށް އިޚުލާޞްތެރިކަމާއެކު ތަހުނިޔާ ދަންނަވަމެވެ.\nލިޔުންތެރީންގެ ގުޅުން ސަންޑޭ (10)\n27 މާޗް 2015ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2854\n(25 މާރިޗު 2015 (ބުދަ) ދުވަހު ޝާއިޢުކުރި ބަޔާ ގުޅޭ)\n“ނޫން…ނޫން….ތިހެން ނުބުނޭ ބައްޕާ….” ޝިޒްނާ މަންމަގެ ގައިން ދޫކޮށްލުމަށްފަހު، ދުވެފައި ގޮސް އޭނާގެ ކޮޓަރިއަށް ވަނެވެ. ޝިޒްނާގެ ފަހަތުން ފަރީދާއާއި ޒުބޭރުވެސް އެކޮޓަރިއަށް ވަދެއްޖެއެވެ. “ދަރިފުޅާ…..މަންމައަށް މަޢާފްކުރޭ. ދަރިފުޅުގެ ބައްޕައަކީ ޒުބޭރެއް ނޫން….ފަހުން މަންމަ ދަރިފުޅުގެ ޙަޤީޤީ ބައްޕަ ދަރިފުޅަށް ދައްކާނަން. މިހާރު މިވާހަކަ ދަރިފުޅު ގާތު ބުނަން މިޖެހުނީވެސް ދަރިފުޅުގެ އުފަލަށްޓަކައި، ދަރިފުޅާއި އަފްޒަލްގެ ކައިވެންޏަށް ހުރަހެއް ނެތްކަން ހާމަކުރުމުގެ ގޮތުން.” ފަރީދާގެ ދެލޮލުންވެސް ކަރުނަ އޮހެމުންދިޔައެވެ. އޭރު ޒުބޭރުގެ ދެލޯވެސް ވަނީ ފެންކަޅިވެފައެވެ. އިސްލާމް ދީނާއި ޢިލްމާނިއްޔަތު (5)\n26 މާޗް 20151 ޚިޔާލުމުޢާމަލާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 2127\nއަހަރެމެން މިބުނާ އިސްލާމް ދީނަކީ ﷲ ގެ ފޮތުގައި ބާވައިލެއްވި، އެ ދީނަކަށް ސަލާމާއި ޞަލަވާތް ލެއްވި ކީރިތި ރަސޫލާ ގޮވާލެއްވި، ޚުލަފާއުއް ރާޝިދޫން ތަޠުބީޤުކުރެއްވި، އުންމަތުގެ އިމާމުންނާއި ފަޤީހުންނާއި، މުފައްސިރުން ތަފްސީރު ކުރެއްވި، އިސްލާމް ދީނެވެ ހަމަ ބުނާއިރަށް ޢިލްމާނީން ބުނެއެވެ. ތިޔަބުނަނީ ފޮތުގައި އޮތް ދީނުގެ ވާހަކައެވެ. އިސްލާމުން ދިރިއުޅޭ ދިރިއުޅުމުގެ ވާހަކައެއް ނޫނެވެ.


ދުނިޔޭގެ ފަތުރުވެރިކަމުގެ ދުވަހުގެ މުނާސަބަތުގައި ބޭއްވެވި "ޓޫރިޒަމް ޖޮބް ފެއަރ" އަށް ޒިޔާރަތްކުރައްވައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nދުނިޔޭގެ ފަތުރުވެރިކަމުގެ ދުވަހުގެ މުނާސަބަތުގައި ބޭއްވެވި "ޓޫރިޒަމް ޖޮބް ފެއަރ" އަށް ޒިޔާރަތްކުރައްވައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n28 ސެޕްޓެންބަރު 2019، ރިފަރެންސް: SA/NRFN/2019/43\nޓޫރިޒަމް މިނިސްޓަރ ޢަލީ ވަޙީދު، ހަޔަރ އެޑިޔުކޭޝަން މިނސްޓަރ ޑޮކްޓަރ އިބްރާހީމް ޙަސަން، އަދި ހަމަ އަޅުގަނޑުމެންނާއެކު މިއަދު މި ބައިވެރިވަޑައިގަންނަވާ ކުރީގެ ޓޫރިޒަމް ދާއިރާގައި ވަރަށްގިނަ ދުވަހު، ވަރަށް ގިނަގުނަ ޚިދުމަތްތަކެއް ކޮށްދެއްވި ދެބޭފުޅުން ކަމަށްވާ މޮޑީ އަދި ޕެރިސް ނަސީމް، އަޅުގަނޑު ތިޔަ ހުރިހާ ބޭފުޅުންނަށްވެސް ވަރަށް ބޮޑަށް މިކަމުގައި ހަމަ މަރުޙަބާ ދަންނަވަން.\nއާދެ، އެންމެ ފުރަތަމަވެސް އަޅުގަނޑު މީގައި މި ފާހަގަކޮށްލަން ބޭނުންވަނީ، މިއީ ވަރަށް ބޮޑު ފެށުމެއް. މިއަދު މި އާ ފެށުމެއް ދިވެހި ޒުވާނުންނަށްޓަކައި، ދިވެހި ރައްޔިތުންނަށްޓަކައި، މި ގެނެސްދެއްވި ކަމަށްޓަކައި އަޅުގަނޑު ހަމަ ފުރަތަމަވެސް ޓޫރިޒަމް މިނިސްޓަރ ޢަލީ ވަޙީދާއި އަދި މި ކަމުގައި ބައިވެރިވެވަޑައިގެންނެވި އެންމެހައި ބޭފުޅުންނަށް، އިންޑަސްޓްރީ ޕަރޓްނާސް އާއި، ހުރިހާ ބޭފުޅުންނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ އަޅުގަނޑުމެން ގަބޫލުކުރަންޖެހޭ، އަޅުގަނޑުމެންގެ ޤައުމު މިއީ ދުނިޔޭގައި ނެތް މިފަދަ ރީތި ޤައުމެއް. އަޅުގަނޑުމެންނަށް ލިބިފައިވާ ރީތިކަމަކީ، އެއީ ޤުދުރަތީ ރީތިކަމާއި، އަދި އަޅުގަނޑުމެންގެ ރައްޔިތުން، އެ އަދާކުރައްވާ މެހުމާންދާރީ، މި ދެކަމެއްގެ މައްޗަށް އަޅުގަނޑުމެންނާ ހަމައަށް ދުނިޔޭގެ އެކި ކަންކޮޅުތަކުން މީހުން މި އަންނަނީ.\nއަޅުގަނޑުމެން އެބަޖެހޭ ޚާއްޞަކޮށް، އަޅުގަނޑުމެންގެ މި މެހުމާންދާރީ ދަމަހައްޓަން. ތަފާތު ބައެއްގެ ގޮތުގައި ދިވެހިން އަބަދުވެސް ފާހަގަވެގެންދަނީ ބޭރު ދުނިޔޭގެ ހުރިހާ ފަރާތްތަކަށް. އަޅުގަނޑު އެ ކަންތައް ހަމަ ފާހަގަކޮށްލީ. އެއީ އަޅުގަނޑުމެންނަށް ބޭރުން އަންނަ ކޮންމެ މީހެއްގެ ފަރާތުންވެސް އެ އަޑު އިވިގެންދާތީ. އެ ކްރެޑިޓަކީ އެއީ، ދިވެހީންނަށް ލިބެންޖެހޭ އެއްޗަކަށްވާތީ، އަޅުގަނޑު އެކަން ފާހަގަކޮށްލީ.\nއާދެ، މިއީ އާ ފެށުމެކޭ އަޅުގަނޑު މި ދެންނެވީ، އިރާދަކުރެއްވިއްޔާ، ކުރިޔަށް އޮތް ތާނގައި ތަފާތު ފެނިގެންދާނެ. ރިޒޯޓުތަކުގައި ގިނަ އަދަދަކަށް އިރާދަކުރެއްވިއްޔާ، ދިވެހީން އުޅޭ މަންޒަރު އަދި މަތީ ވަޒީފާތަކުގައި، ދިވެހީން ވަޒީފާ އަދާކުރާ ތަން އެއީ ޙަޤީޤަތުގައި އެންމެ ބޮޑަށް ދެކެވުނު އެއް ވާހަކަ.\nދިވެހިރާއްޖޭގެ ފަތުރުވެރިކަން ކުރިއަރައިގެންދާއިރު، އޭގެ އެންމެ ބޮޑު ނަފާއެއް ދިވެހިރާއްޖެއާއި ދިވެހި ރައްޔިތުންނަށް ކުރަން އެބަޖެހޭ. އެ މަސައްކަތް ކުރަން، އެ ވަޢުދަކީ އެއީ ޙަޤީޤަތުގައި މި ސަރުކާރުން، އާދެ، ދިވެހިރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދިވެހި ޒުވާނުންނަށް ދެއްވި އެންމެ ބޮޑު އުންމީދު.\nއެހެންވީމާ، އެ މަސައްކަތުގެ ފެށުމެއްގެ ގޮތުން އަޅުގަނޑުމެންނަށް ފެންނަނީ ޚާއްޞަކޮށް، ޓޫރިޒަމް މިނިސްޓްރީން، ވަރަށް ތަފާތު މަސައްކަތްތަކެއް ފެށްޓެވި ތަން. ހަމައެއާއެކު އަޅުގަނޑުމެންގެ ހަޔަރ އެޑިއުކޭޝަން މިނިސްޓްރީ، އިކޮނޮމިކް ޑިވެލޮޕްމަންޓް މިނިސްޓްރީ، ސްކިލް ޑިވެލޮޕް ކުރުމާ، މި މަސައްކަތް މިހާރު ދަނީ އިރާދަކުރެއްވިއްޔާ ކުރިޔަށް. މި ކަންތައްތައް އަޅުގަނޑުމެން ކުރުމުގައި، މި ހުރިހާ އިންޑަސްޓްރީ ޕާރޓްނާސް އެއީ އަޅުގަނޑުމެންނާއެކު ތިބޭނެ ބައެއް.\nއަޅުގަނޑުމެން ގަބޫލުކުރަން އެބަޖެހޭ، ޙަޤީޤަތަކީ، ދިވެހި ޒުވާނުން. ދިވެހި ޒުވާނުން އެއީ، އެމެރިކާގައިވިޔަސް، އޮސްޓްރޭލިއާގައިވިޔަސް، ޔުނިވަރސިޓީއެއްގައި ކިޔެވިޔަސް، އަޅުގަނޑުމެންނަށް ފެންނާނެ، އެ ތަނުންވެސް ދެވަނައަކަށް ނުދާނެ، އެއްވަނަ.\nދިވެހީންނަކީ ހުނަރުވެރި ބައެއް. އަޅުގަނޑުމެންނަށް މިއަދާ ހަމައަށް މަދުވެގެން އުޅޭ އެއްޗަކީ ފުރުޞަތު. އަޅުގަނޑުމެން ޖެހޭނީ ދިވެހި ޒުވާނުންނަށް، ދިވެހި ރައްޔިތުންނަށް ފުރުޞަތު ހޯދައިދޭން. ދިވެހިރާއްޖޭގައި ކުރާ ކޮންމެ އިޤްތިޞާދީ މަސައްކަތެއްގައިވެސް، ދިވެހީންނަށް އިސްކަން، އެއީ ލިބެންޖެހޭނެ އެއްޗެއް. އެއީ ދިވެހީން ބޭނުންވާ ކަމަކީ. އެ ފުރުޞަތުތައް އަޅުގަނޑުމެން ހޯދައިދިނީމާ، ދިވެހީންނެއް ފެއިލެއް ނުވާނެ. ދިވެހީންނަކީ ފެއިލްވާނެ ބައެއް ނޫން. އަޅުގަނޑުމެން އެހެން ޤައުމެއްގެ މީހަކާއި، ދިވެއްސަކާ އެއްކޮށް މަސައްކަތްތަކެއް ހަވާލުކޮށްފި ކަމަށްވަންޏާ، އަޅުގަނޑުމެންނަށް މާ ކުރީއްސުރެ ފެށިގެންވެސް، ފެނިގެން ގޮސްފައިވަނީ އަބަދުވެސް ދިވެހީންގެ ހުނަރުވެރިކަމާއި އެ ޓެލެންޓް.\nއެހެންވީމާ، މިއަދު ދިވެހި ސަރުކާރުން އެންމެ އިސްކޮށް ކުރާނެ މަސައްކަތަކީ، އިރާދަކުރެއްވިއްޔާ، ދިވެހި ޒުވާނުންނަށް މި ފުރުޞަތުތައް ހޯދައިދީ، ދިވެހިރާއްޖެއަށް މި އަންނަ ކުރިއެރުން، ޙަޤީޤަތަކީ ދިވެހިރާއްޖޭގެ ފަތުރުވެރިކަމަށް ގާތްގަނޑަކަށް ފަންސާހަކަށް އަހަރު ވާންދާއިރު، އަޅުގަނޑުމެން ވިސްނާލަންޖެހޭ ވަރަށް ގިނަ ކަންތައްތައް އެބަހުރި. ދިވެހިރާއްޖޭގެ ގާތްގަނޑަކަށް ހުރިހާ އަތޮޅެއްގައިހެން ޓޫރިޒަމް ފައްކާވެފައި އޮތްއިރު، ވަރަށްގާތުގައި ރަށްތައް މި ހުންނަނީ އެކުލެވިފައި.\nއެހެންވީމާ، ފަސޭހަކަމާއެކު ވަޒީފާ އަދާކޮށްފައި، ރަށަށް ދެވޭނެގޮތާއި، އަދި ވަކިން ޚާއްޞަކޮށް، ދިވެހިރާއްޖޭގެ ރަށްތަކުގައި އަޅުގަނޑުމެން ބަލައިފި ކަމަށްވަންޏާ، އަންހެން ބޭފުޅުންގެ މަސައްކަތްތައް އަޅުގަނޑުމެންނަށް ވަރަށް ބޮޑަށް އެބަ ފެނޭ. ރަށުގެ ތަރައްޤީއަށް ޒަމާނުއްސުރެ ފެށިގެން އަޅުގަނޑުމެން ހަނދާން ނެތް ހިސާބުން ފެށިގެން ކޮށްފައި ހުރި މަސައްކަތްތައް އެބަ ފެނޭ.\nއެހެންވީމާ، މިއަދު ދިވެހިރާއްޖޭގެ ފަތުރުވެރިކަމުގެ މަންޒިލެއްގެ ގޮތުގައި މުޅި ދުނިޔޭގެ އެއްވަނަ. މިވެސް އެއްވަނަ. އެއްވަނައިގެ ގޮތުގައި އޮތްއިރު، އަޅުގަނޑުމެންގެ ދިވެހި ޒުވާނުންނާއި، އަޅުގަނޑުމެންގެ ދިވެހި އަންހެން ބޭފުޅުންނަށް އެ ފުރުޞަތުތައް ލިބެން އެބަޖެހޭ. ފުރުޞަތު ބޭނުންވަނީ. ހުނަރަކީ ދިވެހިންގެ ގައިގައި އަބަދުވެސް ހުރި އެއްޗެއް. ފުރުޞަތެއް ނުދީ، ކަމެއް ހަވާލުނުކޮށް އެ މީހަކަށް އެނގެނީ ކޯއްޗެއް ކަމެއް ނޭނގޭނެ.\nއެހެންވީމާ، މިއަދު އިރާދަކުރެއްވިއްޔާ ހަމަ ދިވެހި ޒުވާނުންނަށާއި، ދިވެހި ހުރިހާ ރައްޔިތުންނަށް ހަމަ ޔަޤީންކަން ދޭން ބޭނުންވަނީ، އަޅުގަނޑުމެންގެ ޓޫރިޒަމް، ހަޔަރ އެޑިއުކޭޝަން މިނިސްޓްރީ އަޅުގަނޑުމެން ގުޅިގެން އިންޑަސްޓްރީއާއެކު މި ކުރެވޭ މަސައްކަތުން ހެޔޮ ބަދަލުތަކެއް އިރާދަކުރެއްވިއްޔާ މި ކަމުގައި ގެނެވޭނޭ.\nއަޅުގަނޑުމެން ވިސްނާލަންވީ މި އަހަރަށް އެކަނި ބެލިނަމަވެސް، އޮގަސްޓު މަހާ ހަމައަށްވެސް އެއް މިލިއަނުން މައްޗަށް އަރައިގެން ގޮސްފި. ޙަޤީޤަތަކީ، އަޅުގަނޑުމެންގެ ޓޫރިޒަމް ގްރޯތް، ޓޫރިސްޓް އެރައިވަލް އިތުރުވެގެން މި ދާ ސަބަބުތައް އަޅުގަނޑުމެން ބަލަން އެބަޖެހޭ. ޤައުމަކަށް ޤައުމެއްގެ އިޤްތިޞާދު، ހަމަ މަގަށް އަޅުވައި، ކުރިއެރުވުމަށްޓަކައި ބޭނުންވަނީ ހަމަޖެހުން. އަޅުގަނޑުމެންނަށް މިއަދު މި ފެންނަނީ ދިވެހި ރައްޔިތުންގެ ހަމަހިމޭންކަން. ހަމަޖެހުން. މި ތަނުގައި ސްޓޭބިލިޓީގެ މައްޗަށް މި ހުރިހާ ކަމެއް ކުރިއަރައިގެން މިދަނީ.\nއެހެންވީމާ، އަޅުގަނޑުމެން މިއަދު އެކުގައި މަސައްކަތްކުރަން އެބަޖެހޭ. ދިވެހިރާއްޖޭގެ މިއަދުގެ ރައީސުލްޖުމްހޫރިއްޔާ، ރާއްޖޭގެ ހުރިހާ ރަށަކަށް ވަޑައިގެން، ރާއްޖޭގެ ހުރިހާ ރައްޔިތުންނާ ހަމައަށް ވަޑައިގެން، އެ ބޭފުޅުން ގޭގައި ތިއްބައި ރައީސުލްޖުމްހޫރިއްޔާ އެ ގެތަކަށް ވަޑައިގެން، އެ މައްސަލަތައް ބަލައި، އެ ޔަޤީންކަން ދެއްވި. ވަޢުދުތަކެއް ވެވަޑައިގެން. އުންމީދުތަކެއް ދެއްވި. މިއަދު އެ ފުރުޞަތު އެބަ އޮންނަންޖެހޭ. ހަމަޖެހުން އެއީ އެންމެ މުހިންމު ކަމަކީ.\nއެހެންވީމާ، އަޅުގަނޑުމެން އެކުގައި މަސައްކަތް ކުރެވެން އެބަޖެހޭ. ޚިޔާލު ފާޅުކުރަންވީ. އަޅުގަނޑުމެން ދިވެހި ސަރުކާރުން، ރައީސުލްޖުމްހޫރިއްޔާ ގަބޫލުކުރައްވަނީ އަޅުގަނޑުމެންނާ ދެކޮޅުވެރި މީހަކު ނުހުންނާނެކަން. އަޅުގަނޑުމެން ކުރާ އެއްވެސް ކަމަކަށް، ދިވެހި ސަރުކާރުން ކުރާ އެއްވެސް ކަމަކަށް، އެއަށްވުރެ މޮޅު ޚިޔާލެއް، ފާޑުކިޔުމެއް އޮތް ކަމަށްވަންޏާ، އެއީ އަޅުގަނޑުމެން އެންމެ ބޭނުންވާ ކަންތައް. އަޅުގަނޑުމެންނަށް ވަރަށް ފަސޭހަ މިއަދު، އަޅުގަނޑުމެންނަށް ފޭސްބުކް، ޓްވިޓަރ، އެހެނިހެން މީޑިއާ، ސޯޝަލް މީޑިއާގައި މި ފެންނަ ޚިޔާލުތަކަކީ އެއީ، އަޅުގަނޑުމެން މިއަދު އުފާކުރާކަމެއް. އެ ކަމަށްޓަކައި އަޅުގަނޑުމެން ދިވެހި ޒުވާނުންނަށް، ރައްޔިތުންނަށް ޝުކުރު އަދާކުރަންޖެހޭ ކަމެއް.\nއެހެންވީމާ، އަޅުގަނޑު ދަންނަވާލަން އޮތީ، ހަމަ ނިންމާލުމުގެ ކުރިންވެސް މި މަސައްކަތްތައް ކުރުމުގައި، ރާއްޖޭގައި 149 ރިޒޯޓް ކުރިޔަށް، މާ ބައިވަރު އަދި ހުޅުވެން އެ އަންނަނީ. އަންނައިރު، މަސައްކަތްތަކެއް ކުރެވެން އެބަޖެހޭ. ދިވެހިރާއްޖެއަށް ކުރާ އިޤްތިޞާދީ ކޮންމެ ނަފާއެއް، ކޮންމެ ޢާއިލާއަކަށް އޭގެ ޙިއްޞާ، އެ ލިބެން އެބަޖެހޭ. އެ ޢަޒުމުގައި އަޅުގަނޑުމެން މަސައްކަތް ކޮށްފި ކަމަށްވަންޏާ، އިރާދަކުރެއްވިއްޔާ އަޅުގަނޑުމެންނަށް މާ ދުރުނޫން މުސްތަޤްބަލެއްގައި، ދިވެހިރާއްޖެ ފެނިގެންދާނީ މާ ތިޔާގިކަމާއެކު. މާ ހިތްހަމަޖެހޭ، މާ އުފަލާއެކު އުޅޭ ޒުވާނުންނާއި، ރައްޔިތުންތަކެއް ފެނިގެންދާނެ.\nއަޅުގަނޑުގެ ދުޢާއަކީ، އަޅުގަނޑުމެން އެންމެން އެކުގައި ކުރާ މަސައްކަތް، ހެޔޮ ނިޔަތުގައި ޤައުމުގެ ކުރިއެރުމަށްޓަކައި މި ކުރާ މަސައްކަތުގައި اللّـه سبحـانـه وتعـالى ބަރަކާތް ލައްވައި، އަދި އަޅުގަނޑުމެންގެ އެކި ޚިޔާލުތަކުގެ، އެކި ފިކުރުތަކުގެ ހުރިހާ އެންމެން ގުޅިގެން ޤައުމަށްޓަކައި މަސައްކަތް ކުރުމުގެ ހެޔޮ ތައުފީޤު މިންވަރު ކުރެއްވުން.


SunOnline: Sri Lanka kairin roavi theyo tanker gai anekkaves roa vejje\nލަންކާ ކައިރިން އަލިފާން ރޯވި ތެޔޮ ޓޭންކަރުގައި އަނެއްކާވެސް ރޯވެއްޖެ\nއަހްމަދުﷲ އަބްދުލްހާދީ 08 Sep 2020, 10:32\nސްރީލަންކާ ކައިރިން ރޯވި ތެޔޮ ޓޭންކަރު އެމްޓީ ނިއު ޑައިމަންޑް. -- (ފޮޓޯ/އޭޕީ)\nކޮލޮމްބޯ، ސްރީލަންކާ - މީގެ ދެ ދުވަސް ކުރިން ސްރީލަންކާގެ އިރުމަތީ އައްސޭރިފަށުން ރޯވި ތެޔޮ ޓޭންކަރުގައި އަނެއްކާ ވެސް އަލިފާން ރޯވުމުން، އިންޑިޔާ އަދި ސްރީލަންކާގެ ކަމާބެހޭ ފަރާތްތަކުން އެ އަލިފާންގަނޑު ނިއްވާލުމުގެ މަސައްކަތް ކުރަން ފަށައިފި އެވެ.\nޓޭންކަރުގައި ދެވަނަ ފަހަރަށް ހުޅުހިފާފައި ވަނީ ރޭގެ ވަގުތެއްގައިކަމަށް ސްރީ ލަންކާގެ ކަނޑުގެ އަސްކަރިއްޔާގެ ތަރުޖަމާނު ކެޕްޓަން އިންޑިކާ ޑި ސިލްވާ ވިދާޅުވި އެވެ.\n"ކުރިން ރޯވި އަލިފާންގަނޑާއި އެއްވަރަށް މި އަލިފާންގަނޑުވެސް ފެތުރުނު، އެކަމަކު މިހާރު ވަނީ ކޮންޓްރޯލްކުރެވިފައި. ކުޑަކޮށް އަލިފާން އެބަ ހުރި އަދިވެސް،" ކެޕްޓަން ޑި ސިލްވާ ވިދާޅުވި އެވެ.\nދެ މިލިއަން ތެޔޮ ފީފާގެ ބަރުކޮށްގެން ދަތުރުކުރަމުންދިޔަ ނިއު ޑައިމަންޑްގައި ދެވަނަ ފަރަހަށް އަލިފާން ރޯވާން މެދުވެރިވީ ވައި ބާރުވެ ފިނިހޫނުމިން މަތިވުމުގެ ސަބަބުން ކަމަށް ސްރީލަންކާގެ ކަނޑުގެ އަސްކަރިއްޔާއިން ވަނީ ބުނެފަ އެވެ.\nއަލިފާން ނިއްވާލުމުގެ މަސައްކަތުގައި އިންޑިޔާ އަދި ސްރީލަންކާއަށް ނިސްބަތްވާ ބޯޓު އަދި ހެލިކޮޕްޓަރު ދަނީ މަސައްކަތްކުރަމުންނެވެ. އެމްޓީ ނިއު ޑައިމަންޑް މިވަގުތު އޮތީ ސްރީ ލަންކާގެ އިރުމަތީ އައްސޭރިފަށުން 30 ނޯޓިކަލް މޭލު ބޭރުގަ އެވެ.\nއެމްޓީ ނިއު ޑައިމަންޑް ޓޭންކަރުގައި ފުރަތަމަ ހިނގައިދިޔަ އަލިފާނުގެ ހާދިސާގައި އެ ޓޭންކަރުގެ މަސައްކަތްކުރާ ފިލިޕީންސްގެ ފަޅުވެރިޔަކުވެސް ވަނީ މަރުވެފަ އެވެ.\nހަރުކަށި ގަވާއިދުތަކާ އެކު ލަންކާ ފަތުރުވެރިންނަށް ހުޅުވަނީ\nވިތު ހޯލްޑިން ޓެކްސް ދައްކަން ޖެހޭނެ ކަމަށް އަންގައިފި


Raees Vaahaka Dhahkavanikoh SO Fuluhun Muzaahara Ge There Ah Vadhehjje - Vaguthu\nރައީސް ވާހަކަފުޅު ދައްކަވަނިކޮށް އެސްއޯ ފުލުހުން މުޒާހަރާގެ ތެރެއަށް ވަދެއްޖެ\nރައީސް ޔާމީން ޕީޕީއެމްގެ މުޒާހަރާގައި ވާހަކަފުޅު ދައްކަވަން ހުންނަވަނިކޮށް އެސްއޯ ފުލުހުން މުޒާހަރާގެ ތެރެއަށް ވަދެ، މުޒާހަރާ ކުރަމުން ގެންދާ މީހުން ފަހަތައް ޖެއްސުމުގެ މަސައްކަތް ކޮށްފިއެވެ.\nޕީޕީއެމްގެ ދޮރު ކައިރީގައި ރައީސް ޔާމީން މުޒާހަރާގެ ބައިވެރިންނާއި ވާހަކަފުޅު ދައްކަވަން ހުންނަވަނިކޮށް އެސަރަހައްދަށް އެސްއޯ ފުލުހުން ގޮސް، މަގުމަތީގައި ތިބި މީހުން މަގުގެ އެއްފަރާތައް ޖެއްސުމުގެ މަސައްކަތް ފެއްޓެވިއެވެ.\nމުޒާހަރާގެ ތެރެއަށް އެސްއޯ ފުލުހުން ވަނުމުން ރައީސް ވިދާޅުވީ "ފުލުހުންނަށް ދަތިފުޅުވާ ކަމެއް ނުކުރައްވާތި." އެވެ.\nޕީޕީއެމްގެ މެންބަރުންނަކީ ފުލުހުންނަށް ކިޔަމަންވާނެ ބައެއް ކަމަށް ވެސް ރައީސް ޔާމީން ވިދާޅުވިއެވެ.\nއޭގެ އިރުކޮޅެއް ފަހުން ރައީސް ޔާމީން ވަނީ ވާހަކަފުޅު ދެއްކެވުން ނިންމަވާލެއްވުމަށް ފަހު މުޒާހަރާ ދޫކުރައްވާ ވަޑައިގެންފައެވެ.\nއެސްއޯ ފުލުހުން އެންގި ގޮތައް މުޒާހަރާގެ ބައިވެރިން ވަނީ ޕޭމަންޓް މައްޗަށް އަރާފައެވެ. އެއްވެސް މީހަކު ފުލުހުންގެ އެންގުމާއި ދެކޮޅު ހަދާފައެއް ނުވެއެވެ. އެސްއޯ ފުލުހުން މިހާރު ވަނީ މުޒާހަރާ ކުރާ ސަރަހައްދު ދޫކޮށް ގޮސްފައެވެ.\nއޮކްޓޯބަރ 1, 2018 23:24\nކޮބާ ފިލާ މީހުން ފެނޭ؟؟؟\nއޮކްޓޯބަރ 1, 2018 23:36\nމޮޔައިންނަކީ، އުޅޭނެ ގޮތަކަށް އުޅެން މުޖުތަޢަށް ދޫކޮށްލެވޭނެ ބައެއްނޫނެވެ. މޮޔަމީހުން ވަކިކުރަން އެނގޭނީ އުޅޭގޮތުންނެވެ. ކުރާކަންކަމުންނެވެ.\nއޮކްޓޯބަރ 1, 2018 23:37\nތިއީ މިރާއްޖޭގަ އަލަށް ވެގެން އުޅޭކަމެއްނޫން\nއޮކްޓޯބަރ 1, 2018 23:49\nއެސްއޯފުލުހުންގެ މެސެޖަށް ޢަމަލުނުކޮށް ކުރެވޭނެކަމެއް ނޯންނާނެއެވެ.\nއޮކްޓޯބަރ 2, 2018 08:06\nނޫނޭ ހަމަ ކަލޭމެންގެ ބައިގަނޑު ހަދާހެން ގަލާ ފުޅިއާ އެމީހުންނާ ދިމާލަށް އުކާ، މަނީމަނީ ޔޭސް ޔޭސް މިހެންގޮވިދާނެއެއްނު....؟؟؟\nއޮކްޓޯބަރ 2, 2018 08:32\nތިކަން ވަރަށް ރަނގަޅަށް އެނގޭނެ ކަލެއަށް. ކަލޭ ފުލުހުންނާ ދިމާކޮށް ފުއްޕާ ގަލުންނާއި އެކި އެއްޗިހިން ތަޅާ އެމީހުންގެ ބޯ ފަޅާލާ ހެދީމަވެސް ޖެހުނީ މައިތިރިވާން ވިއްޔަ.\nއޮކްޓޯބަރ 1, 2018 23:54\nދެން މިގައުމުގަ އޮންނާނީ މުޒާހަރާ ކުރުން.\nބަލަގަ އައްޑޫ ވަކިކޮއްފަ ރައީސް ނަޝީދާ ހަވާލު ކޮއްލަބަ. ބާކީ އަތޮޅުތައް ކާމިނީގޭ ކުދިންނަށް ދީ. އ އަތޮޅު ގާސިމް އައް.... އެނުމުނީ ހުރިހާ ކަމެއް. މިއޮތީ ވާ ފައްކާ ކަމެއް.\nއޮކްޓޯބަރ 2, 2018 00:35\nސާބަހޭ.... ޕީޕީއެމް އަކީ މިސާލު ޕާޓީ އެއް.... ވޯޓު ވަގު ޝަރީފު ހައްޔަރު ކުރޭ\nއޮކްޓޯބަރ 2, 2018 00:55\nޕޕމ ގައި ތިބޭނީ ވ.ބަސްއަހާކުދިން...މުޒާހަރާކުރުން ހުއްދަނޯންނަކަމަށް ފާސްކޮށް ގާނޫނު އަސާސީ ގެ ބައެއް މާއްދާތަކަށް ހިތުހުރި ބަދަލެއްގެނައީ މޑޕ މީހުން....ލޮލް..\nއޮކްޓޯބަރ 2, 2018 02:01\n? ހީވޭ ކަމެއްހެން. ޕިންކް ޕާޓީ ކުދިން އުޅޭހެން އުޅެބަލަ.\nރިނދޫ ކުދިން، ދެންވެސް ފުލުހުންނަށް ނުގޮވަށްޗޭ ސިޔާސީ ވަނީއޭ ކިޔާފަ. އެއީ ވަކި ކޮޅަކަށް ތިބޭ ބައެއްނޫން.❤\nއޮކްޓޯބަރ 2, 2018 03:38\nފުލުހުންގެ ތެރޭގައި ތިބި އެމްޑީޕީއަށް ނިސްބަތްވާ ދެތިން ކެނަ ބޭނުންކޮށްގެން ފޭކް ފިލްމް ކުޅެން އުޅޭ އެމްޑީޕީ ޖާހިލުން ދަމަން އުޅުނު ގުއި ރޯނުގަ ރައީސް ޔާމީން ނުޖެހުނު. އެއަށް ވުރެ ރައީސް ޔާމީން މާ ވިސްނުންފުޅު ތޫނުވެފައި ހިކުމަތްތެރި އެމްޑީޕީ ޕަޕެޓުން ކަޑަ ވާނެ ދޯ\nއޮކްޓޯބަރ 2, 2018 07:44\nޔާމީން އަމިއްލަށް އެކުދިންކޮޅު ގޮވައިގެން މަގު މައްޗަށް ނުކުމެއް ތިމަންނައާއި މެދު ރައްޔިތުން ނިކަން ތާރީޚު އިއާދަ ކުރަކަހަލަ ކަމެއް ނިކަން ކޮށްލަދޭން އޭނަ އެއެދެނީ އެކަކުވެސް އޭނާ އާއި ގާތްނުވާތީ، ފުލުހުން އެކަމާއި އުޅޭނެ.\nރައީސް ޔާމީނުގެ ޙަޤީޤީ ސައިޒަކީ، ތަސައްރަފު ނުފުދޭ ކުޑަކުއްޖެއްގެ ސައިޒު ކަމަށް ބެލޭނެއެވެ. މިހާރު ދައްކަވަނީ، ދެއުޅިއެއްނުވާ ވާހަކަތަކެވެ. ޝަރުޢީ އަދި ޤާނޫނީ ހަމަތަކުގެ ހުއްޓުންއަރާ ޒާތުގެ ވާހަކައެވެ.


Dhandah vanna meehun madhuvumun Raees Nasheed kanboduve vadaigenfi\nރައީސް މުހައްމަދު ނަޝީދާއި މަޖިލީހުގެ މެންބަރުން ގަލޮޅު ދަނޑަށް ވަޑައިގަންނަވަނީ -- ފޮޓޯ: މަޖިލިސް\n19 ނޮވެންބަރ 20192ކޮމެންޓް\nގަލޮޅު ދަނޑުގައި ކުޅޭ މެޗްތައް ބެލުމަށް ވަންނަ މީހުންގެ އަދަދު ވަރަށް މަދުވެފައިވާތީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު ކަންބޮޑުވުން ފާޅުކުރައްވައިފި އެވެ.\nނަޝީދުގެ މިކަމުގެ ކަންބޮޑުވުން ފާޅުކުރެއްވީ ރައްޔިތުންގެ މަޖިލީހުގެ މިއަދުގެ ޖަލްސާ ފައްޓަވައިދެއްވަމުން ދެއްކެވި ވާހަކަފުޅުގަ އެވެ.\nރައީސް ނަޝީދު ވިދާޅުވީ މިއަދަކީ ރާއްޖޭގެ ގައުމީ ފުޓްބޯޅަ ޓީމަށް މުހިއްމު ދުވަހަކަށްވާއިރު ގަލޮޅު ދަނޑުގައި ކުޅޭ ބޯޅަ މެޗްތައް ބެލުމަށް ދުވަހުން ދުވަހަށް މީހުންގެ ޝައުގުވެރިކަން ކުޑަވަމުންދާ ކަމަށެވެ. އެކަމަކު ހަވީރު ގަލޮޅު ދަނޑުގައި ކުޅޭ މެޗުތައް ބެލުމަށް އެވަގުތުކޮޅު ހުސްކޮށްދެއްވުމަށްވެސް ރައީސް ނަޝީދު ވަނީ ރައްޔިތުންގެ ކިބައިން އެދިވަޑައިގެންފަ އެވެ.\n"[ގަލޮޅު ދަނޑަށް މެޗު ބަލަންދާ މީހުން މަދުވުން] އެއީ ދެން ވަރަށް ހިތާމަވެރި މަންޒަރެެއް،" ކަންބޮޑުވުމާ އެކު ރައީސް ނަޝީދު ވިދާޅުވި އެވެ.\nއެމަނިކުފާނު ވިދާޅުވީ މިއަދު ދިވެހި ގައުމީ ފުޓްބޯޅަ ޓީމާއި ގުއާމުގެ ފުޓްބޯޅަ ޓީމު ގަލޮޅު ދަނޑުގައި ބައްދަލުކުރާ މެޗަކީ ރާއްޖެއަށް ކާމިޔާބު ލިބޭނެ މެޗެއް ކަމާ ދޭތެރޭ ޝައްކެއް ނެތް ކަމަށެވެ.\nމިމެޗް ބައްލަވާލެއްވުމަށް ގަލޮޅު ދަނޑަށް ވަޑައިގަތުމަށް ހުރިހާ މަޖިލިސް މެންބަރުންނަށް ވެސް ދައުވަތު ލިބިފައިވާ ކަން ފާހަގަކުރައްވަމުން ރައީސް ނަޝީދު ވަނީ ހުރިހާ މެންބަރުން ވެސް މިއަދުގެ މެޗް ބައްލަވާލެއްވުމަށް ވަގުތު ހުސްކޮށްދެއްވުމަށް އެދިވަޑައިގެންފަ އެވެ.\nއޭޝިއަން ކަޕާއި ވޯލްޑް ކަޕް ޖޮއިންޓް ކޮލިފިކޭޝަންގައި މީގެކުރިން ގުއާމުގައި ކުޅުނު މެޗް ރާއްޖެއިން ވަނީ އެކެއް ސުމަކުން ކާމިޔާބުކޮށްފަ އެެވެ.\nޕެސިފިކް ކަނޑުގައިވާ ގުއާމަކީ އެމެރިކާގެ ބާރުގެ ދަށުގައިވާ ރާއްޖެ ފަދަ ޖަޒީރާ އެކެވެ.\nމަޖިލީހުގެ މިއަދުގެ ޖަލްސާގައި ރައީސް ނަޝީދު ވަނީ "ނޯ މޭން އިޒް އައިލެންޑް"ގެ ނަން ދީފައިވާ ވަރަށް ރީތި ފިލްމެއް ގުއާމުގައި ކުޅެފައިވާ ކަންވެސް ފާހަގަކުރައްވާފަ އެވެ. މި ފިލްމު 1962 ވަނަ އަހަރު ޕްރިމިއާ ކުރި ނަމަވެސް އެމަނިކުފާނަށް މި ފިލްމު ބައްލަވާލެއްވުމަށް ފުރުސަތު ލިބިވަޑައިގަތީ 1980ގެ އަހަރުތަކުގެ ތެރޭގައި ކަމަށްވެސް ވިދާޅުވި އެވެ.\nގަލޮޅު ދަނޑުގައި ކުޅޭ މެޗްތައް ބެލުމަށް ވީހާވެސް ގިނަ ބަޔަކު ދަނޑަށް ދިއުމަށް ހިތްވަރު ދެއްވާ ރައީސް ނަޝީދު ވާހަކަފުޅު ދެއްކެވިއިރު ދިވެހި ގައުމީ ފުޓްބޯޅަ ޓީމާއި ފިލިޕީންސްގެ ގައުމީ ފުޓްބޯޅަ ޓީމު އެންމެ ފަހުން ގަލޮޅު ދަނޑުގައި ކުޅުނު މެޗް ބައްލަވާލެއްވުމަށް ރައީސް ނަޝީދާއި މަޖިލީހުގެ ގިނަ މެންބަރުން ވަނީ ދަނޑަށް ވަޑައިގެން ޓީމަށް ސަޕޯޓްކުރައްވާފަ އެވެ.\nހިތާމަ ވެރި ތާއްޖެތެރޭ މީހާ\nމަޖިލިސް މެމްބަރުންނަށް ބޮޑު މުސާރަ އާއި އެކު ދައުވަތު ލިބުނަސް ރައްޔިތު މީހާ އުޅެނީ ކުލި ދައްކާނެ ލާރި ހަމަ ނުވެގެން. ދެން ކިހިނެއް 150 ދީފަ އަދި ލާރި ހޯދަން ލިބޭ ވަގުތު ތިކަމަށް ހުސް ކުރާނީ. ދަހިތްވޭ، ކާމިޔާބު ކުރާތަން ބަލަން ވެސް ބޭނުން. އެކަމު ދައުލަތައް ޓެކްސް ދައްކަން ފައިސާ ހޯދާފަ މާލެ މީހުންނަށް ކުލި ދައްކަން ލާރި ހޯދުން ނޫން ކަމެއް ރައްޔިތު މީހާ ދުނިޔެ އުމުރުގަ ނެތް.\nރެއާއި ދުވާލު ވަރަށް ބުރަކޮށް މަސައްކަތް ކޮށްގެން ކޮޓަަރި ކުލިދައްކާފައި ދަރިންނަށް ބޭނުންވާ އަސާސީ ކަންކަން ކޮށްނުދެވޭ އަހަރުމެންނަށް.


SunOnline: Ooredoo in bidheysee masakkaiytherinnah baiverivevey cricket mubaaraatheh baavvanee\nއުރީދޫއިން ބިދޭސީ މަސައްކަތްތެރިންނަށް ބައިވެރިވެވޭ ކްރިކެޓް މުބާރާތެއް ބާއްވަނީ\nމުޙައްމަދު ނާއިލް ހަފީޒް 22 Nov 2021, 15:23\nއުރީދޫއާއި އެމްއެމްޑަބްލިއު ގުޅިގެން ކްރިކެޓް މުބާރާތެއް ބާއްވަން ސޮއިކުރުން -- ފޮޓޯ/ އުރީދޫ\nއުރީދޫއާއި މޯލްޑިވްސް ކްރިކެޓް އެސޯސިއޭޝަނުގެ އިތުރުން މޯލްޑިވްސް މިޝަން ފޯ މައިގްރޭންޓް ވޯކާޒް (އެމްއެމްޑަބްލިއު) ގުޅިގެން ބިދޭސީ މަސައްކަތްތެރިންނަށް ބައިވެރިވެވޭނެހެން ހާއްސަ ކްރިކެޓް މުބާރާތެއް ބާއްވަން ނިންމައިފިއެވެ.\nމި މުބާރާތަކީ މާދަމާ ފުރޭ އެމްއެމްޑަބްލިއުގެ އެއްވަނަ އަހަރީ ދުވަސް ފާހަގަކުރުމުގެ ގޮތުން ބާއްވާ މުބާރާތެކެވެ. އަދި ބިދޭސީ މަސައްކަތްތެރިންގެ ފަރާތުން މުޖުތަމައުއަށް ލިބޭ އެހީ ފާހަގަކޮށް އެ މީހުންގެ މަސައްކަތް ބަލައިގަތުމުގެ ގޮތުން ބާއްވާ މުބާރާތެކެވެ. މީގެ އިތުރުން އެ މީހުންގެ މަސައްކަތުގެ އަގު ވަަޒަންކޮށް، ހިތްހަމަ ޖައްސަައިލުމަށް ވަގުތުކޮޅެއް ފަހިކޮށްދިނުމުގެ ބޭނުމުގައި ކުރިއަށް ގެންދާ މުބާރާތެކެވެ.\nމި މުބާރާތުގައި ބިދޭސީ މަސައްކަތްތެރިން ބައިވެރިވުމަށް ޓަކައި ހަމަ ކުރަން ޖެހެނީ 20 މީހުންގެ ޓީމެކެވެ. އަދި އެއާއެކު ބައިވެރިވެ މުބާރާތުގައި ވާދަކުރުމުގެ ފުރުސަތު ލިބޭނެއެވެ.\nމި މުބާރާތް ބޭއްވުމަށް ހަމަޖެހިފައިވަނީ އަންނަ ހުކުރު ދުވަހެވެ. މުބާރާތުގެ ބައިވެރިވުމަށް ޓަކައި ފުރަންޖެހޭ ފޯމު، އާންމުކޮށް ރާއްޖޭގައި މަސައްކަތްކުރާ ބިދޭސީންނަށް އެ މީހެއްގެ ގައުމުގެ ބަހުން ލިބެން ހުންނާނެއެވެ. ފޯމު ހުށަހަޅަން ޖެހޭނީ އެކުވެނި ސްޓޭޑިއަމްގައި ހުންނަ ކްރިކެޓް ބޯޑު އޮފީހަށެވެ. ފޯމު ހުށަހެޅޭނީ މާދަމާ މެންދުރު 12:00ގެ ކުރިންނެވެ. ފޯމު ލިބެން ހުންނާނީ އެމްއެމްޑަބްލިއުގެ ސޯޝަލް މީޑިއާ އެކައުންޓުތަކުންނެވެ.\nއެކުވެނި ސްޓޭޑިއަމްގައި މި މުބާރާތް ކުރިއަށްދާ ވަގުތު ސްޓޭޑިއަމް ވަށައިގެން އޮންނަ ސަރަހައްދުގައި ތަފާތު އެކި ސްޓޯލްތައް ބަހައްޓައިފައި ހުންނާނެއެވެ. އެގޮތުން ބިދޭސީ މަސައްކަތްތެރިންނަށް ހިލޭ ހެލްތު ސްކްރީންކޮށްދިނުމާއި، ފޯނު ރަޖިސްޓްރޭޝަންގެ ހިދުމަތް ވެސް ލިބޭނެއެެވެ.\nޝާޒާއި ޝަރީފަށް މޮޅެއް، އަހުސަނަށް ނާކާމިޔާބު\nރޮނަލްޑޯގެ 801 ވަނަ ގޯލާއެކު މެންޔޫއިން އާސެނަލް ބަލިކޮށްފި


SunOnline: 10 aharu therey libunu emme bodu bayyaa eku Kovac magaamun vaki kohfi\n10 އަހަރު ތެރޭ އެންމެ ބޮޑު ބައްޔާއެކު ކޮވަޗް މަގާމުން ވަކިކޮށްފި\nޢަބްދުﷲ އައިމަން 04 Nov 2019, 10:19\nބަޔާން މިއުނިކްގެ ކޯޗަކަށް ހުރި ނިކޯ ކޮވަޗް: އޭނާ ރޭ ވަނީ އެ މަގާމުން ވަކިކޮށްފައި ---\nމިދިޔަ ހޮނިހިރު ދުވަހުގެ ރޭ އެއިންޓްރަކްޓް ފްރޭންކްފާޓް އަތުން 1-5ގެ ބޮޑު ނަތީޖާ އަކުން ބަލިވުމާ ގުޅިގެން އެންމެ ފަހުގެ ޗެމްޕިއަން ބަޔާން މިއުނިކްގެ ކޯޗު ނިކޯ ކޮވަޗް އެ މަގާމުން ވަކިކޮށްފި އެވެ.\nވޭތުވެ ދިޔަ 10 އަހަރުގެ ތެރޭގައި ވެސް ޖަރުމަނުގެ ބުންޑެސްލީގާގައި ބަޔާން ބަލިވެފައި ނުވާ ބޮޑު ނަތީޖާއަކުން އެ ޓީމު ބަލިވި އިރު އެ ޓީމު އޮތީ ތާވަލުގެ ހަތަރު ވަނައިގަ އެވެ. މިއީ 2009 ވަނަ އަހަރު ވުލްފްސްބާގް އަތުން 1-5ގެ ނަތީޖާއަކުން ބަލިވުމަށް ފަހު ބަޔާން މިހާ ބޮޑު ތަފާތަކުން ބަލިވި ފުރަތަމަ ފަހަރެވެ.\nބަޔާނުން ވޭތުވެ ދިޔަ ސީޒަން ވެސް ބޮޑެތި އުނދަގޫތަކާ އެކު ފެށި އިރު ކޮވަޗްއަށް ވަނީ ބޮޑެތި ޕްރެޝަރުތަކެއް ކުރިމަތިވެފަ އެވެ. ނަމަވެސް ސީޒަނުގެ ފަހު އަތަށް އަޅާލި އިރު ޓީމު ހަމައަކަށް އެޅި ރަނގަޅު ނަތީޖާތަކެއް ނެރެން ފެށުމުން މި އަހަރުގެ ސީޒަނަށް ވެސް ކޮވަޗް ބެހެއްޓުމަށް ބަޔާނުން ވަނީ ނިންމާފަ އެވެ. ކޮވަޗް މަގާމުން ވަކިކުރިކަން ބަޔާނުން ރޭ އިއުލާން ކުރި އިރު މިހާތަނަށް ލީގުގައި ބަޔާން ކުޅުނީ އެންމެ 10 މެޗެވެ.\nބަޔާނުން ފްރެންކްފާޓް އަތުން ބޮޑު ނަތީޖާއަކުން ބަލިވި ނަަމަވެސް އެންމެ ފަހުން ޗެމްޕިއަންސް ލީގުގައި ކުޅުނު މެޗުން އެ ޓީމު ވަނީ 2-7ގެ ނަތީޖާ އަކުން މިދިޔަ ސީޒަނުގައި ފައިނަލުގައި ކުޅުނު ޓޮޓެންހަމް އަތުން ރަށުން ބޭރުގައި މޮޅުވެފަ އެވެ. އެ މެޗުގައި ފަހަތުން އަރައި ޓޮޓެންހަމް ބަލިކުރުމުން ބަޔާން އޭރު ވަނީ ކޮވަޗްއަށް ބޮޑު ތައުރީފެއް ކޮށްފަ އެވެ.\nބަޔާނުން ނެރުނު ބަޔާނެއްގައި ބުނެފައި ވަނީ މި ނިންމުމަކީ އެ ޓީމުގެ ކުރީގެ ކުޅުންތެރިޔާ ކޮވަޗްއާ މަޝްވަރާކުރުމަށް ފަހު ދެ ފަރާތުން ވެސް އެއްބަސްވެވިގެން ނިންމި ނިންމުމެކެވެ. ބަޔާނުގެ ކޯޗެއްގެ ގޮތުގައި ކޮވަޗް ހުއްޓައި ކުޅުނު 65 މެޗުގެ ތެރެއިން 45 މެޗުން އެ ޓީމު މޮޅުވެފަ އެވެ.\nކޮވަޗްގެ ބަދަލުގައި ބަޔާނާ ހަވާލުވާ ކޯޗެއް އަދި އިއުލާން ނުކުރާ އިރު ބައެއް މަޝްހޫރު ކޯޗުން ވަނީ އެ މަގާމަށް ޝައުގުވެރިކަން ފާޅުކޮށްފަ އެވެ. އެގޮތުން ކުރިން އިންޓަ މިލާނާއި ރެއާލްމެޑްރިޑް، ޗެލްސީ އަދި މެންޗެސްޓާ ޔުނައިޓެޑަށް ވެސް ކޯޗުކަން ކޮށްދިން ހޯސޭ މޮރީނިއޯ އާއި ޔުވެންޓަސްއަށް މިދިޔަ ސީޒަނުގައި ކޯޗުކަން ކޮށްދިން މިސިމިލިއާނޯ އެލްގްރީ ހިމެނެ އެވެ.\nކޮވަޗް ބަޔާނާ ހަވާލުވީ މިދިޔަ އަހަރުގެ މެއި މަހު އެވެ. އޭނާ ވަނީ ފުރަތަމަ ސީޒަނުގައި ލީގުގެ އިތުރުން ޖަރުމަނު ކަޕް ކާމިޔާބުކޮށްފަ އެވެ. އެކަމަކު ޗެމްޕިއަންސް ލީގުގެ ދެ ވަނަ ބުރުން ލިވަޕޫލް އަތުން ކެޓީ އެވެ.\nކޮވިޑް-19ގެ ފިޔަވަޅުތަކާ ދެކޮޅަށް ޔޫރަޕްގައި މުޒާހަރާކުރަނީ\nކޮލޯންގެ ދެ ކުޅުންތެރިއަކު ކޮވިޑް-19 އަށް ޕޮޒިޓިވް ވެއްޖެ


ހަވިއްތަ ފުޓްސަލް ޗެލެންޖު: މިސްކިްތމަގު އެންމެން ޓީމުން 7-1ގެ ބޮޑު މޮޅެއް ހޯދައިފި – Mikal News\nމުބާރާތުގެ5ވަނަ މެޗުގައި ދަދިމަގު ބީޓީގެ މައްޗަށް މިސްކިތްމަގު އެންމެން ޓީމުން ވަނީ 7-1ގެ ބޮޑު ކާމިޔާބީއެއް ހޯދާފައި\nހަވިއްތަ ފުޓްސަލް ޗެލެންޖުގެ ދެވަނަ ދުވަހުގެ ކުޅުމުން އެންމެ ބޮޑު ކާމިޔާބެީއެއް ހޯދާފައިވަނީ މިސްކިތްމަގު އެންމެގެ ގުޅުން (އެންމެން) ޓީމުންނެވެ. ރޭގެ މެޗުތަކުން މިސްކިތްމަގު އެންމެން ޓީމުގެ އިތުރުން މާލެގަމު އެފްސީ އާއި ހޯދަޑު ސްޕޯޓްސް ޖޫނިއާ ވަނީ މޮޅުވެފައެވެ. މިއީ މި ޓީމުތައް މުބާރަތުގައި ކުޅުނު ފުރަތަމަ މެޗެވެ. ގިނަ ސަޕޯޓަރުންތަކެއް ކުރިމަތީ މެޗުތައް ކުޅެވެމުން ދިޔައީ ވަރަށް ފޯރީގައެވެ.\nރޭ ކުޅެވުނު މުބާރާތުގެ4ވަނަ މެޗުގައި ވާދަކުރީ އޭ ގްރޫޕުގެ ދަޑިމަގު ޓީނޭޖަސް އާއި މާލެގަމު އެފްސީއެވެ. މިމެޗު ވާދަވެރިކޮށް ކުޅެ 2-1 ން ކާމިޔާބުކުރީ މާލެގަމު އެފްސީއެވެ. މިމެޗު އެއްވަރު ކުރުމަށް ދަޑިމަގު ޓީނޭޖަސް އަށް ލިބުނު ޕެނަލްޓީ ޖެހުމުން މާލެގަމު ކީޕަރު ދިފާޢުކުރީއެވެ. މިމެޗުގެ މޮޅު ކުޅުންތެރިއަކީ މާލެގަމު އެފްސީގެ ޖާޒީ ނަމްބަރު9ޝާނިފް އެވެ. ޝާނިފް އަކީ މާލެގަމު އެފްސީ ޓީމަށް ބޭރު އަވަށަކުން (ދޫނޑިގަން) ކުޅޭ ހަމަ އެކަނި ކުޅުންތެރިޔާއެވެ. މިގުރޫޕުގެ ފުރަތަމަ މެޗު ހޯދަޑު ސްޕޯޓްސް އިން ވަނީ އެފްސީ ދިގުވާނޑުގެ މައްޗަށް 1-0ން މޮޅުވެފައެވެ.\nމާލެގަމު އެފްސީ ޓީމުގެ ފުތަމަ މެޗު 2-1ން ކާމިޔާބުކުރި.\nމުބާރާތުގެ5ވަނަ މެޗުގައި، ބީ ގްރުޕުން މިސްކިތްމަގު އެންމެންގެ ގުޅުން އާއި ދަޑިމަގު ބީޓީ ބައްދަލުކުރި މެޗުން 7-1ގެ ބޮޑު ތަފާތަކުން މިސްކިތްމަގު އެންމެން ޓީމު ވަނީ ބޮޑު މޮޅެއް ހޯދާފައެވެ. މިއީ މިމުބާރާތުގެ މެޗެއްގައި މިހާތަނަށް އެންމެ ގިނަ ގޯލު ޖެހި މެޗެވެ. މިމެޗުގެ މޮޅު ކުޅުންތެރިއަކީ މިސްކިތްމަގު އެންމެން ޓީމުގެ ޖާޒީ ނަމަބަރު 12 އަލީ އިހުސާންއެވެ. މިގްރޫމޕުގެ ފުރަތަމަ މެޗުގައި އެފްސީ ފުނާޑު އާއި އެފްސީ ދަޑިމަގު ވާދަކުރި މެޗު ނިމިފައިވަނީ 3-3 ން ދެޓީމު އެއްވަރު ވެގެންނެވެ. ވުމާއެކު މިސްކިތްމަގު ޓީމަށް ދެވަނަ ބުރން ޖާގައެއް ލިބުމުގެ ފުރުސަތު ގާތްގަޑަކަށް ޔަގީން ވީއެވެ.\nމިސްކިތްމަގު އެންމެން ޓީމު 7-1ގެ ބޮޑު ތަފާތަކުން ފުރަތަމަ މޮޅު ހޯދި\nމުބާރާތުގެ6ވަނަ މެޗު، ރޭގެ ފަހު މެޗުގައި ނެރެގަނޑޮ އެފްސީއާއި ބައްދަލުކޮށް ހޯދަޑް ސްޕޯޓްސް ޖޫނިއާ މޮޅުުވީ 3-1 އިންނެވެ. މިމެޗުގެ މޮޅު ކުޅުންތެރިއަކީ ހޯދަޑް ސްޕޯޓްސް ޖޫނިއާގެ ހަސަން ވިފާގުއެވެ. ސީ ގްރޫޕުގައި އިއްޔެރޭ ކުޅެވުނު މެޗުން 5-3 ލަނޑުން ދަޑިމަގު ފަންން ޓީމު ވަނީ މޮޅުވެފައެވެ.\nހޯދަޑު ސްޕޯޓސް ޖޫނިއާ އިން ވަނީ 3-1ން ނެރަގަނޑޮ އެފްސީ ބަލިކޮށްފައެވެ.\nމިމުބާރާތުގައި މިރޭ ކުޅޭނީ ގްރޫޕް އޭ އިން ހޯދަޑު ސްޕޯޓްސް އާއި މާލެގަމު އެފްސީއެވެ. މިދެޓީމަކީ ވެސް ފުރަތަމަ މެޗުން މޮޅެއް ހޯދާފައިވާ ދެޓީމެވެ. ގްރޫޕު ބީ އިން އެފްސީ ފުނާޑު އާއި ބައްދަލުކުރާނީ ދަޑިމަގު ބީޓީ އެވެ. މިދެޓީމު ކުރިން ކޫލުނެ މެޗަށް ބަލާއިރު ފުނާޑު ޓީމު އެއްވަރުވެގެން 1 ޕޮއިންޓް ލިބިފައިވާއިރު ދަޑިމަގު ބީޓީ ވަނީ ބަލިވެފައެވެ. އަދި ގްރޫޕް ސީ އިން މިރޭ ގެ ފަހު މެޗުގައި ވާދަކުރާނީ ހޯދަޑު ސްޕޯޓްސް ޖޫނިއާއާއި ހޯދަޑް ސްޕޯޓްސް ޖޫނިއާ އެވެ. މިއީ ހޯދަދު އަވަށުގެ ދެޓީމެވެ. މިމެޗުން އެފްސީ ހޭޅިފަށޮ ބަލިވެއްޖެ ނަމަ މުބާރާތުގައި ކުރިޔަށް ދިއުމުގެ ފުރުސަތު ވަރަށް ބޮޑަށް ހަނިވެގެން ދާނެއެވެ. ހޯދަޑް ސްޕޯޓްސް ޖޫނިއާ ވަނީ އެމީހުނގެ ފުރަތަމަ މެޗުން މޮޅުވެފައެވެ.\nމުބާރާތުގެ 4-6 މެޗްގެ މޮޅު ކުޅުންތެރިން\nމިމުބާރާތުގައި ދަޑިމަގުން5ޓީމާއި ހޯދަޑުން3ޓީމުގެ އިތުރުން ދިގުވާޑެ، މިސްކިތްމަގު، ފުނާޑު އަދި މާލެގަމުން، ކޮންމެ އަވަށަކުން ޓީމެއް ވާދަކުރެވެ.\nމިމުބާރާތުގެ އިންތިޒާމުތައް ވަރަށް ފިރުހަމަ ކަމަށް ބެލުންތެރިން ފާހަގަ ކުރެއެވެ. ކޮންމެ ރެއަކުވެސް މުބާރާތުގެ3މެޗު ކުޅޭގޮތަށް ހަމަޖެހިފައިވާއިރު ފުރަތަމަ މަޗު ފަށާނީ 20:15 ގައި ދެވަނަ މެޗު 21:15 ގައި އަދި ފަހު މެޗު 22:15ގައެވެ.\nމުބާރާތުގެ މެޗް ޝެޑިއުލް\nހޯދަޑު އަވަށަކީ މީގެ އަހަރުތަކެއް ކުރިން،ފުވައްމުލަކުގެ ފުޓުބޯޅައިގައި ރަން ވަނަތަކެއް ވެސް ޙާސިލުކުރި އަވަށެވެ. އެގޮތުން އެންމެ ފުރަތަމަ ހޯދަޑު ޓީމަކަށް ރަށު ފެންވަރުގެ މުބާރާތެއް ކާމިޔާބުވީ ފައިސަލް ކަޕެވެ. އެއީ މިޙާރު ނާއިބު ރައީސް ފުވައްމުލަކުގެ އަވަށްތަކުގެ މެދުގައި ބޭއްވި މުބަރާތެކެވެ. އެއިގެ ފަހުން، 2001ގައި ހޯދަޑު ޖޫނިއަސް އިން ވަނީ އަތޮޅު މުބާރާތް ކާމިޔާބުކޮށް ޒޯން މުބާރާތުން ވެސް މޮޅުުވެ މާލޭގައި ކުރިން ބޭއްވި އަތޮޅު މުބާރާތުގައި ވެސް ދެ ފަހަރު ވާދަކޮށްފައި ވެއެވެ. ހޯދަޑު އަވަށުގައި މިހާރު އަންނަނީ ބޮޑު ސައިޒުގެ ޓާފް ދަނޑެއް އެޅުމުގެ މަސައްކަތް ކުރަމުންނެވެ.\nއަލަށް ހަދާ ހޯދަޑު ޓާފު ދަނޑު: ހޯދަޑު ޓީމު 2001 ޒޯން ޗެމްޕިއަންސް މުބާރާތުގައި\nގުޅުންހުރި މައުލޫތައް:ހޯދަޑު ސްޕޯރޓްސް, ކުޅިވަރު, ފުވައްމުލައް ސިޓީ ކުޅިވަރު


11 ސެޕްޓެމްބަރ 2019 - 08:23 20 comments\nއުކުނޑިކޮއްޓުން އެއްކޮށް ރަނގަޅު ނުވެ، އެ ވޭނުގައި ބައްޕަ އޮންނަތާ ހަތަރުވަނަ ދުވަހުގެ ފަތިހު ބައްޕަ ނިޔާވިއެވެ. އަހަރެންގެ ހާޒިރުގައެވެ. ވަރަށް ދެރަވިއެވެ. ބައްޕައެއްގެ އިތުރުން އަހަރެންގެ އެންމެ ގާތް އެކުވެރިޔާ ވަކިވީތީއެވެ. ބައްޕަ ބުނަން އުޅުނު ވާހަކަ ނުބުނެވި ވަކިވީތީއެވެ. ބައްޕަގެ ބޮލުގައި ތުހުމަތެއްއެޅުވި ބައްޕައަށް މާފުނުކުރެވެނީސް ވަކިވީތީއެވެ. ހަމައެއާއެކު އުފާ ވެސް ވިއެވެ. ލިބެމުންދިޔަ އުނދަގުލާއި ހިތްދަތިކަމަށް ދާއިމީ ލުޔެއް ބައްޕައަށް ލިބުނީތީއެވެ. ބިރު ވެސް ގަތެވެ. އަހްސަންގެ ފަރާތުން ދެން ފެންނާނެ ކުލަވަރު އިހުސާސްކޮށްލަން ވެސް އަހަންނަށް ނޭނގޭތީއެވެ. ފަހަކަށްއައިސް ބައްޕަ އުޅުނީ ވަރަށް މަޑުމައިތިރި ދިރިއުޅުމެކެވެ. އެކަމަކު، އާއިލާގެ ގަދަރު ހިފޭއްޓުމާއި، އުސޫލުތައް ދެމެހެއްޓުމުގައި އެންމެ ފިޔަވަޅެއް ވެސް ބައްޕަ ފަހަތަކަށް ނުޖެހެއެވެ. އަހްސަންގެ މިނިވަންކަމާއި، ނުލަފާކަން ވަކި އިމެއްތެރޭގައި ހައްޔަރުވެފައިއޮތީ އެހެންވެއެވެ. އެ ކަސްތަޅުތަކުން އަހްސަން މިނިވަންވީއެވެ. އަހަންނަށް ކަށަވަރުވިކަމަކީ އެ މިނިވަންކަމުގެ ބޭނުން އަހްސަން ހިފާނެކަމެެވެ.\nބައްޕަ ވަޅުލަން ހަމަޖެހިފައިއޮތީ މެންދުރު ނަމާދަށް ފަހުއެވެ. މޫނުދައްކަން ގޭގައި ބައްޕަ ބާއްވައިފައި އޮތްއިރު އިރުއިރުކޮޅާ ބައްޕަގެ މޫނުދެކިލަން އަހަރެންނަށް ދެވެއެވެ. ކޮންމެ ފަހަރަކު ބައްޕަގެ މޫނަށް ބަލަހައްޓައިގެން އެތައް އިރަކު އަހަރެންނަށް ހުރެވެއެވެ. ބައްޕަ ދީފައިވާ އެއް ނަސޭހަތް އަހަރެންގެ ކަންފަތުގައި ގުގުމަމުންދިޔައެވެ.\n"ދަރިފުޅާއެވެ. ބައްޕައަށް ކަންތައް ކުރެވުނީ އެންމެ ރަނގަޅަކަށް ނޫނެވެ. ކައިވެނި ހަމަޖެއްސުމުގެ ކުރިން ދަރިފުޅު ގާތުގައި އަހައިލެވުނު ނަމަ ކިހައި ރަނގަޅުވީސް ހެއްޔެވެ؟ އެހެންވިޔަސް ދަރިފުޅު ހަނދާންބަހައްޓައްޗެވެ. ތިޔައީ މީހެއްގެ އަންބެކެވެ. އާއިލާގެ އަގުވެއްޓޭ ކަހަލަ ކަމެއް ނުކުރައްޗެވެ. އަމިއްލައަށް އެދިގެން ވަރި ވެސް ނުވައްޗެވެ." ބައްޕަ ބުނެފައި ވެއެވެ.\nބައްޕަގެ މޫނަށް ބަލަހައްޓައިގެން ހުރިއިރު އަހަރެންގެ ހިތަށްއެރިއެވެ. ތަކުރާރުކޮށް ބުނަންއުޅެ ބައްޕައަށް ނުބުނެވުނު ވާހަކައަކީ ވެސް އެއީ ހެއްޔެވެ؟ ހިތާހިތުން އަހަންނަށް ބުނެވުނެވެ. ބައްޕާއެވެ. ތިޔަކުރީ ކޮން ކަހަލަ ވަސިއްޔަތެއް ހެއްޔެވެ؟ އަހްސަނާ އެކުގައި އަހަރެން އުޅޭނީ ކިހިނެއް ހެއްޔެވެ؟ ރާޝިދު ދޫކޮށްލާނީ ކިހިނެއް ހެއްޔެވެ؟ ކިޔަމަންތެރި ދަރިޔަކަށްވުމުން އަހަންނަށް މި ކުރިމަތިވީ ކޮން ފަދަ ބޮޑު އިމްތިހާނެއް ހެއްޔެވެ؟ ފާސްނުވެދާނެކަމުގެ ބިރު މިހާރު ވެސް އަހަރެންގެ ހިތުގައި ވަކިހިއްޕައިލައިފިއެވެ.\nބައްޕަގެ ސަންދޯކާ އެކުގައި ސަހަރާގެ ދޮރާ ހަމައަށް ވިޔަސް ދާނެ ހިތްވަރެއް އަހަންނަކަށް ނުލިބުނެވެ. ސަންދޯއް ނެރުމުން އަހަރެން ކޮޓަރިއަށް ވަދެ، ހިތްފުރެންދެން ރުއީއެވެ. މީހުން ބުނެއެވެ. ރުއިމަކީ ބޭކާރުކަމެކެވެ. ނޫނެކެވެ. ރުއިމަކީ ހިތަށް ލިބޭ ފަރުވާއެކެވެ. ހިތްދަތިކަން ކުޑަވާކަމެކެވެ. އަހްސަން ސަހަރާއަށް ދިޔަކަމެއް އަހަންނަކަށް ނޭނގެއެވެ. ރޯންއިންދައި އަހްސަން އައިސް ކޮޓަރިއަށް ވަނެވެ. އޭނަގެ މޫނުމަތިން ހިތާމައިގެ އެއްވެސް އަސަރެއް އަހަންނަކަށް ނުފެނެއެވެ. އަހަންނަށް ފެނުނީ ކިބުރުވެރިކަމެވެ. ހީވާ ކަހަލައެވެ. އަހްސަނަށް ކާމިޔާބުވެއްޖެއެވެ. މަގު އަމާންވެއްޖެއެވެ. ހިތުގައި ކުޑަ ނަމަވެސް ރަހުމެއް އޮތް ފިރިޔަކު ނަމަ އެ ވަގުތު އަހަރެންގެ ހިތާމައިގައި ބައިވެރިވީހެވެ. ކުޑަމިނުން އަހަންނަށް ހިތްވަރެއްދިނީހެވެ. ކަންދައްކަން ނަމަވެސްވެހެވެ.\n"ލައްކަ ރުއިންތައް ރޮއިހޭރެވިއްޖެއްނު!" ރަހުމުކުޑަ ރާގެއްގައި އަހްސަން ބުންޏެވެ. "ފިރިމީހާއަށް ކާންހަދަން އާދޭ!"\nނަސީބަކުން އެ އަޑުއިވޭ ހިސާބަކު އެކަކު ވެސް ނެތެވެ. އަހްސަނަށް ފެންފޮދެއް ވިޔަސް ދޭކަށް އަހަރެން ބޭނުމެއް ނޫނެވެ. އެހެނަސް ކަރުނަ ފުހެލައިފައި އެނދުން ތެދުވީމެވެ. ލޯތްބަކުން ނޫނެވެ. ބައްޕަގެ ވަސިއްޔަތް ފުއްދުމަށް ޓަކައެވެ. އަހަރެން ހިނގައިގަތީ، ކުރިޔަށް ފިޔަވަޅެއްނާޅަން އަހަރެންގެ ހިއްސުތައް އަމުރުކުރަމުންދަނިކޮށެވެ.\n"ކަލޭގެ ފިޔަ މިހާ ހިސާބުން މި ބިނދުނީ،" އަހްސަން ވާހަކަދެއްކީ އެހެން މީހުންނަށް އިވޭނެހާ ބާރަށެވެ. "މަގޭ އަމުރާ ދެކޮޅަށް މި ގޭގަ ދެން ހިންޏަކަށް ވެސް އަތަކަށް ޖެހިލާކަށް ނުކެރޭނެ. ކަލޭ ލައްކަ މާތައްފޮޅުވައިފީމެއްނު ދޯ! މިއަދުގެ ފަހުން.."\nއަހްސަން އެ ހިސާބަށް ބުނެފައި ހުއްޓުންއެރީ ކީއްވެގެންކަމެއް އަހަންނަކަށް ނޭނގުނެވެ. ތައްޓަށް ބަތްއަޅަން ހުރެފައި އަހަރެން ފަސްއެނބުރި ބަލައިލީމެވެ. މަންމަ ހުރީ ކޮޓަރީގެ ދޮރުމަތީގައެވެ. އެ ދުވަހު މަންމަގެ މޫނުމަތިން ފެނުނު ނަފުރަތަކީ ކުރިން އަހަރެންނަށް ފެނިފައިވާ މަންޒަރެއް ނޫނެވެ. އަހްސަނަށް ވުރެ ބޮޑަށް އަހަރެން ހައިރާންވިއެވެ.\n"ކަލޭކަލޭއޭ ކިޔައިގެން މަގޭ ދަރިފުޅާ ދިމާލަށް އެއްޗެހިނުކިޔައްޗޭ އިނގޭ!" މަންމަގެ އަކުރުތައް މުރަނަކަމުން ކުނޑިކުނޑިވެދާނެ ކަހަލައެވެ. "މީ އަހަރުމެންގެ ގެ. އަޑުވީއްލާ މި ގޭގަ އެއްޗެއް ބުނެވޭނެ ހަމައެކަނި ބަޔަކީ އަހަރުމެން. މޫނިސާގެ ބައްޕަ ނިޔާވިޔަސް އޭނަގެ މަންމަ އަދި ސަލާމަތުން އެބަހުރި. ތީ މޫނިސާގެ ފިރިމީހާކަން އަހަންނަށް އެނގޭ. މީ މޫނިސާގެ މަންމަކަން އަހްސަން ވެސް ހަނދާންބަހައްޓާތި! ނަސޭހަތެއް ނޫން އިންޒާރެއް މިދިނީ."\nއަހަރެން ހުރީ ސޮނިވެއްޓޭވަރު ވެފައެވެ. މަންމަގެ ހަށިގަނޑުތެރެއިން ނުކުތް ސިންގާ އަހްސަންގެ ކުރިމައްޗަށް ޖެހިގެންފައި، އަޑުގައި ނެތްތަނަށް ހޭރިގަތް ކަހަލައެވެ. އަހްސަން ހުރީ ގާވެފައެވެ. ފިޔަވަޅުއަޅަންވީ ކުރިޔަށްކަމެއް ފަހަތަށްކަމެއް އެ ފަކީރަކަށް ނޭނގުނެވެ. އަހަރެން ހިތަށްއެރިއެެވެ. މިއޮތް ހުރިހާ ދުވަހަކު މަންމަގެ އެ ސިންގާ ކޮބައިހެއްޔެވެ؟ މަންމަ ކޮޓަރިއަށް ވަނުމުން ވެސް އަހްސަން އަނގައިން ބަހެއް ނުނިކުތެވެ. އެ ކަމާ އަހަރެން ކުޑަކޮށް ބިރުގަތެވެ. އަހްސަނަކީ ރަނގަޅު މީހެއް ނޫނެވެ. ކޮންމެ ފަދަ ކަމެއް ވެސް އޭނަ ކޮށްފާނެއެވެ. އަހްސަން އެއްޗެއް ނުބުނުމުން އެ ބުނެވުނީ ވަރަށް ބޮޑު އެއްޗެއްކަން އަހަންނަށް އެނގެއެވެ. އަހްސަންގެ ހިތުގައި ރޯވެފައިވާ ހިތުގިންޏަށް ފެންޖެހޭތޯ އަހަރެން އުޅުނީމެވެ.\n"މަންމަ އެހެން ބުނާ އެއްޗަކަށް.." އަހަންނަށް ބުނެވުނީ އެ ހިސާބަށެވެ.\n"ޝޫހ!" އަހްސަންގެ ތުންފަތުގައި ޝަހާދަތް އިނގިލި ހުރަސްކޮށްލަމުން އަހަރެން އެއްޗެއް ނުބުނުމަށް އަމުރުކުރިއެވެ. "ޝޫހ!"\nރޭގަނޑު ނުވައެއްޖަހަން އުޅެނިކޮށް ކުއްލިއަކަށް އަހަރެންގެ ބޮލުގައިރިއްސަން ފެށިއެވެ. އޭގެ ކުރިން ވެސް ދޭތެރެއަކުން އަހަރެންގެ ބޮލުގައިރިހެއެވެ. އެކަމަކު އެ ރޭ ވަމުންދިޔައީ ވަރަށް ތޫނު ތަދެކެވެ. ހީވަނީ ތޫނު އެއްޗެއް ބޮލުގެ ދެފަރާތުން ބޮލަށް ހެރޭހެންނެވެ. ބޯ ތޮރުފައިފައި އެތެރެއަށް ވަންނަހެންނެވެ. މުޅި ބޮލުގައި ގަނޑުފެން ޖެއްސުމުން ވެސް އެއްވެސް ލުޔެއް ނުލިބުނެވެ. އަހްސަން ގޭގައި އުޅެއެވެ. އެކަމަކު އަހަރެން އުޅޭ ހާލު އޭނައަށް ނުވެސް ފެންނަ ކަހަލައެވެ. އޭނަގެ ރުޅިގަނޑު އޭރު ވެސް އެއްކޮށް މައިތިރިނުވެއެވެ. ކުދިން އެއްކަމެއް ކޮށްދީފައި އަނެއްކަމެއް ކޮށްދީފައި އުޅުނެވެ.\n"އަހްސަން!" ކުކުރަމުން އަހަރެން ބުނީމެވެ. "ދޭބަލަ މަންމައަށް ގޮވާ.."\n"ޝޫހ!" އަމުރުވެރި ރާގެއްގައި އަހްސަން ބުންޏެވެ. "އަހަންނަކީ މި ގޭ މީހެއް ނޫނެއްނު. ކޮބާ މި ގޭ މީހުން؟"\nއަހްސަން ބޭނުންވީ ދަރިން ކުރިމަތީގައި އަހަރެން ކުޑަކޮށްލާށެވެ. އެ ކަމާ ކުރިމަތިލާހާ ހިތްވަރެއް އެ ވަގުތަކު އަހަރެންގެ ހަށިގަނޑަކު ނެތެވެ. ހޮޑު ހުރީ ލަގޮނޑިޔާ ހަމައިގައެވެ. ތަންތަން އެނބުރެން ފެށިއެވެ. ކަންފަތަށް ޒާތެއްގެ ތޫލި އަޑެއްއެރިއެވެ. ދެން ވީގޮތެއް އަހަންނަކަށް ނޭނގުނެވެ. އެއްފަހަރަކު ލޯ ހުޅުވުނުއިރު މަންމަ އިނީ އަހަރެންގެ ބޯމޮޑެދޭށެވެ. ކުސެންސް ކޯލާވާޓަރު ވަސް ވަރަށް ގަދަޔަށް ދުވިއެވެ. އޭރު ބޮލުގެރިހުން ވަރަށް ކުޑަކަން ވެސް ފާހަގަވިއެވެ. ދެން އަނެއްކާ ނިދުނީއެވެ.\nހެނދުނު ހޭލެވުނުއިރު ވެސް ކުޑަކޮށް ބޮލުގައި ރިހުމެއް ހުންނަހެން ހީވެއެވެ. އެއްކޮށް ލުއިވަނީ ހަވީރު ވަގުތަށެވެ. ރިހުން އެންމެ ބޮޑުވަނީ ހެނދުނެވެ. ނުވަތަ މެންދުރު އެންމެ އަވިގަދަވާ ވަގުތުއެވެ. ބައްޕަ މަރުބައްޔާ ކުރިމަތިލާން ޖެހުނު ގޮތާ ބެހޭ ގޮތުން ވިސްނި މީހަކު ނެތެވެ. ވަޅިހަރައިފައިހުރި ސޫރައާ ބެހޭ އެއްވެސް ވާހަކައެއް އެކަކު ވެސް ނުދައްކައެވެ. އެ ކަން ވެސް އޮބުނީއެވެ. މައްސަލައަކީ އަހަރެން މޮޔަ ވިސްނުމެވެ. ނުވަތަ އެހެން ސަބަބެއް ވެސް އޮވެދާނެއެވެ. ކަމަކާ އުޅޭނެ ހިތްވަރު އަހަރެންގެ ނުހުންނަނީއެވެ. އަބަދުވެސް އުޅެވެނީ ބޮލަށް ލުޔެއް ނުލިބިގެންނެވެ. ރާޝިދުމަތިން ވެސް ހުންނަނީ ފާޑެއްގެ ފޫއްސެއްވެފައެވެ. އެ ފަދަ ދުވަހެއް އަތުވެދާނެކަމަކަށް ދުވަހަކު ވެސް އަހަރެން ހިޔެއްނުކުރަމެވެ.\nއެއްދުވަހަކު ކުއްލިއަކަށް އަހްސަންގެ ހިތަށް ރަހުމްވަދެއްޖެއެވެ. އޭނަގެ ރުޅިގަނޑު ކުއްލިއަކަށް މައިތިރިވިއެވެ. ގުލްކޯޒު އަޅައިގެން އަހަންނަށް ކުރުނބާ ގެނެސްދޭން ފެށިއެވެ. އެކަމަކު އެއްފަހަރު ވެސް ކުރުނބައެއް ނުފެނެއެވެ. ކުރުނބާ ފަނި ގެންނަނީ ރެޑްމޭން ޖޫސް ހުސްކުރި ފުޅިއަކަށް އަޅައިގެންނެވެ. ފުލުފުލުގައި ދެ ތަށި ވެސް އަހަންނަށް ބޯލެވެއެވެ. ބޯލާ ވަގުތު ލުއިވެއެވެ. ގަޑިއެއްހާއިރު ފަހުން އަނެއްކާ ރިހުން ގަދަވެއެވެ. ޑަކުޓަރު ގެންނަން އަހަރެން އެދުމުން އެ ކަން ވެސް އަހްސަން ކޮށްދިނެވެ. އެކަމަކު ބޮލުގަރިއްސަންޖެހޭ ވަކި ސަބަބެއް ޑަކުޓަރަކަށް ނޭނގުނެވެ.\nއަހަންނާއި މަންމައަށް ވެސް ހީކުރެވުނީ އަހްސަނަށް ރަނގަޅު ބަދަލުތަކެއް އައީކަމަށެވެ. ކޮންމެ މީހަކަށް ވެސް ބަދަލެއް އަތުވެދާނެއެވެ. އެއީ ގަބޫލުކުރަންޖެހޭ ހަގީގަތެކެވެ. އެ ކަން ގަބޫލުނުކުރެވުނީ ނާސިހާއަށެވެ. އަހަރެން ގާތުގައި އެ ވާހަކަދައްކަން ނާސިހާއަށް ފުރުސަތެއް ލިބުނީ އެތައް ދުވަހެއް ފަހުންނެވެ.\n"މަ ހަމަ އަންތަރީސްވެއްޖެ!" އަހަރެންގެ ބޯމޮޑެދެމުން ނާސިހާ ބުންޏެވެ.\n"ކޮންކަމަކާ؟" އަހަރެން ސުވާލުކުރީމެވެ.\n"ކޮންކަމަކާހޭ؟" ނާސިހާ ހައިރާންވެފައި ބުންޏެވެ. "ތި ދެމައިންނަކަށް ނުވިސްނޭތަ ޅޮސްއުނދޯއްޔަކަށް އަރުވާފަތިބިކަމެއް؟ މައްސަލައެއް ނެތް. މޫނިއަށް ކުރުނބާފަނި ގެނެސްދެނީ މޫނި ބަލިވީމަ! މޫނި މަންމައަށް ވެސް ކުރުނބާ ގެންނަކަން އެނގޭތަ؟"\nއަހަރެންގެ މޮޔަ ސިކުނޑިއަށް ދެން ވެސް ވިސްނޭގޮތެއް ނުވިއެވެ. ލޯމައްޗަށް ވެއްޓިފައިވާ ފަރުދާ ނެގޭކަށް ނޫޅުނެވެ. އަހްސަން އެންމެ ރަނގަޅަށް އެނގެންޖެހޭނީ އަހަންނަށެވެ.\n"އެހެންތަ! މަންމައަށް ވެސް ކުރުނބާ ގެނޭ؟" އަހަރެން ބުނީމެވެ. "އަހްސަން ހާދަ ބަދަލުވެއްޖޭ ދޯ؟"\n"ބަނޑުހަންގަނޑު!" ނާސިހާ ބުންޏެވެ. "މޫނިއަށް ކިހިނެއްވެފަތަ ތިހިރީ؟ އަހަންނަކަށް ނޭނގެ މޫނިއަށް ތި ގެނެސްދޭ ކުރުނބާފަނި ފުޅިޔަށް އަހްސަން ކީއްކަމެއް ކޮށްފަ ހުންނަނީ. މޫނި މަންމައަށް ކުރީ ދުވަހަކު އަހްސަން ގެނައީ އޮތްގޮތަށް އޮތް ކުރުނބައެއް. ކުރުނބާގެ މަތިކަނޑާފަ ޖަގަށް ފެންއެޅީ ވެސް އަހްސަން. އަހަންނަށް ބަދިގެއަށް ވަދެވުނުއިރު ބާކީ ސާމާނު ހުރީ އުކާލަންވެގެން ކޮތަޅަކަށް އަޅާފަ. މަ ހިތަށްއެރީ މިރި ހުރިތޯ ބަލައިލާނަމޭ. ކޮތަޅު ހުޅުވައިފަ ބަލައިލިއިރު މުޅި ކުރުނބާގަ ހުރީ ފަންޑިތަ ލިޔެފަ."


ބްރެޒިލުން އެމެރިކާއަށް ދަތުރުކުރުން މަނާކޮށްފި ބްރެޒިލުން އެމެރިކާއަށް ދަތުރުކުރުން މަނާކޮށްފި\nބްރެޒިލުން އެމެރިކާއަށް ދަތުރުކުރުން މަނާކޮށްފި\nއެމެރިކާއަށް ދަތުރުކުރުމަށް ބްރެޒިލްގެ ވައިގެ ބަންދަރެއްގައި ބަޔަކު ތައްޔާރުވެގެން - ފޮޓޯ: ރޮއިޓަރސް\nހަލުވިކަމާއެކު ކޯވިޑް-19 ފެތުރެމުންދާ ބްރެޒިލުން އެމެރިކާއަށް ކުރާ ދަތުރުތައް ހުއްޓާލައިފިއެވެ.\nދުނިޔޭގައި އެންމެ ހަލުވިކަމާއެކު ކޯވިޑް-19 ފެތުރެމުންދަނީ އެމެރިކާގައެވެ. އެމެރިކާގައި ބަލިޖެހިފައިވާ މީހުންގެ ޢަދަދު 1.706 މިލިއަނަށްވަނީ އިތުރުވެފައެވެ. ދެވަނައަށް އެންމެ ގިނަ ޢަދަދެއްގެ މީހުންނަށް ކޯވިޑް-19 ޖެހިފައިވަނީ ބްރެޒިލުގައެވެ. ބްރެޒިލުގައި ބަލިޖެހިފައިވާ މީހުންގެ ޢަދަދު 376،669އަށް އަރައެވެ. ފާއިތުވި 24 ގަޑިއިރުގެ ތެރޭގައި އެމެރިކާއަށްވުރެ ގިނަ މީހުން ބްރެޒިލްގައި ކޯވިޑް-19 ޖެހިގެން މަރުވެފައިވެއެވެ.\nއެމެރިކާއިން ކުރިންވަނީ މެއި މަހުގެ 28ވަނަ ދުވަހުން ފެށިގެން ބްރެޒިލުން އެމެރިކާއަށް ދަތުރުނުކުރެވޭނެކަމަށް އިޢުލާނުކޮށްފައެވެ. ނަމަވެސް އެމެރިކާއިންވަނީ އެ ތާރީޚު އަވަސްކޮށް މެއި 26ން ފެށިގެން ބްރެޒިލުން އެމެރިކާއަށް މީހުން ދަތުރުކުރުން މަނާކޮށްފައެވެ. ދަތުރުކުރުން މަނާކުރާ ތާރީޚު އަވަސްކުރި ސަބަބެއް އެމެރިކާގެ ސަރުކާރުން ބުނެފައެއް ނުވެއެވެ. އެ ނިންމުމުގެ ސަބަބުން ފާއިތުވި ދެ ހަފުތާގެ ތެރޭގައި ބްރެޒިލަށް ދަތުރުކޮށްފައިވާ އެއްވެސް މީހަކަށް އެމެރިކާއަކަށް އެތެރެއެއްނުވެވޭނެއެވެ.\nއެމެރިކާ ރިޔާސީ އޮފީސް، ވައިޓް ހައުސުން ބުނީ އެ ނިންމުމުގެ ސަބަބުން ބޭރު ޤައުމުތަކުން އަންނަ މީހުންގެ ފަރާތުން އެ ޤައުމަށް ބަލިމަޑުކަން އިތުރަށް ނާންނާނެކަން ޔަޤީންވާނެކަމަށެވެ. އަދި ބައިނަލްއަޤްވާމީ ވިޔަފާރިއަށް އެ ނިންމުމުގެ ސަބަބުން އެއްވެސް އަސަރެއް ނުކުރާނެކަމަށް ވައިޓް ހައުސުންވަނީ ބުނެފައެވެ. އެމެރިކާގެ ޤައުމީ ސަލާމަތާބެހޭ މުޝީރު ރޮބަޓް އޯބްރެއިން ވިދާޅުވީ ދަތުރުކުރުން މަނާކުރުމަކީ ވަގުތީ ފިޔަވަޅަކަށްވާނެކަމަށް އުންމީދު ކުރައްވާކަމަށެވެ.\nކޯވިޑް-19އާމެދު ބްރެޒިލްގެ ރައީސް ޖައީޚް ބޮލްސޮނާރޯ ޢަމަލުކުރައްވަމުންދަނީ އެމެރިކާގެ ރައީސް ޑޮނަލްޑް ޓްރަންޕާ ދާދި އެއްގޮތަކަށެވެ. އެންމެ ފުރަތަމަ ބަލި ފެތުރެން ފެށުމުން ދެ ބޭފުޅުންވެސްވަނީ އެއީ އާދައިގެ ރޯގާއެއްކަމަށް ސިފަކުރައްވާފައެވެ. ދެ ބޭފުޅުންވެސްވަނީ އިޖްތިމާޢީ ގައިދުރުކަން ބެހެއްޓުމަށް ޞިއްޙީ މާހިރުން ދެމުންދާ ނަޞޭހަތަށް ގޮންޖައްސަވާފައެވެ. އަދި ކޯވިޑް-19އަށް ފަރުވާދިނުމަށް ގޮތް ނޭނގޭ ބޭސް ބޭނުންކުރުމަށް ދެ ބޭފުޅުންވެސްދަނީ ހިތްވަރު ދެއްވަމުންނެވެ.\nއެމެރިކާއަށް ބްރެޒިލުން ދަތުރުކުރާ މީހުން އެ ޤައުމަށް އެތެރެވުން މަނާކުރަން ނިންމި ނިންމުމުން ބްރެޒިލާއި އެމެރިކާއާ ދެމެދު އޮންނަނެ ގުޅުމަކާމެދުވަނީ ސުވާލު އުފެދިފައެވެ.


MTCC: Emme bodu bolu rihumakee dhathurufathuru! | Mihaaru\nއެމްޓީސީސީގެ ސީއީއޯ ޝާހު މިދިޔަ އަންގާރަ ދުވަހު "މިހާރު" އާ ވާހަކަ ދައްކަވަނީ---ފޮޓޯ: ނިޝާން އަލީ/މިހާރު\n19 މެއި 2019 - 11:12 19 comments\nއެމްޓީސީސީ އަށް ދިމާވެފައިވާ އެންމެ ބޮޑު ގޮންޖެހުމަކީ ކުންފުންޏަށް ވަމުންދާ ގެންލުންތަކުން އަރައިގަތުމަށް އަޅަންޖެހޭ ފިޔަވަޅުތައް އެޅުމެވެ. މިދިޔަ އަހަރުގެ ފައިދާ އިންތިހާ އަށް ދަށްވެފައިވާ އިރު މި އަހަރުގެ ފުރަތަމަ ކުއާޓަރުގައި ވެސް ވަނީ 45 މިލިއަން ރުފިޔާގެ ގެއްލުންވެފަ އެވެ. މިދިޔަ އަހަރުގެ ފުރަަތަމަ ކުރާޓަރުގައި ވަނީ 9.7 މިލިއަން ރުފިޔާގެ ފައިދާ ވެފަ އެވެ.\nއެމްޓީސީސީގެ ސީއީއޯ ހަސަން ޝާހު ވިދާޅުވީ، މި އަހަރުގެ ފުރަތަމަ ކުއާޓަރުގައި އެހާ ބޮޑު ގެއްލުމެއްވީ މަގާމާ ހަވާލުވެ ވަޑައިގެންނެވި އިރު މަޝްރޫއުތަކެއް ނުހިނގާތީ ކަމަށެވެ. މީގެ އެންމެ ބޮޑު ސަބަބަކީ މިދިޔަ އަހަރު ފަހުކޮޅުން ފެށިގެން، މާ ބޮޑު މަސައްކަތެއް ނުކޮށް ކުންފުނި އޮންނަން ޖެހުމެވެ.\n"ރިޔާސީ އިންތިހާބަށް ފަހު، އެމްޓީސީސީ އަށް އައީ އައިޑްލް ޓައިމެއް. އެމްޓީސީސީގައި އޭރު މާބޮޑު މަސައްކަތެއް ނުކުރެވުނު. އަޅުގަނޑު މަގާމާ ހަވާލުވީ، ޑިސެމްބަރު މަހު،" އޭނާ ވިދާޅުވި އެވެ.\nއެހެންކަމުން މި އަހަރުގެ ފުރަތަމަ ކުއާޓަރުގައި ފައިދާއެއް ލިބޭވަރުގެ މާގިނަ މަސައްކަތްތަކެއް ނުކުރެވުނެވެ. ޝާހު ވިދާޅުވީ، މާޗު މަހާއި އެޕްރީލުން ފެށިގެން އަނެއްކާ ވެސް ސަރުކާރުގެ މަޝްރޫއުތައް ވަނީ ލިބެން ފަށައިފަ އެވެ. މިހާރު ސަރުކާރުން 400 މިލިއަން ރުފިޔާގެ މަޝްރޫއު ލިބި އެމްޓީސީސީން އެ މަސައްކަތްތައް އަންނަނީ ކުރަމުންނެވެ.\nފަބްލިކް ޓްރާންސްޕޯޓަށް ސަބްސިޑީ ބޭނުން\nޝާހު ވިދާޅުވީ، މި އަހަރު އެންމެ ބޮޑު އިސްކަމެއް ދޭނީ ޕަބްލިކް ޓްރާސްޕޯޓުގެ މައްސަލަ އަށް ހައްލެއް ހޯދުމަށެވެ.\n"އަޅުގަނޑުމެންނަށް ކޮންމެ އަހަރަކު ވެސް ފަބްލިކް ޓްރާންސްޕޯޓުން މި ލިބެނީ ގެއްލުން. މިދިޔަ އަހަރު ވެސް 70 މިލިއަން ރުފިޔާއާ ހަމައަށް ގެއްލުންވި،" އޭނާ ވިދާޅުވި އެވެ.\nގެއްލުން ކުޑަ ކުރުމުގެ ގޮތުން ސަރުކާރުން ސަބްސިޑީ ބޭނުންވާ ކަމަށް އޭނާ ވިދާޅުވި އެވެ. ޝާހު ވިދާޅުވީ، ޓްރާންސްޕޯޓް މެނޭޖު ކުރުމަށްޓަކައި ސަރުކާރުން އެހެން ގޮތެއް ހޯދަން ޖެހޭ ކަމަށެވެ. މިކަމާ ގުޅޭ ގޮތުން އެމްޓީސީސީން މިހާރު ވެސް އަންނަނީ ސަރުކާރާ އެކު މަޝްވަރާ ކުރަމުންނެވެ.\nއެމްޓީސީސީ ވިލިމާލެ ފެރީ-- ފޮޓޯ: ނިޝާން އަލީ/ މިހާރު\nއޭނާ ވިދާޅުވީ، ކުރީގެ ރައީސް މުހައްމަދު ނަޝީދުގެ ސަރުކާރުގައި ރަށްރަށުގެ ދަތުރުތައް ކުރުން ދެކޮޅު ޖެއްސުމަށް އެމްޓީސީސީ އަށް ރަށްތަކެއް ދިން ނަމަވެސް އެ ރަށްތައް މިހާރު ޓޫރިޒަމް މިނިސްޓްރީ އަށް ނަގާފައިވާ ކަމަށެވެ.\n"އެމްޓީސީސީ އަށް ކ، އ، ވ. ދީފައި އޮންނަ އިރު ވ. އަތޮޅުން ރަށެއްދިން. ޓޫރިޒަމް މިނިސްޓްރީން އެ ރަށް ވަނީ ނަގައިފައި. އެމްޓީސީސީ އަށް އެކަމުން ވެސް ކޮމްޕެންސޭޓް ކުރަން ދީފަ އޮތް ރަށް ގެއްލުނީ،" އޭނާ ވިދާޅުވި އެވެ.\nރަށްތައް އެމްޓީސީސީގެ ދަށުން ނަގާފައިވާ އިރު ޓްރާންސްޕޯޓުގެ މަސައްކަތް ކުރުމަށްޓަކައި ސަރުކާރާ ދެމެދު އެގްރީމެންޓެއް ވެސް ހެދިފައެއް ނުވެ އެވެ. އެގްރީމެންޓް ހެދިފައި ހުރި ސަރަހައްދުތަކަށް ވެސް އެމްޓީސީސީ އަށް ފައިދާވާނެ ސެކިއުރިޓީއެއް ނުވަތަ އަގެއް ކަނޑައެޅިފައެއް ނުވެ އެވެ. މިއީ ޓްރާންސްޕޯޓުން އެ ކުނުްފުންޏަށް ގެއްލުން ލިބޭ އެންމެ ބޮޑު ސަބަބެވެ.\nސަރުކާރުގެ 70 ޕަސެންޓް އަދި އާންމު ރައްޔިތުންގެ 30 ޕަސެންޓް ހިއްސާވާ މި ކުންފުނި ރަނގަޅަށް ހިންގުމަށް ސަރުކާރުގެ އެހީތެރިކަން ވަރަށް ބޮޑަށް ވޭނުންވެ އެވެ.\n"މިއީ ސީއެސްއާރްގެ ގޮތުގައި ގިނަ މަސައްކަތްތަކެއް ވެސް ކޮށްދޭ ކުންފުންޏެއް. ކުޅިވަރުގެ ކަންކަމާއި ސޯޝަލް ކަންކަމުގައި ވެސް ވަރަށް ބޮޑު އެހީތެރިކަމެއް ކޮށްދެން،" އޭނާ ވިދާޅުވި އެވެ.\nއެމްޓީސީސީން ސީއެސްއާރް ގިނަ މަސައްކަތްތަކެއް\nއެމްޓީސީސީން ރަށެއްގެ ބަނދަރު ހެދުމަށް ގޮސް އެ ރަށުގެ ދަނޑު އެއްވަރުކޮށްދީ، ނުވަތަ މަގުތައް އެއްވަރު ކުރުމުގެ ކަންކަން އެއްވެސް އަގަކާ ނުލާ ކޮށްދެ އެވެ. އެހެންވެ، ސީއެސްއާރް ގިނަ މަސައްކަތްތަކެއް ކުރާއިރު ސަރުކާރު މަޝްރޫއުތައް މިހާރަށްވުރެ ފަސޭހައިން ލިބެން ވާނެ ކަމަށް ޝާހު ގަބޫލު ކުރައްވަ އެވެ.\n"ޑައިރެކްޓްކޮށް ރަނގަޅު ޕްރޮޖެކްޓް ލިބެން ޖެހޭ. މިހާރު އަޅުގަނޑުމެންނަށް މި ލިބެނީ އާދައިގެ ކޮންޓެރްކްޓަރުންނާ ވާދަކޮށްގެން އިއުލާނުކޮށްގެން ބިޑު އުސޫލުން،" އޭނާ ވިދާޅުވި އެވެ.\nމިފަދަ މަޝްރޫއުތައް އެކަނި ލިބިގެން އެމްޓީސީސީ ފަދަ ހަރަދު ބޮޑު ކުންފުންޏަކުން ފައިދާ ހޯދަން އުނދަގޫވާނެ ކަމަށް އޭނާ ވިދާޅުވި އެވެ.\nއާ ސަރުކާރު ހަވާލުވި އިރު އެމްޓީސީސީގެ ހަރަދުތައް ބޮޑުވެ، ފައިދާ އިންތިހާ އަށް ކުޑަވެފައިވުމުން، އެ ކުންފުނި ކޮޅަށް ޖެހުމަށް ވަނީ ބޮޑެތި ގޮންޖެހުންތަކެއް ކުރިމަތިވެފަ އެވެ. މި އަހަރުގެ ކުރިއަށް އޮތްތަނުގައި މަޝްރޫއުތައް ގިނައިން ލިބޭ ނަމަ، މި ގެއްލުންތައް ކުޑަކުރެވޭނެ ކަމަށް އެ ކުންފުނިން ގަބޫލު ކުރެ އެވެ. އެކަން ކުރުމަށް ސަރުކާރުގެ އެހީތެރިކަން ވަނީ ވަރަށް ބޮޑަށް ބޭނުންވެފަ އެވެ.\nއިތުރު ލިޔުންތައް ފެރީގެ ޚިދުމަތް އެމްޓީސީސީ ހުޅުމާލޭ ފެރީ ޓާމިނަލް ހަސަން ޝާހް، އެމްޑީ (އެމްޑަބްލިއުއެސްސީ) ހުޅުމާލޭ ފެރީގެ ހިދުމަތް\nފެރީގެ ހިދުމަތް ހަމައެކަނި އެމްޓީސީސީ އަށް